Andhun Hussain ah kuri thuhumathu thahugeegu kuran husha halhanee\nއަނދުން ހުސައިނަށް ކުރި ތުހުމަތު ތަހުގީގުކުރަން ހުށަަހަޅަނީ\nހެންވޭރު ދެކުނު ދާއިރާގެ މެމްބަރު ހުސައިން ޝަހީމް (އަނދުން ހުސެއިން) މަޖިލީހުގެ ޖަލްސާއެއްގައި. ރައީސް ނަޝީދު އޭނާގެ މައްޗަށް ކުރި ތުހުމަތު ތަހުގީގުކުރަން ހުށަަހަޅަން ވަނީ ނިންމާފައި -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާގެ ހަގީގަތް ފޮރުވަން ސަރުކާރަށް ވާގިވެރިވާ ކަމަށް ބުނެ ހެންވޭރު ދެކުނު ދާއިރާގެ މެމްބަރު ހުސައިން ޝަހީމް (އަނދުން ހުސެއިން)ގެ މައްޗަށް ރައީސް ނަޝީދު ކުރެއްވި ތުހުމަތު ތަހުގީގުކުރަން ކަމާ ގުޅޭ އިދާރާތަކަށް ހުށަހެޅުމަށް ހުސައިން ނިންމަވައިފި އެވެ.\nރައްޔިތުންގެ މަޖިލީހަށް އިއްޔެގެ ވަގުތެއްގައި ހުސައިން ފޮނުއްވި ސިޓީއެއްގައި ވިދާޅުވެފައިވަނީ ބޮމުގެ ހަމަލާގައި އޭނާގެ ބައިވެރިވުން އޮތް ކަމަށް ދޭހަވާ ގޮތަށް އަސާސެއް ނެތް ތުހުމަތެއް ކުރުމުގެ ސަބަބުން ހައްގުތަކާއި އިމްތިޔާޒުތަކަށް އުނިކަން ލިބިވަޑައިގެންފައިވާ ކަމަށެވެ. އަދި ރައީސް ނަޝީދު ކުރެއްވި ތުހުމަތުގެ ގޮތުން ފުރާނައަށް ނުރައްކާ އެބައޮތް ކަމަށްވެސް ވިދާޅުވި އެވެ.\nސިޓީގައި އިތުރަށް ވިދާޅުވެފައިވަނީ ތުހުމަތުގެ ހަގީގަތް ރައްޔިތުންނަށް ހާމަކުރަންޖެހޭތީވެ މައްސަލަ ތަހުގީގުކުރަން އިދާރާތަކަށް ހުށަހެއްޅުވުމަށް ނިންމަވާފައިވާ ކަމަށެވެ.\nމިއަހަރުގެ މެއި ހަވަނަ ދުވަހުގެ ރޭ ރައީސް މުހައްމަދު ނަޝީދަށް އަމާޒުކުރި ޓެރަރިސްޓް ހަމަލާގެ ކަންކަން ފޮރުވަން ސަރުކާރަށް ވަފާތެރިވާ މަޖިލީސް މެންބަރުންތަކެއް އެބަތިއްބެވި ކަަމަށް ވިދާޅުވެ ރައީސް ނަޝީދު ބޮޑެތި ތުހުމަތުތަކެއް ފެންމަތި ކުރެއްވީ އެމްޑީޕީގެ މަޖިލީސް މެންބަރުންނަށް ހާއްސަ ވަޓްސްއެޕް ގްރޫޕްގަ އެވެ. އޭގެ ފަހުން ރައްޔިތުންގެ މަޖިލީހުގެ މެންބަރުންނަށް ހާއްސަ ގުރޫޕްގައިވެސް އެ ތުހުމަތު ރައީސް ނަޝީދު އައުކުރައްވާފައިވެ އެވެ. މައިގަނޑުކޮށް ތުހުމަތު އަމާޒު ކުރެއްވީ ރައީސް ސޯލިހްގެ ވަރަށް އަރިސް އަދި އިކޮނޮމިކް މިނިސްޓަރު ފައްޔާޒް އިސްމާއީލް އެމްޑީޕީގެ ޗެއާޕާސަން ކަމަށް ގެނައުމަށް އެންމެ ބޮޑަށް މަސައްކަތް ކުރައްވާ މެންބަރު ހުސައިން ޝަމީމް އަށެވެ.\nއެމްޑީޕީގެ ގައުމީ މަޖިލީސް މެންބަރުންގެ ގުރޫޕްގައި ނަޝީދު ވިދާޅުވީ މެއި ހައެއްގެ ޓެރަރިސްޓް ހަމަލާގެ ތަހުގީގުގެ ކަންކަން ފޮރުވަން ސަރުކާރަށް ވާގިވެރިވަނީ މެންބަރު ހުސައިން ކަަމަށެވެ.\n"އަޅުގަނޑަށް އެނގޭތީ މި ދަންނަވަނީ، މިކަން [މެއި ހައެއްގެ ހަމަލާ] ފޮރުވުމުގައި ސަރުކާރަށް ވާގި ދެއްވާ އެއް ބޭފުޅަކީ އަނދުންގޭ ހުސެއިން. މާތް ރަސްކަލާނގެ ގަންދީ ހުވާކޮށް އަޅުގަނޑު މި ދަންނަވަނީ އަޅުގަނޑަށް އެނގިފައިވާ މިންވަރުން، އަޅުގަނޑު މަރާލަން ރޭވި ރޭވުން ފޮރުވަން ސަރުކާރަށް ވާގި ދެއްވާ އެއްބޭފުޅަކީ ތިބޭފުޅާ އާއި އާރުކާޓީ،" ވަކިވަކިން ފޮނުއްވެވި ދެ މެސެޖުގައި ނަޝީދު ވިދާޅުވެފައިވެ އެވެ.\nހުސައިން ވަނީ އެ ދުވަހު ރައީސް ނަޝީދުގެ ވާހަކަތަކަށް ރައްދު ދެއްވާފަ އެވެ. ވިދާޅުވީ އެެފަދަ ކަމެއް އޭނާއަށް ނުކުރައްވާނެކަން ރައީސް ނަޝީދަށްވެސް އެނގިވަޑައިގަންނަވާނެ ކަމަށެވެ.\nއޭގެ ފަހުން މަޖިލީސް މެންބަރުންނަށް ހާއްސަ ގުރޫޕްގައިވެސް ނަޝީދު ވަނީ އެ ތުހުމަތު އާކުރައްވާފަ އެވެ. ވިދާޅުވީ ހުސައިންގެ އަތުގައި މިހާރުވެސް ހޭކިފައި ހުރީ އެމަނިކުފާނުގެ ލޭ ކަމަށެވެ.\n"ހުސައިންގެ އަތް ރަނގަޅަށް ބަލައިލާ. ހުސައިންގެ އަތުގައި މިހާރު ކޭއްތިފައި ތި ހުރީ އަޅުގަނޑުގެ ލޭ،" ނަޝީދުގެ މެސެޖުގައި ވިދާޅުވި އެވެ.\nއެ ވާހަކަތަކަށް މަޖިލީސް ގުރޫޕްގައިވެސް ހުސައިން ރައްދު ދެއްވެވި އެެވެ. ހުސައިން ފުރަތަމަ ވިދާޅުވީ ނަޝީދު ހުންނެވީ މާބޮޑަށް ކޯފާވެފައި ކަމަށެވެ. އަދި ވިދާޅުވީ ހުސައިނަށް އަމާޒުކުރި ތުހުމަތުތަކަކީ ހަގީގަތެއް ނޫން ކަމަށާ އެއީ ވަރަށް ބޮޑަށް ކޯފާވެފައި ހުންނެވުމަށްފަހު ވިދާޅުވި ވިދާޅުވުމެއް ކަމަށެވެ.\nހުސައިން އެހެން ވިދާޅުވުމުން ނަޝީދު ވަނީ "އަޅުގަނޑުގެ ލެޔަކީ ކެރަފާ ދަނޑިކޮށީގެ ލޭ. އޭގައި އަސަރު ހުންނާނެ" ކަމަށް ވިދާޅުވެ ރައްދުވެސް ދެއްވާފަ އެވެ. އަދި ތުހުމަތު އިތުރަށް ފުޅާކުރައްވާ ވިދާޅުވީ މެއި ހައެއްގެ ޓެރަރިސްޓް ހަމަލާގެ ކަންކަން ފޮރުވަން ސަރުކާރަށް ވާގިވެރި ވަނީ ހަމައެކަނި ހުސައިން ނޫން ކަމަށެވެ. ނަމަވެސް ދެން އެކަމުގައި ތުހުމަތު ކުރައްވާ އެއްވެސް ބޭފުޅެއްގެ ނަން ވިދާޅުވެފައެއް ނުވެ އެވެ.\nރައީސް ނަޝީދުގެ އެ ތުހުމަތުތައް ހުސައިން ސިފަކުރެއްވީ ޗެއާޕާސަން ހޮވުމުގެ އިންތިހާބާ ދިމާކޮށް އުފެއްދެވި ތުހުމަތުތަކެއްގެ ގޮތުގަ އެވެ. އަދި ވިދާޅުވީ އިލްޒާމު އެޅުވުމުގައިވެސް ހައްދެއް އޮންނަން ވާނެ ކަމަށެވެ. ވަކި ކެންޑިޑޭޓަކަށް ތާއީދުކޮށް ތާއީދު އިތުރުކުރަން މަސައްކަތް ކުރުމަކީ ދޮގު އިލްޒާމު އަޅުވަން ޖެހޭ ސަބަބެއް ނޫން ކަމަށްވެސް ވިދާޅުވި އެވެ.\nހުސައިން މަޖިލީހަށް ފޮނުއްވި ސިޓީގައިވާ މައްސަލަ މަޖިލީހުގެ އަމީންއާންމު ވަނީ މަޖިލީހުގެ އާންމު ކޮމިޓީ އަށް ފޮނުއްވާފަ އެވެ. ހުސައިން ވަނީ އޭނާ އަށް ތުހުމަތުކުރެއްވުމަށް ބޭނުންކުރެއްވި ވަޓްސްއަޕް ގުރޫޕަށް ރައީސް ނަޝީދު ފޮނުއްވި މެސެޖުތަކުގެ ކޮޕީ ދިނުމަށް އެދިވަޑައިގެންފަ އެވެ.\nއާންމު ކޮމިޓީގެ ބައްދަލުވުމުގައި ކޮމިޓީގެ މުގައްރިރު އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފް ވަނީ ވަޓްސްއަޕް ގުރޫޕަކީ ރަސްމީ އެއްޗެއްތޯ ސުވާލު އުފައްދަވާފަ އެވެ. ނަމަވެސް އިދާރީ މުވައްޒަފުން މެދުވެރިކޮށް ކަންކަން ސާފުކުރެއްވުމަށްފަހު މައްސަލަ ކުރިއަށް ގެންދިއުމަށް މެންބަރަކު އިއުތިރާޒު ނުކުރައްވާތީ ކުރިއަށް ދިއުމަށް ނިންމެވި އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ޕޮލިޓިކްސް ހުސައިން ޝަހީމް\nހުސައިން ބޭނުންވި ޗެޓްލޮގް ދޭން ފާސްކޮށްފި\nޑެޕިއުޓީ ލީޑަރު ހޮވުން މިމަހު 28ގައި


Hajjuverin Tawaaf Al Wada furihama koffi, Hajju plan varah kaamiyaabu: Saudi Arabia - vNews.mv\nހައްޖުވެރިން ޠަވާފުލް ވަދާއު ފުރިހަމަކޮށްފި، ޙައްޖު ޕްލޭން ކާމިޔާބު: ސައުދީ އަރަބިއްޔާ\nސައިފް އަޒްހަރު 22 July 2021, 22:35\nމިއަހަރުގެ ހައްޖުގެ އަޅުކަމުގައި ބައިވެރިވި ހުރިހާ ހައްޖާޖީން ޠަވާފުން ވަދާއު ނުވަތަ ވަދާއީ ޠަވާފް މިއަދު ފުރިހަމަ ކޮށްފިއެވެ.\nކޮވިޑްބަލި ފެތުރޭން ފެށިފަހުން މިއަދަކީ މަސްޖިދުލް ޙަރަމްގައި ހުންނަ ކަޢުބާ ވަށައި ޠަވާފްކުރަން ޚާއްސަކޮށްފައި އޮންނަ ސަރަހައްދު ނުވަތަ މަތާފްގައި އެންމެ ގިނަބަޔަކު ޠަވާފްކުރި ފުރަތަމަ ދުވަހެވެ.\nހައްޖުގެ އަޅުކަމުގައި ހިމެނޭ ތިން ޖަމްރާއަށް ހިލައުކުން މިއަދު ނިންމުމަށްފަހު ހައްޖުގެ އަޅުކަމުގައި ބައިވެރިވި ފަސްދޮޅަސް ހާހެއްހާ މީހުންވަނީ މިއަދު އިރު އޮއްސުމުގެކުރިން މިނާއިން އެނބުރި މަސްޖިދުލް ޙަރަމަށް އައިސް، އެއްފަހަރާ ޠަވާފުލް ވަދާއު ފުރިހަމަ ކޮށްފައެވެ.\nކޮވިޑްބަލީގެ ހާލަތާ ގުޅިގެން ސައުދީ އަރަބިއްޔާއިން މިއަހަރު ހައްޖުވުމުގެ ފުރުސަތު ދީފައިވަނީ ގާތްގަނޑަކަށް 60،000 މީހުންނަށެވެ.\nމުޅިއެކު ޖުމްލަ 58،518 މީހުން މިއަހަރުގެ ހައްޖުގެ އަޅުކަން ފުރިހަމަކުރިއިރު، އޭގެ ތެރޭގައި ސައުދީ އަރަބިއްޔާގައި ދިރިއުޅޭ ބޭރު ގައުމުތަކުގެ 25،000 މީހުން ހިމެނެއެވެ. ދެން ހިމެނެނީ ސައުދީ ރައްޔިތުންނެވެ.\nމިއަހަރުގެ ހައްޖުގެ އަޅުކަން ފުރިހަމަކުރި މީހުންގެ ތެރޭގައި 25،702 އަންހެނުން ހިމެނޭއިރު، 32،816 ފިރިހެނުން ހިމެނެއެވެ.\nހައްޖުވެރިން ހައްޖުގެ އަޅުކަން ފުރިހަމަކޮށް ނިމުމާއެކު، ސައުދީ ސަރުކާރުގެ މިނިސްޓްރީ އޮފް ހައްޖު އެންޑް އުމްރާއިންވަނީ މިއަހަރުގެ ހައްޖު ސީޒަންގެ ކާމިޔާބީ އިއުލާން ކޮށްފައެވެ. ހައްޖުގެ އަޅުކަމުގެ ކަންކަން ދިޔައީ ރިޔާސީ ޕްލޭނާ އެއްގޮތަށް ކަމަށްވެސް ވަރަށް ފުރިހަމައަށް ކަމަށްވެސް ބުނެފައި ވެއެވެ.\nޖެނެރަލް ޕްރެޒިޑެންޓް އޮފް ދަ އެފެއަރޒް އޮފް ދަ ހަރަމައިން ޑރ. އަބްދުއްރަހްމާން އަލް ސުދައިސް މިއަދުވަނީ ހަރަމްފުޅުގައި ޠަވާފުލް ވަދާއު ފުރިހަމަ ކުރަމުންދިޔަ ހައްޖާޖީންނާ މަތާފްގައި ބައްދަލު ކުރައްވައި، ހައްޖުގެ ޚިދުމަތްތަކާ ބެހޭގޮތުން ސުވާލު ކުރައްވައި ޚިޔާލު ހޯއްދަވާފައެވެ.\nއަނެއްކޮޅުން ސައުދީ ސަރުކާރުގެ މިނިސްޓަރ އޮފް ހެލްތު ޑރ. ތައުފީގް އައްރާބިއާވަނީ، ހައްޖުގެ ހެލްތު ޕްލޭންވެސް ވަރަށް ކާމިޔާބުކަން އިއުލާން ކުރައްވާފައެވެ.\nއަދި ހައްޖުގެ އަޅުކަން ނިމިގެންދިޔައީ ކޮވިޑްގެ އެއްވެސް އަލާމާތެއް ނުފެނި، އަދި އެހެން ބަލިމަޑުކަމެއްވެސް ނުފެނިކަމަށް ހެލްތު މިނިސްޓަރ ވިދާޅުވިއެވެ.


Vazeefaage Furusathu - Masakkathu (Hithadhoo Avashu Office)\nވަޒީފާގެ ފުރުސަތު - މަސައްކަތު (ހިތަދޫ އަވަށު އޮފީސް)\n12 އޮކްޓޯބަރ 20202weeks ago\nމަޤާމުގެ ގިންތި އާއި މުއްދަތު\nވަގުތީ (31 ޑިސެންބަރު 2020 ގެ ނިޔަލަށް)\nހިތަދޫ އަވަށު އޮފީސް ، ހިތަދޫ / އައްޑޫ\nސިޓީސްކެއަރ ގައި ގަސްއިންދާ ބެލެހެއްޓުމުގައި ކުރަންޖެހޭ އެންމެހާ މަސައްކަތް ކުރުން.\nގަސްތަކަށް ފެންދިނުމަށް ހެދިފައިވާ އުޞޫލާއި އެއްގޮތަށް ފެންދީ ގަސްބެލެހެއްޓުން.\nސުޕަވައިޒަރުގެ އިރުޝާދުގެ ދަށުން ތަނުގައި ހުރި ކޮށަންޖެހޭ ގަސްތައް ކޮށައި ބެލެހެއްޓުން.\nތަނުގައި ބޭނުންކުރުމަށް ހޯދިފައިވާ މެޝިނަރީސް އާއި އެހެނިހެން ސާމާނު ރައްކާތެރިކަމާއި އެކު ބެލެހެއްޓުން.\nސިޓީސްކެއަރ ގެ ސިޑިބަރިތަކާއި ސީޓިންތައް ފޮޅާ ސާފުކުރުމާއި ޕާކުތެރެ ސާފުކޮށް ބެލެހެއްޓުން.\nސިޓީސްކެއަރ ވަށައިގެން ހެދިފައިވާ ޕޭވްމަންޓުން ފެށިގެން ސިޓީސްކެއަރ ވީ ސަރަހައްދު ގައި ހެދޭ ވިނަނޮޅާ ސާފުކުރުން.\nސިޓީސްކެއަރ ބެލެހެއްޓުމުގައި ކުރަންޖެހޭ އެންމެހާ މަސައްކަތްތައް ސުޕަވައިޒަރުގެ އިރުޝާދުގެ ދަށުން ކުރުން.\nލިޔަންކިޔަން ދަތުމާއިއެކު ގިނަ ވަގުތު މަސައްކަތުގައި އުޅެވޭނެ މީހަކު ކަމުގައި ވުން.\nކޮންޓްރެކްޓް އުޞޫލުން ވަޒީފާއަށް އެދޭ ފޯމް (މި ފޯމު އައްޑޫސިޓީ ކައުންސިލްގެ އިދާރާގެ ކައުންޓަރުންނާއި، އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ ވެބްސައިޓުން (adducity.gov.mv) މި ފޯމު ޑައުންލޯޑްވެސް ކުރެވޭނެއެވެ.)\nވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯން ނަންބަރާއި އީމެއިލް އެޑްރެސް ހިމެނޭގޮތަށް)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް.\nލިބިފައިވާ ތަޢުލީމީ ސެޓުފިކެޓުތަކުގެ ކޮޕީ\nވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\nމަސައްކަތުގެ ތަޖުރިބާގެ ލިޔުންތަކުގެ ކޮޕީ (ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތާއެކު)\nމަޤާމުގެ މަސައްކަތާއި ގުޅޭ ދާއިރާއަކުން ލިބިފައިވާ ތަޢުލީމާއި ތަމްރީން\nމަސައްކަތާއި ގުޅޭ ދާއިރާއެއްގައި މަސައްކަތް ކޮށްފައިވާ ނަމަ މަސައްކަތުގެ ތަޖުރިބާ\nމަސައްކަތުގެ ހުނަރާއި ޤާބިލްކަން\nގިނަވަގުތު އޮފީހުގައި މަސައްކަތްކުރެވޭނެ މީހެއްކަމުގައިވުން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 އޮކްޓޯބަރ 21 ވާ ބުދަ ދުވަހު 14:00 ގެ ކުރިން، ހިތަދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nއިންޓަވިއު އޮންނާނެ ތަނާއި،މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 އޮކްޓޯބަރ 25 އާއި 2020 ނޮވެމްބަރ5އާ ދެމެދު، ހިތަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުތު ހަމަވާ ފަރާތްތަކުގެ ޢަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6885753 ނަންބަރު ފޯނާއެވެ.\n25 ޞަފަރު 1442\n12 އޮކްޓޯބަރ 2020\nޕަބްލިޝް ކުރި ތާރީޚް: 12-10-2020\n5002 688 (960)+\nއޭޝިއަން އެކެޑެމީ އޮފް އެއިރޮނޮޓިކްސް


"Kasauti" huttaalan jehuneethee hithaamakuran: Parth\n"ކަސޯޓީ" ހުއްޓާލަން ޖެހުނީތީ ހިތާމަކުރަން: ޕާތު ސަމްތާން\nއެރިކާ އާއި ޕާތު ސަމްތާން\n"ކަސޯޓީ ޒިންދަގީ ކޭ"ގެ ދެ ވަނަ ސީޒަން ކުއްލި ގޮތަކަށް ހުއްޓާލަން މަޖްބޫރުވީ އެ ޝޯގައި ލީޑް ރޯލު އަދާކުރި ޕާތު ސަމްތާން ޝޯ އިން ވަކިވެ ޝޯގެ ޓީއާރުޕީ ދަށަށް ދިއުމުން ކަމުގެ އަޑުތައް އެ ޝޯ ހުއްޓާލި ދުވަސްވަރު ފެތުރުނެވެ. ނަމަވެސް "ކަސޯޓީ" ހުއްޓާލުމުގެ ޒިންމާ އޭނާ އުފުލަން ޖެހޭނެ ކަމަކަށް ޕާތު ގަބޫލެއް ނުކުރެ އެވެ.\nޓެލީ ޓޯކް އަށް ދާދިފަހުން ޕާތު ދީފައިވާ އިންޓަވިއުއެއްގައި އެ ޝޯ ހުއްޓާލީ އޭނާ ޝޯއިން ވަކިވުމުން އޭނާގެ ބަދަލުގައި އެހެން އެކްޓަރެއް ޝޯއަށް ގެނައުމުގެ ސަބަބަކުން ނޫނެވެ.\nޝޯ އިން ވަކިވި ސަބަބު ކިޔައިދެމުން ޕާތު ބުނީ އޭނާ ކޮވިޑަށް ޕޮޒިޓިވްގެ ގިނަ ދުވަސް ތަކަކު ބަލިވެ އުޅެން ޖެހުމުން ޝޯގެ ޝޫޓިންގަށް ހާޒިރު ނުވެވުނީ ކަމަށެވެ. އަދި ބަލި ޖެހިފައި ހުރެ އެހެން މީހުން ނުރައްކަލުގެ ތެރެއަށް ވައްޓާލަން ބޭނުން ނުވާތީ އޭނާ ޝޯގެ ޝޫޓިންގްގައި ބައިވެރިނުވީ ކަމަށެވެ.\nޚަބަރުތައް ފެތުރިފައި އޮތީ "ކަސޯޓީ"ގެ ރިބޫޓް ވާޝަން ހުއްޓާލީ، އަނުރާގު ބާސޫގެ ރޯލު އަދާކުރި ޕާތު ޝޯ އިން ކުއްލިއަކަށް ވަކިވުމުން ޝޯގެ ޕްރޮޑިއުސަރު އެކްތާ ކަޕޫރަށް ޕާތުގެ ބަދަލުގައި ގެންނާނެ ރަނގަޅު އެކްޓަރަކު ނުވެގެން ކަމަށެވެ.\n"ޝޯ ހުއްޓާލީ ކޮންމެހެން އަހަރެން ޝޯ އިން ވަކިވާން ބޭނުންވީމައެއް ނޫން. ނޫނީ ޝޯގެ ބަތަލާ އެރިކާ ފެނާންޑިސް ޝޯ އިން ވަކިވާން އުޅޭތީ އެއް ނޫން. ޝޯ އިތުރަށް ކުރިޔަށް ގެންދަން ޕްރޮޑިއުސަރުންނަށް ނުފެނިގެން ހުއްޓާލީ،" ޕާތު ބުންޏެވެ.\nކޮންމެ ސަބަބަކާ ހުރެ ނަމަވެސް "ކަސޯޓީ" ހުއްޓާލުމުން ވަރަށް ދެރަވި ކަމަށް ވެސް ޕާތު ބުންޏެވެ.\n"އަހަރެން ބޭނުންވި ވީހާވެސް ގިނަ ދުވަހަކަށް 'ކަސޯޓީ'ގެ މި ސީޒަން ކުރިޔަށް ދާން. އަހަރެން އެކްތާ ކިބައިން ވެސް މައާފަށް އެދުނިން. އަދި އޭނާ އެކަން ގަބޫލުވެސް ކުރި،" ޕާތު ބުންޏެވެ.\n"ކަސޯޓީ"ގައި ޕާތު އާއި އެރިކާ އަދާކުރި އަނުރާގު އާއި ޕްރޭރްނާގެ ރޯލަށް ވަރަށް ރަނގަޅު ތަރުހީބެއް ބެލުންތެރިން ދީފައި ވެއެވެ. ޝޯގައި އެ ދެ ތަރިންގެ ކެމިސްޓްރީ ވަރަށް ރަނގަޅު ކަމަށް ހުރިހާ އެންމެން ވެސް އެއްބަސްވެ އެވެ. ނަމަވެސް ޝޯގައި ބައިވެރިވި ތަރިން ހަރު ނުލައި އަބަދު އަބަދު އެކި ކެރެކްޓާތައް ކުޅޭ އެކްޓަރުން ބަދަލު ކުރަން ހަދައިގެން ބެލުންތެރިން ޝޯ މަތިން ފޫހިވީ ކަމަށް ބެލެވެ އެވެ.\nމި ޝޯގައި ކޯމަލިކާގެ ރޯލު ފުރަތަމަ އަދާކުރީ ހީނާ ޚާން އެވެ. ވަކި ހިސާބަކުން ހީނާ ޝޯ އިން ވަކިވުމުން ދެން އެ ރޯލު އަދާކުރީ އާމްނާ ޝަރީފެވެ. މި ނޫންވެސް ގިނަ ތަރިންތަކެއް ބަދަލުވާ ވާހަކަތައް އަބަދުވެސް ދިޔައީ އިވެމުންނެވެ. އެހެންވެ މިދިޔަ އަހަރު އިންޑިޔާ ލޮކްޑައުން ކުރުމާ ދިމާކޮށް އެކްޓާ މި ޝޯ ހުއްޓާލަން ނިންމީ އެވެ.\nނަމަވެސް ޝޯ ހުއްޓާލުމުގައި ޕާތު ޝޯ އިން ވަކިވުން މުހިއްމު ދައުރެއް ކުޅޭ ކަމަށް ގިނަ ބަޔަކު ގަބޫލު ކުރެ އެވެ. ސަބަބަކީ ޕާތު އާ ނުލާ ބެލުންތެރިން ޝޯ ބަލައިނުގަންނާނެކަން އެނގޭއިރުވެސް ޕާތު ޝޯއިން ވަކިވުމެވެ.


BREAKING Bappage Belumuge Dhashah Dhiumah 22 Aharuge Anhenagge Machah Hukumkohffi - Vaguthu\nބައްޕަގެ ބެލުމުގެ ދަށަށް ދިއުމަށް 22 އަހަރުގެ އަންހެނެއްގެ މައްޗަށް ހުކުމްކޮށްފި\n2 އަހަރު ކުރިން ( ޖުލައި 11, 2019 )\nބައްޕަގެ ބެލުމުގެ ދަށަށް ދިއުމަށް އައްޑޫ ސިޓީ ހިތަދޫއަށް ނިސްބަތްވާ 22 އަހަރުގެ އަންހެނެއްގެ މައްޗަށް ހުކުމްކޮށްފިއެވެ.\nފެމިލީ ކޯޓުން އިއްޔެ ހުކުމް ކުރި މި އަންހެން ކުއްޖާ ދިރިއުޅެނީ އާއިލާއަށް ފިލައިގެން އެހެން ރަށެއްގައެވެ.\nމި މައްސަލަ ފެމިލީ ކޯޓަށް ހުށައެޅީ މި އަންހެން މީހާ ކައިވެނިނުކޮށް އާއިލާ އަށް ފިލައިގެން ގޮސް އެހެން ރަށެއްގައި އުޅޭތީ، އޭނާ އަށް ވެދާނެ ގޮތަކާ މެދު ބިރުގަންނާތީ މި އަންހެން މީހާގެ ބައްޕައެވެ.\nމި މައްސަލައިގެ ޝަރީއަތުގައި މި އަންހެން މީހާގެ ބައްޕަ ބުނެފައި ވަނީ ދަރިފުޅު ކައިވެންޏެއް ނުކޮށް ހުރުމުން ދަރިފުޅު ހުންނަންވާނީ ބައްޕަގެ ބެލުމުގެ ދަށުގައި ކަމަށެވެ. ނަމަވެސް މި އަންހެން މީހާ ޝަރޫއަތުގައި ބުނީ އޭނާ ދިޔައީ މަންމަ ގާތު އަހައި ހުއްދަ ހޯދައިގެން ކަމަށާއި ފިލައިގެން ނޫން ކަން ކަމަށެވެ.\nމީގެ އިތުރުން އޭނާ އެހެން ރަށަކަށް ގޮސް އުޅެނީ ކައިވެންޏެއް ކުރަން ކަމަށާއި ބައްޕަގެ ބެލުމުގެ ދަށަށް ދާން ބޭނުން ނުވާ ކަމަށާއި ބައްޕަ އަށް އިތުބާރު ނުކުރާ ކަމަށް ވަނީ ބުނެފަ އެވެ.\nނަމަވެސް ދެ ފަރާތުގެ ވާހަކަ ތަކަށް ބެލުމަށް ފަހު ކީރިތި ގުރުއާނާއި މާތް ނަބިއްޔާގެ ހަދީސްފުޅުތަކުން އަންހެނަކު ކައިވެނި ނުކުރާހާ ހިނދަކު އެ އަންހެނެއްގެ މައްޗަށް އެންމެ އިސްވެގެން ވަނީ ބައްޕަ ކަމަށާއި ފާފައަކަށް ނުވާ ކަންކަމުގައި މައިންބަފައިންނަށް ކިޔަމަންވުން ލާޒިމްވާތީ ފެމިލީ ކޯޓުގެ ގާޒީ ހުޒައިފާ މުހައްމަދު ހުކުމް ކުރެއްވީ އެ އަންހެން މީހާ އިއްޔެ އިން ފެށިގެން ފަސް ދުވަހުގެ ތެރޭގައި ބައްޕަގެ ބެލުމުގެ ދަށަށް ދިއުމަށެވެ.\nމި ހުކުމް ކުރީ 2012 ވަނަ އަހަރު ހައި ކޯޓުން ކޮށްފައިވާ ހުކުމަކަށް ރިއާޔަތްކޮށް ކީރިތި ގުރުއާނުގެ ސަރީހަ ނައްސުންނާއި ކީރިތި ރަސޫލާގެ ސައްހަ ހަދީސްފުޅުތަކަށް ރިއާޔަތްކޮށެވެ.\nކޯޓުން ބޭރުގައި އަލުން ކައިވެނިކޮށްދޭން ފަށަނީ\nފެމަލީ ކޯޓުގެ ގާޒީ ހުޒައިފާއާ ގުޅޭގޮތުން ބެލި މައްސަލަ ސާބިތެއް ނުވި\nމި އަހަރު ފެމިލީ ކޯޓުން ކައިވެނިކޮށްދޭ ދުވަސްތަކަށް ބަދަލު ގެނެސްފި\nޖުލައި 11, 2019 17:05\nބޮޑެތި އަންހެނުންނަށް، މަޖްބޫރު ކުރުވޭތަ އެގޮތަށް. 18 އަހަރު ވިޔަކަސް ވާކަމެއް ނެތްތާ. ކުރާ ކުށަށްވެސް މައިންބަފައިން ޒިންމާ ވާންޖެހޭނެތާ އެހެންވީމަ.\nޖުލައި 11, 2019 19:40\nﷲގެ ހުކުމަށް ގޮންޖަހާލަނީތަ؟18އަހަރަކީ ކާފަރުން އަމިއްލަޔަށް މިނިވަންވުމަށް ހަދައިގެންއުޅޭ އުމުރެ. މުސްލިމު އަންހެންކުއްޖާ ބާލިޢުވަނީ އުމުރުން9އަހަރުގަ. ފިރިހެންކުއްޖާ އުރުން15އަހަރު. މިއީ ގާޒީ ހަދައިގެންއުޅޭ އުމުރެނޫން.ކައިވެނި ނުކޮށް ހުންނަ އަންހެނާގެ ބަލަދުއަރަނީ އޭނަގެ މައިންބަފައިންނަ. ކާވެނި ކޮއްފަ ވަރިކުރިޔަސް ހައްސަދަރިން ތިއްބަސް މިކަންއޮތީ މިހެން. އެހެންވެ ވާރުތަވެރިން ތިބެނީ. 18އަހަރުވީމަ ކްލަބަށްގޮސް ސަލްސާ ޑާންސްކުރަން އިސްލާމްދީނުގަ ނޯވޭ. އަންހެންކުދިން ބާލިޢުވުމަށްފަހު އޭނަ އަމިއްލަޔަށް ކާވެންޏަށް އެދެފިނަމަ ކާވެނި ކޮއްދޭނަމަ އަބަދު އަޑުއިވޭ ކުޑަކުއްޖަކު ވިހައިފި ހަބަރު ނުއިވޭނެ.\nޖުލައި 11, 2019 17:29\nގާޒީ ކައިރީގަ އަހާބަލަ ކީރިތި ގުރުއާނާއި މާތް ނަބިއްޔާގެ ހަދީސްފުޅުތަކަށް ރިޔާއަތްކޮއް އަންހެނަކަށް ފަނޑިޔާރުކަން ކޮއް ހުކުމު ކުރެވިދާނެތޯ ފުރަތަމަ\nޖުލައި 11, 2019 17:37\nތިކުއްޖާ ވަގައްނަގައިގެން ދިއުމުން ތިމައްސަލައިގެ ހުރި ސީރިޔަސް ކަމަށް ބަލާ ތިކުއްޖާ ގެ ބައްޕަ މައްސަލަ ހުށަނާލާ މުއައްސަސާއެއް މިދިވެހިރާއްޖޭގެ އުޑު ހިޔާދަށުގައިނެތް! ގަރުނެއްފަހުން ހުރިހާ ކަމެއް ނިމިދިއުމުން ހުކުްމް ކުރީމަ ނިމުނީ! މުޅިންވެސް ކުޅުއްވަނީ ޑްރާމާ!\nދޮންބެއްޔާ ގެ ބައްޕަ\nޖުލައި 11, 2019 20:29\nލިޔެފަ އޮތް ޙަބަރު ނުކިޔަން ދޯ? ހުއްދަ ހޯދައިގެނޯ އައީ އެ އޮތީ.. ބޭނުން މީހަކާ އިނުމަކީ އިސްލާމް ދީނުގައި އޮންނަ ކަމެއް ނޫން؟\nޖުލައި 11, 2019 18:17\nބާރުގެބޭނުން ނުކުރޭ ނަތީޖާ ހިތިވާނެ!\nޖުލައި 11, 2019 19:29\nނުއުޅެން އުޅޭ ކުއްޖަކު ނުހިފޭއްޓޭނެ، ހަމަ ފިލާނެ، ވަރައް ވާހަކަ،\nޖުލައި 11, 2019 19:37\nޖުލައި 11, 2019 20:02\nމީ މަބުނާތަން . ކުއްޖާ 18 އަހަރުވީމަ ދެނެއް މައިންބަފައިންގެ ބާރުގެ ދަށަށް ދިއުމަކަށް މަޖްބޫރެއް ނުކުރެވޭނެ. އެކުއްޖާ އިންސާނީ ހައްގަށް ތިޔަ އަރައިގަނެވުނީ.\nޖުލައި 11, 2019 22:08\nއިސްލާމް ދީނުގަ އޮވޭތަ 18 އަހަރުގެ ވާހަކަ.\nޖުލައި 11, 2019 22:30\nދަރިފުޅު އަށް ވިސްނަދީ އިންނަން އުޅޭމީހާ ގޯސް ނަމަ ގޯސް މީހަކު ވިއަށް އިންނަން ބޭނުންވާނަމަ ކައިވެނި ކޮށްފަ ފޮނުވާލުން ބުއްދި ވެރިކަންނޭގެ\nޖުލައި 11, 2019 22:44\nﷲގެ ހުކުމްއެއް ތި ތަންފީޒް ކުރީ....މިގޮތައް އެހެން އާއިލީމައްސަލަ ތަކުގައިވެސް ދީނުގައިވާ ގޮތައް ހުކުމް ކުރާނަމަކިހާރަގަޅުވީސް........100 އިން 100 އިސްލާމީ ޤަުމެއްމީ އެކަމަކު މިޤައުމުގެ ހުސްހަށިބައި އަންހެންކުދިން ރިސޯޓްތަކުގައި ހިލޭ ފިރިހެނުންނާއި އެކު މަސްހުނިވެ ވަޒީފާ އަދާކުރުންވެސް ސަރުކާރުން އިސްނަގާގެން މަނާކުރަންވެންޖެ...މިޤައުމު ހަލާކުވެގެން ދިއުމުގެ އަސްލަކީ މިފަދަ ލާދީނީ ކަންކަން ސަރުކާރުން މަނާ ނުކޮށް ވަޒީފާގެ ހައްގޭ ކިޔާގެން މީހުންގެ ބުއްދިޔަން ނުބައި ވިސްނުންތައް ވިސްނާދީގެން ހުއްދަކުރާތީ....ރަގަޅު މުޖުތަމައެއް ބިނާކުރެވޭނީ ނުވަތަ އެ ޤައުމެއްގައި ހަމަޖެހުމާއި އަމާންކަން ގާއިމު ކުރެވޭނީ އެ ޤައުމެއްގެ އަންހެން ދަރިން ރަގަޅު އިސްލާމީ ތަރުބިއްޔަތެއްގައި ބޮޑުކޮށް އެގޮތުގައި ސާބިތުވެގެން\nޖުލައި 11, 2019 22:48\nޖުލައި 11, 2019 23:32\n، ބަފަޔައް އިތުބާރު ނުކުރެވޭ ވާހަކަ ވަރައް ސާފުކޮން އެމަންޖެ އެބަ ބުނޭ، ކަމެއް ގޯސް ވެއްޖިއްޔާ ގާޒީ ގެ ނިންމުން ފަނު ފުލައް، ކީއްވެތަ މަމް އާ ހަވާލު ނުކުރީ، އިސްލާމް ދީނުގަ އޮންނަ ގޮތައް ބައެއް ކަންކަން ކޮއްފަ އަނެއް ބައި ކަން ކަން ނުވެފަ، މިސާލަކައް، މަރައް މަރު، ވައްކަން ކުރީމަ އަތް ބުރި ކުރުން، ޒިނޭކުރީމަ ރަޖަމުކުރުން،\nޖުލައި 11, 2019 23:58\nކޯޓުކާ ޙުކޫމަތު!!! ޕީސްޕީސް، ބައްޕަކައިިރިއަށް ދަރިފުޅު ދާންބޭނުންނުވަނީ ކީއްވެތޯއާއި ، ޢާއިލާއޮތީ ކިހިނެެތްތޯއާއި ބައްޕައަކީ ލަފާ މީހެއްތޯ ބަލާކަށް ނުޖެހޭބާ؟\nޖުލައި 12, 2019 09:11\nޢެމަންޖެދިޔައީ ފިލައިގެން މަޑަވެއްލާ ފިރިހެންސޮރާއިއެކު މޫނުފޮރުވިގެން އެރަށަށްގޮސް މަންމައަށްގުޅާ މިބުނަނީ ތިމަންނާމިހިރީ މިރަށުގައޭ މީހަކާ އިންނަން. ބައްޕަކައިވެނީ ނުކޮށްދިނީކީނޫން. ހިލޭ ފިރިހެނަކާއިއެއްކޮށް ފިލައިގެން ދިއުމުން އޯކޭ؟ އެސޮރުގެ ބެކްގްރައުންޑު ޗެކްކޮށްލީމަ އިނގޭނީ.....ކަލޭމެންގެ އަންހެންދަރިއެއް 100 އަހަރުވިޔަސް ފިލައިގެންގޮސް ތާކުންތާކުނުޖެހޭ މީހަކާއިންނަން އުޅުނީމަ އިނގޭނީ ތިޔަނެރޭ ފަތުވާގެ ބަރުދަން\nޖުލައި 12, 2019 21:41\nމަސްވެސް ތެޅޭ އެއްގަމަށް އަރުވާލީމަ. ވަރަށް ބޮޑަށް. އެކަމަކު ހަމަ މަރު ވަނީ ހެހެހެހެ\nޖުލައި 12, 2019 13:32\nމަނަމަވެސް ކަޑަވާނެ މިވީ ގޮތުން. ކުއްޖާ ވަގައް ނަގައިގެން ބްރެއިން ވޮށް ކޮއްގެން ގެންގުޅެ ވޭނެ ކަމަށް ހީކުރުމަކީ ކުއް ހީއެއް. ނުބައި ބަޔަކާ ކުޅެން ތިއުޅުނީ. ޢަދި އެވެސް ވައްކަން ކޮއް މަގުމަތީގަ ބޮއެގެން އުލުނު ސޮރެއް. ތިމާ މީހާ މާ ދީންވެރި އޭ ކިޔާފަ.\nޖުލައި 13, 2019 02:53\nކަޑަ ވާ މީހުން ފެނިފައި ތިބީ. ރަށަށް އަކްށޭ ކުމާރު ހެދިގެން، ބޮލީވުޑް ފިލްމެއް ކުޅެން، އަތްމަތި ދޮވެ ގެން، ކިޑްނެޕް ކުރާ މަންޒަރު ކުޅެން ދިޔަ މީހާ ރަށަށް ދާން ޖެހުނީ ރޮމުން. ކުރީގައި ކުޅެފައިވާ ޑްރަގު ބޯ ޑޭވިޑު ރޯލު ދޫކޮށް ލާން ޖެހުނީ ފެމެލީ އަށް ވިސްނާފަ. މޭން އެއް\nޖުލައި 13, 2019 10:24\nލޮލް، ކަޑަ ވި މީހުން ފެނިފަ ތިބީ. އަކްށޭ ކުމާރު ކަމަށް ހެދިގެން، އަތްމަތި ދޮވެ ގެން، ތިމަންނާ މި ދަނީ ފިލްމެއްގެ ކިޑްނެޕް ކުރާ މަންޒަރު ކުޅެންށޭ ކިޔާފަ، ބަލާ ދިޔަ މީހާއަންނަން ޖެހުނީ ރޮމުން. ): ): ކުރީގަ ކުޅެފަވާ ޑްރާމާ ޑްރަގު ބޯ ޑޭވިޑު ރޯލު ދޫކޮށްލީ ދަ ބެސްޓު ފާދަރ ކުޅެން ވެގެން.\nގެންގުޅެނީ އޭ ތަ؟ ލޮލް، ޑްރާމާގެ ހެޕީ އެންޑިންގުދެން އޮތީ.


SunOnline: #VAAHAKA: Fire and Ice - 15\nފަޔަރ އެންޑް އައިސް (15)\nއައިޝާ ނަސީމް 27 Jun 2019, 19:30\nއާރިޒް ގާތަކުގެ މަތީ ޖެހުނުލެއް ބާރުކަމުން ހަރަކާތެއްނެތި ބަންޑުންއޮތްތަން ފެނުމުން ޖަނާހު ބިރުން އަވަދިނުވީ ކިރިޔާއެވެ. ވަގުތުން ދެލޯ ފެންކަޅިވެގެން ދިޔުމާއިއެކުވެސް ބާރަކަށް އާރިކްއަށް ގޮވާފައި އެންގީ އެމްބިއުލެންސްއަށް ގުޅުމަށެވެ. އެއަޑުގައިވި އަވަސްކަމާ އިއެކު ހަމަ ދެންމެ ދެންމެ ރޮއިގެންފާނެފަދައެވެ. އާރިޒްއަށް ފަސްޓްއެއިޑްދޭން އަވަސްވެގަތްއިރު އާރިކް އެއްވެސް ހަރަކާތެއް ނުކޮށް ޖިންސްގެ ޖީބަށް އަތްޖަހާލައިގެން ހުރިތަން ފެނުމުން ޖަނާހުއަށް ވިސްނުނެވެ. އާރިކްވެސް އެހެރީ ޝޮކެއްގައެވެ. ނަމަވެސް ޖަނާހުއަށް ހީވި ހީވުން މުޅިން ރަގަޅެއް ނޫނެވެ.\n"ކާމް ޑައުން ޖަނާ..ހީޒް ފައިން" އާރިކް ހީލާފައި ކިޔައިލިއެވެ.\n"އާ ޔޫ ކިޑިން މީ..........." ޖަނާހު އަނގަޔަށް ނުބައިގޮތެއް ހެދުނެވެ. އާރިކް ޝޮކެއްގައި ހުއްޓަސް މިހާ ސީރިޔަސްވަގުތެއްގައި ސަމާސާކޮށްގެނެއް ނުވާނެއެވެ.\n"މީހަކު ފައިން ވާނީ މިހާވަރަކަށްނު...."\n"ފޭކް ޖައްސައިގެން މިކުއްޖާ މިއޮތީ. އަހަރެމެންނެއް ނެހެއްދޭނެ އިނގޭ ލުސިފާރ. ތެދުވޭ ނޫނީ ޖަނާ ހިތް ފަޅައިގެން ގޮސްދާނެ..." އާރިކް ގުދުވެ އާރިޒްގެ ފައިގެ ދަށްފުށް ކަހާލުމާއިއެކު ޖާދޫއެއްފަދައެވެ. އާރިޒް ފުންމައިގެން ތެދުވުނީ ހީގަނެފައެވެ. ޖަނާހު ބިންމަތީ ދެއަތް ވިއްދައިލިގޮތަށް ދެލޯ ބޮޑުކޮށްގެން އާރިޒްގެ މޫނަށް ބަލަން އިނީ ގަބޫލުކުރާން ބޭނުންނުވެފައެވެ. އެހާ މަތިން މިގާތަކުގެ މަތީ ޖެހުނުގޮތަށް އަނިޔާއެއް ނުލިބި ސަލާމަތްވެދާނެ ހެއްޔެވެ؟\n"ތީ ހަމަ އިންސާނެއްތަ؟ " ޖަނާހު ހިތާހިތުން ކިޔައިލިއެވެ.\n"އިފުރީތުންގެ ނަސްލުން އައިސްފަ...." އާރިކް ޖަވާބުދިނީ ހިނިގަނޑެއް ޖަހައިލިއެވެ.\n"ކީކޭ. އެރިކް މައިންޑް ރީޑްކުރަން ފެށީތަ" ޖަނާހު ހައިރާންވެ އަންތަރީސްވިއެވެ.\n"ބިރުނުގަނޭ އަހަރެން އިފުރީތަކަށް ވިޔަސް ޖަނާއާއި އެރިކް ކާލާކަށް ނޫޅެން. އައިސްޕެކް ހުންނާނެތަ؟ ބޯ ބާރަކަށޭ ޖެހުނީ. މިއޮތީ ދުޅަވެފައި..." އާރިޒް ޖަނާހުގެ އިސްތަށިގަނޑު އަތުން ހާވާލާފައި އެތެރެއަށް ދާން ހިނގައިގަތެވެ. ޖަނާހުގެ ހިތުގައި ޝައްކުތަކެއް ހިނގައިލިއެވެ. އާރިޒްގެ އެކްސިޑެންޓަށްފަހު އޭނަގެ މޫނުމަތީ ހުރި ކަޅުކުލައިގެ އުފަންލައް އެއްކޮށް ފިލައިގެން ދިޔައީއެވެ. އެކްސިޑެންޓަށްފަހު ޗަސްވެ ހަލާކުވެފައި ވާ މޫނެއް ވެއްޖެއްޔާ ޕްލާސްޓިކް ސާޖަރީހެދިޔަސް މިހާ ރީތިކޮށް އެއްވެސް ކޫރުމެއްނެތި އާރިކްގެ ޓްވިންއެއްހެން ހުރުމަކީ ހަމަ އަޖައިބެކެވެ. މުޅިން ކަރާމާތްހެއްޔެވެ؟ ސައިންސްގެ އަލީގައި މިއިން އެއްވެސް އެއްޗެއް ގަބޫލުކުރަން ފަސޭހައެއްނޫނެވެ.\nޖަނާހު އިސްތިރިކުރަން ހުރިއިރު އިސްތިރިން ދުން އަރާހާ ހޫނުގަދައެވެ. ދެމީހުންގެ މައުޟޫއަކީ ޑޮކްޓަރ އާޔާއެވެ. އާރިޒް ސުވާލުކުރާވަރުން ޖަނާހު ހުރި ހިނި އައިސްފައެވެ. އާރިޒް ހަމަރަގަޅަށްވެސް އާޔާއަށް ހިތް ކީހެއްޔެވެ؟\n"މަށަށް ދެރައީ އޭނަ މީހެއްގެ ހައްގަކަށްވީމަ..." ޖަނާހު ބުނެލިއެވެ.\n"މިހާރު ހުހަށް ހުރީ..."\n"އާޔާ އަދިވެސް އެކްސް އިންތިޒާރުގައި ހުރެދާނެއްނު. ފަސްޓްލަވް ހަނދާން ނައްތައިލާކަށް ފަސޭހައެއްނުވާނެ............................"\n"އެރިކް ބުނި އާޔާ ވަރަށް އަޅުވެރި ރަގަޅު ކުއްޖެކޯ....."\n"ހޫމް ތިވީ މާރަގަޅަކަށްނު. އެކަހަލަ އަންހެންކުދިން އަޅުވެރިންނާއި އިންނަން ބޭނުންވާނީ. އާރިޒް ގިނަގިނައިން މިސްކިތުން އޭނައަށް ފެންނަންވީ. ދީނީވާހަކަތައް ދައްކަންވީ. އަންހެންކުދިން މައުސޫމްކަމުން ފަސޭހައިން ހެއްލޭނެ....."\nޖަނާހު ވާހަކަދައްކަން ހުރެފައި އިސްތިރި ބެހެއްޓުނީ މޭޒުގެ ކައިރިފަށުގައިއެވެ. ގަމީސް ހަރުގައި އަޅުވަން އެނބުރިލި ވަގުތު އަތުންޖެހި އިސްތިރި ކައްސައިލިއެވެ. އާރިޒް ހުޝިޔާރުކަމާއިއެކު އިސްތިރީގައި ހިފެހެއްޓިއިރުވެސް ދުންއަރާފަދައެވެ.\n"ލުސިފާ...." ޖަނާހު ހަޅޭއްލަވައިގަތެވެ.\n"ކިހިނެއްވީ..." އާރިޒް ހައިރާންވިއެވެ. ޖަނާހު އިސްތިރި ޖަހައިގެންފާ މޭޒުމަތީގައި ބެހެއްޓިއެވެ.\n"ނުވަނީ ކޮންކަމެއް. ބަލަ ދޮންކޮށްފައި ހުރި އިސްތިރިއެއްގައި ހިފަހައްޓައިގެންނޭ ހުރީ. ތިއަތަށް ތަދުގެ އިހުސާސެއްނުވޭތަ؟ އަތް ނުފިހޭތަ؟ ދައްކަބަލަ ބަލައިލަން..........."\nޖަނާހުގެ ކަންބޮޑުވުން ގުޅުފައިވަނީ އޭނަގެ އަތްތިލައާއިކަން އެނގުމާއިއެކު އާރިޒްގެ އަނގަޔަށް ވަގުތުން ވައްތަރެއް ޖައްސައިލިއެވެ. ތަދު އިހުސާސްނުވާކަން ޖަނާހުއަށް އެނގިގެން ނުވާނެއެވެ. އޭނައަށް ތަދު އިހުސާސްނުވުމާއި ކޮންމެވެސް ކަހަލަ ބާރުތަކެއް ލިބިފައިވުމާއި ޖިންނިން ފެންނަކަން އަދި އެހެން މީހަކަށް އެނގިގެން ނުވާނެއެވެ. އެންމެ ގާތް އެކުވެރިންނަށްވިޔަސް ހެވެވެ.\n"އޫ......އާ..." އާރިޒްގެ ދެފައި ބިންމަތީގައި ހަރުނުލިއެވެ. އާރިޒް ވޭނުގައި ތެޅިފޮޅެންފެށިއެވެ. ދުއްވައިގަތެވެ.\nޖަނާހު ފަހަތުން ގޮސް ބަލައިލިއިރު އާރިޒްހުރީ އިސްކުރުދޫކޮށްލައިގެން އަތްލައިގެންނެވެ. ޖަނާހު ލޮލުތެރޭ ކަޅި ހިންގައިލީ އާރިޒްގެ "އެކްޓް" އޭނައަށް ގަބޫލުނުކުރެވިފައެވެ.\n"ލުސިފާ. ކޮންކަމެއް މަށަށް ފޮރުވަނީ.. ވަޓް އާ ޔޫ........."\nއާޔާ ޑިއުޓީ ނިންމާލުމަށްފަހު މީޓިންއަކަށް ދާން ޖެހުނެވެ. އަސުރުނަމާދުކޮށްގެން މީޓިންއަށް ދެވުނީ ތަންކޮޅެއްލަހުންނެވެ. ޑޮކްޓަރ އާރިކް އެކަމާއި މައްސަލަޖެއްސިއެވެ. އެކަން ތަކުރާރު ނުކުރާން އަމުރުކުރިއެވެ. އާޔާ ޚިޔާރުކުރީ ހިމޭންކަމެވެ. ވަގުތުން ނަމާދު ގާއިމުކޮށް ދުންޔަވީ އެހެން ކަމެއްގައި ޝާމިލް ނުވާން އަމިއްލަ ނަފުސަށް އޭނަވަނީ ވައުދުވެފައެވެ. އޭނަގެ މަންމަވެސް ނިޔާވީ އުމުރުން އެންމެ ޒުވާންއިރުގައެވެ. ވީއިރު މަރާއިމެދު އޮތީ ކޮން ޔަގީންކަމެއްހެއްޔެވެ؟ އާރިކް ކިތަންމެ އިންޒާރުކުރިޔަސް އޭނަ ވަޒީފާއިން ވަކިކުރިޔަސް ނަމާދުގަޑިއާއި ފުށުއަރާގޮތަށް ބޭއްވޭ ޖަލްސާއަކަށް އޭނަ ހާޒިރުކުރާކަށް ކުޅަދާނައެއް ނޫނެވެ. ޖަލްސާ ނިންމާފައި ކާރުގައި ގެއަށް އައިއިރު އޭނަ އިނީ ގުރުއާން އަޑުއަހާށެވެ. ކުއްލިއަކަށް ކާރުގެ ކުރިމަތިން ހުރަސްކުރި މީހެއްގެ ގައިގާ ނުޖައްސަން އޭނަ މަސައްކަތްކުރިއެވެ. އޭނަގެ ނިތްކުރިވެސް ހުންގާނުގައި ޖެހި ދުޅަވިއެވެ.\nއެހާވަރުން ބެލިއިރު ކާރުގެ ކުރިމައްޗަށް ނުކުތް މީހާގެ ހިލަމެއްނުވިއެވެ.\n"ހެލުސިނޭޝަންއެއްތަ؟ " އާޔާގެ ހިތް އަވަސްވިއެވެ.\nގެއަށްވަދެ އައިސްޕެކެއް ހިފައިގެންގޮސް ކޮޓަރިއަށް ވަނެވެ.\nސްވިޒަލޭންޑްގައި އުޅުނު ކޮޓަރިފަދައިން މި ކޮޓަރިވެސް ތަނަވަސްވެފައި ހިތްގައިމެވެ. ދަނބާއި ހުދުކުލައިގެ ފަރުނީޗަރުތަކުން ފެށިގެން އެނދާއި ފަރުދާތައް އެކުލައިން ހުރުމުން އަންހެންކުއްޖަކާއި ނިކަން ގުޅެއެވެ. ފަތިޓީވީއާއި ފާރުގައިވާ ކުރެހުންތަކާއި މާބްލްތައް އެންމެ އަގު ބޮޑެވެ. އަދި ބެލްކަނީގައިވާ ބިއްލޫރިދޮރުގައި ދަމާލާފައިވާ ބޯ ފަރުދާތަކުގައި ޑިޒައިން ކޮށްފައިވާގޮތުން ޝާހީކަމަށް ދައްކައެވެ. ބިންމަތީގައި މަޑުކަފަކޮޅެއްހެން ހީވާ ރަގްތަކެވެ. އެއްފަރާތުގައިވާ ފޮތް ހަރުގަނޑުފުރިފައިވަނީ ދީނީ އަދި ބޭސްވެރިކަމާއި ބެހޭފޮތްތަކުންނެވެ. އާޔާ އޮފީސްހެދުން ބަދަލުކޮށްލާފައި ގަޔަށްދޫ ހެދުމަކާއި ސްކިނީއެއް ލައިގެންގޮސް ސޯފާގައި އޮށޯވެލިއެވެ.\n"އާރިޒްއާއި އާރިކް ހާދަ ވައްތަރޭ. އެކަމަކު އާރިކްގަނޑުގެ އެހެރަ ފޮނިކަމެއް. އާރިޒް ކިހާ ސްވީޓް.........................................." އާޔާ ދެލޯ މަރާލައިގެން އޮވެ އަމިއްލަ ނިތްކުރި ގަނޑުފެނުން ބޮނޑިތާންކުރަމުން ދިޔަސް ވިސްނުން ހުރީ އާރިޒްއާއިމެދުގައެވެ.\n"އާޔާ............" ބަލްސަމްގެ އަޑު އިވުނެވެ.\n"ލައްބަ........" އާޔާ ކަންނެތްވެފައި އައިސް ދޮރު ހުޅުވާލައިފިއެވެ.\n"ޕޮޓްތަކަށް ފެންކޮޅެއް އަޅާބަލަ. ފްރެންޑަކާއިއެކު ކޮފީއަކަށް ދާން ބުނެފައި އޮތީމަ........." ބަލްސަމް ބުނެލިއެވެ.\nއާޔާ ކުޑަބުރުގާކޮޅެއް ބޮލަށް މަހާލުމަށްފަހު ގައުނެއް ލައިގެން ނުކުތެވެ. ޑިއުޓީއަށްފަހު ޖަލްސާގައި އިނުމުގެ ސަބަބުން އޭނަގެ ތަބީއަތަށް ލޮޑުކަމެއް އައިސް އަރާމްކޮށްލަން ބޭނުންވެފައި ވިއެވެ. ނަމަވެސް ދޮންމަންމަގެ އެދުން ބޮލާލާ ޖަހާކަށް ނުކެރުނެވެ. ބައްޕައާއި ދޮންމަންމަ ގެ ކައިވެނި ރޫޅުމަށްފަހު ބަލްސަމް އާދޭސްކޮށް ރޮއިގެން ދެވަނަފަހަރަށް އެމީހުންގެ ހަޔާތަށް އައެވެ. އެފަހުން ބަލްސަމް ތަންކޮޅެއް މައިތިރިއެވެ. ބައްޕަދެކެ ބިރުވެސް ގަނޭމެއެވެ.\nގަސްމުށިތަކުގައި ހެދިފައިވާ ގަސްތަކުގައި މާތައް އަޅާބަރާވެފައިވާއިރު ލޮލަށް ފިނިކަން ގެނެސްދެއެވެ. ނަމަވެސް ސްވިޒަލޭންޑް ބަގީޗާއާއި ކައިރިކުރާވަރެއް ނޫނެވެ. އޭނައަށް މިރަށުން ކަމުދަނީ އާރިޒްމެންގެ ފިނިފެންމާ ބަގީޗާއެވެ. އެ މާގަސްތަކުން މާ ބިދެލެވޭނީ ނަސީބުވެރި ކުއްޖަކަށެވެ. ކުދި ފަތްތަރުމަތީގައި އިށީދެލައިގެން އިނދެ ކުރައިން މާގަސްތަކަށް ފެންދެމުން ދިޔައިރު ޚިޔާލުތަކެއްގެ ތެރެއަށް ގެއްލިފައެވެ.\n"ގުޑް އިވިނިން އާޔާ........."\nއާރިޒްގެ އަޑު އިވުމުން ފުރަތަމަ ހީކުރެވުނީ ހީވިގޮތެއްކަމަށެވެ. ވައިރޯޅިއެއް ކަނދުރާގައި ބީހިލާ ގައިން ހީބިހިނެގިއެވެ. އާޔާ ފުންމައިގެން ތެދުވެ އަނެއްފަރާތަށް އެނބުރުނުއިރު އާރިޒް މިހިރީ ދާދި ގާތުގައެވެ. ފިޔަވަޅުގެ އަޑު ނީވުނީ އޭނަ އެހާވެސް ފުން ޚިޔާލެއްގައި އިނުމުންހެއްޔެވެ؟ އާރިޒް އެއްއަތުން ޗީޒްކޭކެއް ހިފަހައްޓާލައިގެން ހުރިއިރު އަނެއް އަތުގައި ފިނިފެންމާ ގުލްދަސްތާއެކެވެ.\n"އާޔާ ބަލިވެއުޅޭކަން އެނގުނީމަ މިއައީ....." އާރިޒް ހިނިތުންވެލުމުން ހުދުކަން ގަދަ ދަތްތައް ވިދައިލިފަދައެވެ.\n"ކާކު ބުނީ. ބައްޔެއް ނޫން...." އާޔާ ހައިރާންވިއެވެ.\n"މިއަދު އެކްސިޑެންޓެއްވި އެއްނު........"\n"އޯ. އެއީ އާރިޒްތަ؟ " އާޔާ އަނގަމަތީ އަތްއެޅިއެވެ.\n"އެކަމަކު. އެހާ އަވަހަށް ކާރުން ފޭބިއިރު ނެތީމެއްނު....." އާޔާ އަނގަމަތިން އަތްނެގިއެވެ. " އެނީވޭސް ތެންކިއު......................"\n"އައި ކެން އެކްސްޕްލެއިން އާޔާ. އައި ހޭވް ދިސް އެބިލިޓީ ޓު..........." އާރިޒް އެއްޗެކޭ ބުނަން އުޅެފައި ހިންދިރުވައިލިއެވެ. "ކުޑައިރުވެސް މާ ހައިޕާވެގެން އުޅެވުނީ. އެހެންވެ އާޔާ ކާރުން ފޭބިވަގުތު އަވަހަށްގޮސް ގޯޅިން ލަނބައިލީ. ވަރަށް ފާސްޓްވާނެ. ސޮރީ އެކަމުން ހާސްކަމެއް ލިބުނިއްޔަ"\nއާޔާ އެކޭކާއި ފިނިފެންމާ އަތުލުމަށްފަހު ސިޓިންރޫމްގައި ބަހައްޓާފައި ނުކުތުމުން އާރިޒް ހައިރާންވިއެވެ. މިއީ ކޮންކަހަލަ އަންހެންކުއްޖެއް ހެއްޔެވެ. މެހުމާނަކު ބޭރުގައި ބަހައްޓައިގެން ވާހަކަދެއްކުމަކީ އެންމެ ރަގަޅުގޮތެއް ނޫނެވެ.\n"އެތެރެއަށް ވަންނާކަށް ދައުވަތެއް ނުދޭނަންތަ؟" އާރިޒް އެހިއެވެ.\n"ސޮރީ. އައި ކާންޓް.." އާޔާ ވަގުތުން ދެކޮޅުހެދިއެވެ.\n"ނަމްބަރު ދީފާނަންތަ؟ " އާރިޒް ބުމަ އަރުވައިލިއެވެ.\n"މިހާރު މާމަ ދުރުވަން އުޅޭނެ. މިގެއިން އާރިޒް ފެނުމަކީ މާމަ ހިތްހަމަޖެހޭކަމަކަށްނުވާނެ. މާމަ ވަރަށް ދީންވެރި އެހެންވީމަ އާރިޒްއަށް އަންޑަސްޓޭންޑްވަނެކަމަށް ހީކުރަން. ޕްލީޒް ލީވް...."\n"އޯކޭ. ފަހުން ބައްދަލުވާނަން. އެނގޭތަ؟ ތިހާ ސިމްޕަލްކޮށް މޭކަޕެއްނެތި ހުރީމަ ވަކިން ރީތި..............................................." އާރިޒް ބަލައިލީ ހިތްގައިމު ނަޒަރަކުންނެވެ. އެލޮލުން ފެނުނު ކުލަވަރު އާޔާއަާް ތަރުޖަމާކުރަން ނޭގުނަސް އަޒިކިއަލްއާއި ހާސްބައި ތަފާތެވެ.\nއާރިޒް ކޮޓަރިއަށްވަދެފައި އަލިފާންދަނޑިއަކުން އުއްބައްތިތައް ރޯކޮށްލައިފިއެވެ. އުއްބައްތީގެ އަލި މޫނަށް އެޅުމުން ރަންކުލައެއްގައި ފެންނައިރު އަޅިދެލޮލުގެ ޖާދުވީކަމުން ފިރިހެނުން ހަސަދަވެރިވާނެއެވެ. ގިޓާހިފައިގެން ބެލްކަންޏަށް ނުކުމެ ރީތި ރާގެއް އަޅުވާލައިފިއެވެ. މިއުޒިކްކުޅެ ނިމިގެން ތެދުވާން އުޅެނިކޮށް މާބްލްމަތީ އޮތް ކަރުދާސްކޮޅު ލޮލުގައި އަޅައިގަތެވެ. އޭގައި އޮތީ ނަމްބަރެކެވެ. ފޯނު ނަމްބަރެކެވެ. ރީތި އަތު ލިޔުމަކުން ލިޔެފައެވެ.\n"އާޔާ...." އާރިޒްއަށް ކިޔައިލެވުނެވެ.\n"ހެލޯ...." އާރިޒް ގުޅުމުން އާޔާ ފޯނުނެގިއެވެ. އޭނަގެ ނަމްބަރު ލިބުނުގޮތެއް ނޭގުނަސް އަހާކަށް ނޫޅުނެވެ. އާރިކްއާއި ޖަނާހު އޭނަގެ ނަމްބަރު އެންމެނަށް ބަހަންފެށީއެވެ.\n"ތީ ކޮންކަހަލަ ކުއްޖެއްތަ؟" އާރިޒް ހެމުން އަހައިލިއެވެ.\n"ނަމްބަރު ނުދޭނެކަމަށް ދައުވާކޮށްފައި ކަރުދާސްކޮޅެއްގައި ލިޔެފައި ފޮނުވައިލީވިއްޔަ. ކިހާ ރޮމެންޓިކް............"\nނަމްބަރު ދިނީ އޭނަ ނޫންކަމަށް ބުނެ ހަޅޭއްލަވައިގަންނަން އާޔާ ބޭނުންވިއެވެ. އޭނަގެ ނަމްބަރުތައް މިގޮތަށް އެންމެނަށް ދޭން އޭނަގެ ހިތާއި ހަށިވެސް ނުރުހެއެވެ. ނަމަވެސް އާރިޒްއާއި ދިމާލަށް އެއްޗެކޭ ބުނަން ހިތް ދެކޮޅުހެދިއެވެ.\n"އަހަންނަށް ފޯނުން ވާހަކައެއް ނުދެއްކޭނެ. ހިލޭ ފިރިހެނުންނާއި ވާހަކަދެއްކުމަކީ ހުއްދަކަމެއްނޫން. ބުނެފާނަން. އަހަރެން ވަނީ ހިތި ތަޖުރިބާއެއްކޮށްފައި. ދެވަނަފަހަރަށް އެފަދަ ހިތްދަތިކަމަކާއި ކުރިމަތިލާނެ ހިތްވަރެއްނެތް. އަންޑަސްޓޭންޑްވާނެކަމަށް ހީކުރަން........" އާޔާ ފޯނުބޭއްވިއެވެ.\nއާރިޒް ހިނި އައެވެ. ފޯނު ނަމްބަރުދީފައި އާޔާ ބުނަންއުޅުނީ އެވާހަކަހެއްޔެވެ؟\nކޮންމެ ގޮތެއް ހަދާފައިވެސް އާޔާގެ ހިތް މިލްކުކޮށްފައި ދެވަނަފަހަރަށް އެ ހިތް ހަލާކުކޮށްލަން އޭނައަށް އެބަޖެހެއެވެ. އޭނަގެ ހުސްވަގުތު ފުރާލަން އެމީހަކު ދެއްކި މަސައްކަތް ގޯހެއްނޫނެވެ.\nރޯޒްޕްލޭސް އަނދިރިކަމުގެ ތެރެއަށް ގެނބިފައިވާއިރު ހުރިހާ ދިމާލަކުން ފެންނަނީ އަނދިރިކަމެވެ. ފާނޫޒުގެ ފަނޑު އަލިކަން ފިޔަވާ އަލިކަންފުޅެއް ނެތްއިރު ހިޔަނިތައް ހޫރޭތަން ފެނުނެވެ. ކަޅުކުލައިގެ ބޯޑެއްފަދައިން ފެންނަމުންދިޔަ އުދަރެސް ހަނދުވަރުގެ ތޫނު އަލިން ޕެއިންޓްކޮށްލަމުން ދާއިރު މަންޒަރުތައް ފުރިހަމަކަމުން ބަލާ ބަލާ ފޫހިނުވާނެއެވެ. ދޭތެރެއަކުން ބޯ ވިލާއިން ހަނދު ފަރުދާކޮށްލުމުން މާހައުލަށް ވެރިވެގަންނަ އަނދިރިކަން އިންސާނުންގެ ހިތްތަކަށް ބިރުވެރިކަން ވައްދާނެއެވެ.\nފެންޑާގައި ހުރި ސޯފާގައި ކުރު އަތް މައްޗަށް އޮށޯވެލައިގެން އޮތީ ޖަނާހުއެވެ. އާރިކްއަށްޓަކާ ފިކުރުބޮޑުވެފައެވެ. ދަންވަރު ދޭއްޖަހާ ބޮޑުވަނީއެވެ. އާރިކްއަށް އެތައްފަހަރު ގުޅިއްޖެއެވެ. ފޯނު އޮތީ ނިވާލާފައެވެ. މިރޭ ޑިއުޓީ ނެތުމުން އޭނަ ވަކި ދާނީ ކޮންތާކަށްހެއްޔެވެ؟ ގަދަކަމުން ލޯ ހުޅުވަން މަސައްކަތްކުރި ނަމަވެސް އެންމެފަހުން ޖަނާހުގެ ލޯ މަޑުމަޑުން މެރެމުންގޮސް ފުން ނިންޖަކަށް ގެނބިއްޖެއެވެ. އެވަގުތު ގޭޓާއި އަރާހަމަވީ އިސްކޮޅުން ދިގު ބިޔަ ޒުވާނެކެވެ. އޭނަގެ ލޮލުން ފޮނުވައިލި އައްޔަކުން ގޭޓްގެ ތަޅު ހުޅުވާލައިފިއެވެ. ނިވިދިއްލޭފަދައިން ދޭތެރެއަކުން ފެނި ގެއްލެމުން ކުރިއަށް ދިޔައިރު ވައިވެސް ހިމޭންވެ އަޑުތައް ކެނޑުނެވެ. އޭނަގެ އަމުރަށް އެންމެން ތަބާވާފަދައެވެ. ޖަނާހުއާއި އަރާހަމަވެފަ އޭނަ އާރިކްގެ ސިފައަށް ބަދަލުވިއެވެ.


Alhugandu hayyaru kuranee dhogu iguraareggai soi nukohggen, sample dheyn dhekolheh nahadhan: Zuhair\nއަޅުގަނޑު ހައްޔަރުކުރަނީ ދޮގު އިޤުރާރެއްގައި ސޮއިނުކޮށްގެން، ސާންޕަލް ދޭން ދެކޮޅުނަހަދަން: ޒުހައިރު\n- 11 months ago4- ޝަފްރާޒް އހ\nކޮވިޑް-19 ޓެސްޓުކުރުމަށް ސާމްޕަލް ދިނުމަށް އެއްވެސް އިރެއްގައި ދެކޮޅުހަދާފައިނުވާނެކަމަށް އަބްދުﷲ ޒުހައިރު ބުނެފިއެވ.\nއިއްޔެ ކޯޓު އަމުރެއްގެ ދަށުން ފުލުހުންގެ ބެލުމުގެ ދަށަށް ގެންގޮސްފައިވާ އަބްދުﷲ ޒުހައިރު ފުލުހުން ހައްޔަރުކުރުމުގެ ކުރިން "ވޮއިސް" އަށް ވަނީ ކަންހިނގައިދިޔަގޮތް ކިޔައިދީފައެވެ.\nޓެސްޓުކުރުމަށް އިސްވެ އެދުނީވެސް ޒުހައިރު\nއަބްދުﷲ ޒުހައިރު ކިޔައިދިން ގޮތުގައި އޭޕްރިލް 24 ީ ހުކުރު ދުވަހު ކޮވިޑްގެ އަލާމާތްތައް ފެނުމުން އޭނާ ވަނީ ސިއްހީ މަރުކަޒަށް ދެއްކުމަށް ގޮސްފައެވެ. އަދި އޭރު ޑޮކްޓަރު ބެލެން ނެތުމުން އޭނާ ވަނީ އެޗްޕީއޭއާއި ވެސް މިކަން ހިއްސާކޮށްފައެވެ. އޭނާ ބުނި ގޮތުގައި އޭޕްރިލް 15 ވަނަދުވަހު އޭނާ މާލެ އައިސް ބާޒާރުމަރީގައި އުޅެފައިވާނެކަމަށާއި، އަދި ބާޒާރު ކްލަސްޓާގައި ގިނަ ބަޔަކު ޕޮޒިޓިވް ވަމުން އައުމާއެކު އޭނާގެ ކިބައިން އަލާމާތްތައް ފެންނަން ފެށުމުން ޓެސްޓުކުރަން އޭނާ އެޗްޕީއޭގައި އެދުނީކަމަށެވެ. އަދި އޭގެފަހުން ގޭގައި އެކަހެރިވެފައި ހުރުމަށްވެސް އޭނާއަށްވަނީ އަންގާފައެވެ.\n1 މޭ ވަނަ ދުވަހު ސާންޕަލް ނަގަން އައި ސިއްހީ މަރުކަޒުގެ މުވަޒަފުންގެނައި އެޗްޕީއޭގެ އިޤުރާރުގައި އޭގެ ކުރީ ދުވަހުގެ ތާރީހްގައި އޮތުމުން ޒުހައިރު ވަނީ އިޤްރާރުގައި ސޮއި ކުރުމަށް ދެކޮޅު ހަދާފައެވެ. އަދި އެ އިސްލާހުކުރުމުން ސޮއި ކުރާނެކަމަށް އޭނާ ވަނީ ބުނެފައެވެ. ސާންޕަލް ނެގެނީ އިޤްރާރުގައި ސޮއި ކުރުމުންކަމުން ޒުހައިރުގެ ސާންޕަލް ވަނީ ނުނެގިފައެވެ.\nއެއާއެކު ސާންޕަލް ނެގުމަށް ދެކޮޅު ހެދިމަށްބަލައި، ޑިރެކްޓަރ ޖެނެރަލް އޮފް ހެލްތް މޫމިނާ، ސިވިލް ކޯޓު މެދުވެރިކޮށް ކޯޓު އަމުރެއްވަނީ ނެރުއްވާފައެވެ.\nމި މައްސަލާގައި ފުލުހުންގެ ތަރުޖަމާނު އިޒްމިއާ ޒާހިރު ވިދާޅުވީ ކ. ދިއްފުށިން ސާންޕަލް ނަގަން ދިއުމުން އެކަމަށް އެކޮޅުހެދި މީހެއްގެ ފުލުހުންގެ ބެލުމުގެ ދަށަށް ގެންގޮސްފައިވާކަމަށެވެ.\nފުލުހުން ބުނީ ކޮވިޑް19 ޖެހިފައިވާ ކަމަށް އަޑުފެތުރުމަށް ފަހު އޭނާ އަމިއްލައަށް އެޗްޕީއޭއަށް ގުޅައި، ކޮވިޑް19ގެ އަލާމާތްތަކެއް ހުރި ކަމަށް ވެސް ބުނި ކަމަށެވެ. އަދި އެޗްޕީއޭ އިން އަންގައިގެން ހެލްތު ސެންޓަރުން ސާމްޕަލް ނަގަން ދިއުމުން އެކަމަށް އޭނާ ދެކޮޅު ހެދުމުން، އެކަމަށް ކޯޓު އަމުރެއް ނެރުނު ކަމަށް ފުލުހުން ބުންޏެވެ.\nއަބްދުﷲ ޒުހައިރު ވަނީ އޭނާ އެޗްޕީއޭ އާއި ސިއްހީ މަރުކަޒަށް ގުޅާފައިވާ ކޯލް ރިކޯޑިންގ އިން ވެސް އެނގޭގޮތުގައި އޭނާ ޓެސްޓުކުރުމަށް ދޮކޮޅު ހަދާފައިނުވެއެވެ.\nދިއްފުށި ކޮވިޑް ޓާސްފޯސްގައި ވެސް ހަރަކާތްތެރިވާ ދިއްފުށި ކައުންސިލްގެ ނައިބް ރައީސް ވޮއިސްއަށް މައުލޫމާތު ދެއްވި ގޮތުގައި ޒުހައިރު އިޤުރާރުގައި ސޮއިކުރުމަށްފަހު ވަނީ ޓެސްޓުކުރުމަށް ދެކޮޅު ހަދާފައެވެ.\nމި މައްސަލާގައި ނޭޝަނަލް އެމަޖެންސީ އޮފަރޭޝަން ސެންޓަރ ގެ ތަރުޖަމާނު ވިދާޅުވެފައިވަނީ މި މައްސަލަ ހިނގައިދިޔަގޮތް ބަލާނެކަމަށެވެ.\nޒުހައިރު ވަނީ އޭނާ ބަންދަށް ގެންގޮސްފައިވާނަމަ ބަނޑުހައި ހޫނުކަމުގެ ހަޅުތާލުކުރާނެކަމަށް ބުނެފައެވެ.\nޢަޅައިގެންފި ، މީހަކާ ޖައްސާލައިގެން އަބަދު އުޅޭނީ... ކިތައް މީހުން ނުހައްޤުން ހައްޔަރުކޮށްގެން އެއުޅެނީ... ހަރުކައްޓޭ ކިޔައިގެން. ޙެއްކި ނެތިސް ހެކި އުފައްދައިގެން...


Gender Ministerah Zinmaa Negeybaa?\n4 މަސް,2ދުވަސް, 17 ގަޑި, 41 މިނެޓް,9ސިކުންތު ކުރިން 1579 1 މަރިޔަމް އިސްއާދާ\nޖެންޑަރ މިނިސްޓަރ ޝިދާތާ ޝަރީފު\nއަނިޔާވެރި ގޮތަކަށް މަރާލާފައި އޮއްވައި ވ. ރަކީދޫ ގެއެއްގެ ތެރޭން ފެނުނު، އުމުރުން ތިން އަހަރުގެ މުހައްމަދު އިބްތިހާލްގެ މަރުގެ ހާދިސާ ހިނގިއިރު އެކަމަށް އެންމެ ބޮޑަށް އިހުމާލުވެފައިވާ ކަމަށް ތަހުގީގުތަކުން ދައްކާފައިވަނީ ޖެންޑަރ މިނިސްޓްރީގެ އޭރުގެ ޑެޕިއުޓީ މިނިސްޓަރ ޝިދާތާ ޝަރީފުއެވެ.\nއަދި އެކަމާ ގުޅިގެން އޭރުގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމު އޭނާ މަގާމުގެ މަސްއޫލިއްޔަތު ތަކުން ދުރުކުރިއެވެ. އެހާ ހިސާބުން ޝިދާތާ ރައީސް ޔާމީންއާ ދެކޮޅު ވެރިވިއެވެ. އަދި އެމަނިކުފާނާ އިދިކޮޅުގައި ތިއްބެވި ބޭފުޅުންނާ އެކު މަސައްކަތް ފެއްޓެވިއެވެ. އެކަމަނާ ނިސްބަތްވެވަޑައިގަންނަވާ ޕާޓީ އަދާލަތު ޕާޓީގެ ބޭފުޅުންނާ އެކުއެވެ.\nއަދި ކޯލިޝަން ހަދައިގެން 2018 ވަނަ އަހަރުގެ ރިޔާސީ އިންތިޚާބު ކޯލިޝަނުން ކާމިޔާބުކުރިއެވެ. އަދި ރައީސުލްޖުމްހޫރިއްޔާ އިބްރާހިމު މުހައްމަދު ޞޯލިހު އެކުލަވާލި މަތިބަރު ސަރުކާރުގެ ޖެންޑަރ މިނިސްޓަރުކަން ޝިދާތާއާ ހަވާލުކުރިއެވެ.\nގިނަ ބަޔަކު އެކަމާ ނުރުހުން ފާޅުކުރިއެވެ. އެއީ އިބްތިހާލުއަށް ލިބެމުން ދިޔަ އަނިޔާތައް ޖެންޑަރ މިނިސްޓްރީއާ ހިއްސާކުރި ނަމަވެސް އެކަމާ މެދު ފިޔަވަޅެއް ނޭޅި ވަނިކޮށް އެ ތުއްތު މައުސޫމު ފުރާނަ މި ދުނިޔެ އާއި އަލްވަދާއު ކީއިރު އެކަމުގައި ޝިދާތާގެ ވެސް އިހުމާލު އޮތުމުންނެވެ. އަދި އޭނާ އެ މަޤާމަށް އެކަށިގެން ނުވާ ކަމަށާ މީގެ ކުރިންވެސް ޒިންމާތައް އަދާ ނުކުރެވުނު ބޭފުޅަކަށް ދެން އެކަން ވެދާނެ ކަމާމެދު ގިނަބަޔަކު ދިޔައި ސުވާލު އުފައްދަމުންނެވެ.\nދިވެހި ރައްޔިތުންގެ އެކަންބޮޑުވުންތަކަކީ އަސްލުވެސް ހައްގު ކަންބޮޑުވުންތަކެއް ކަން ސާބިތުވެގެން ދިޔައީ، ކުޑަކުދިންގެ ހިޔާގައި ހުއްޓައި ޝައިމް އަބްދުﷲ ގެއްލުމާއެކުއެވެ. ވިލިގިލީގައި ހުންނަ ކުޑަ ކުދިންގެ ހިޔާގައި އެސެސްމަންޓެއް ހެދުމަށް ގެންގޮސް ދައުލަތުގެ ބެލުމުގެ ދަށުގައި ބަހައްޓާފައި ހުއްޓާ ޝައިމު ގެއްލުނީ ޖޫން މަހުގެ އަށާރަވަނަ ދުވަހުގެ ރޭ ދަންވަރުގެ ވަގުތެއްގައެވެ.\nއެކަމާ ގުޅިގެން މިނިސްޓަރު ޝިދާތާ ވަނީ ތަފާތު އެކި ގޮތްގޮތަށް ވާހަކަ ދައްކަވާ އެކަމުގައި އެކަމަނާގެ އިހުމާލެއް ނޯންނާނެކަން ސާބިތުކޮށްދެއްވަން ވަރަށް ގިނަ މަސައްކަތްތަކެއް ކުރައްވާފައެވެ. އެގޮތުން ޝައިމުގެ ކަރާމާތަށް ގެއްލުންވާ ފަދަ އެކި ގޮތް ގޮތަށް ޝިދާތާވަނީ އެކަމާ ގުޅިގެން ވާހަކަ ދައްކަވާފައެވެ. އަދި ޝައިމު ގެއްލުނީ ބެޑް ޝީޓު އަޅައިގެން ނިދާތީ ކަމަށް ވެސް ޝިދާތާ އޭރު ވިދާޅުވިއެވެ.\nނަމަވެސް އެއީ އަކީ ޒިންމާދާރު ވަޒީރެއްގެ ފަރާތުން އިވިގެންދާން ޖެހޭ ވަރަށް ވުރެ މާ ޒިންމާދާރުކަން ކުޑަ ޖަވާބެއްގެ ގޮތުގައި ގިނަ ބަޔަކު ސިފަކުރިއެވެ. އަދި ޒިންމާތަކުން ރެކެން އިތުރުފުޅު ނުހައްދަވާ ޒިންމާތައް އަދާ ނުކުރެއްވޭ ނަމަ އިސްތިއުފާ ދެއްވުމަށްވެސް އޭރު ގިނަބަޔަކު ދިޔައީ ގޮވަމުންނެވެ.\nނަސީބު ކަންދިމާކުރި ގޮތުންނާއި އަދި ދިވެހިން ކުރި ބުރަ މަސައްކަތުން ޝައިމު ހޯދުނެވެ.\nއޭގެ އެއް މަހާ ނުވަ ދުވަސް ފަހުން އަނެއްކާވެސް ޝިދާތާ ހަވާލުވެ ވަޑައިގެން ހުންނެވި މިނިސްޓްރީއާ ގުޅުން ހުރި މުއައްސަސާއެއްގެ ބަލުމުގެ ދަށުގައި ތިބި ކުދި ބައެއްގެ ފޮތޯތަކެއް އާންމުވެގެން ދިޔައެވެ.\nދައުލަތުގެ ބެލުމުގެ ދަށުގައި ތިބޭ 10 އަހަރުން ދަށުގެ ކުދިން ބަލަން ހުޅުމާލޭގައި ޤާއިމުކޮށްފައިވާ ފިޔަވަތީގައި އުޅޭމުން ދިޔަ ކުދިންތަކެއް އެތަނުގެ ފުރާޅު މައްޗަށް އަރާ ތިބި މަންޒަރު ފެންނަ އެ ފޮޓޯ އާންމުވުމާއެކު އަނެއްކާވެސް ޝިދާތާގެ އިސްތިއުފާއަށް ގޮވަމުން އައި ގޮވުންތަކުގެ އަޑު ގަދަވެގެންދިޔައެވެ.\nދެން ޖެހިގެން އައި ދުވަހު އިވުނީ ފިޔަވަތީގައި އުޅޭ ހަތް ކުއްޖަކު އެތަނުން ފިލި ވާހަކައެވެ. މިއީ ކަންބޮޑުވާން ޖެހޭ ވަރުގެ ސީރިއަސް ކަމެކެވެ. ކޮންމެ އަކަސް ދިވެހި ފުލުހުންގެ މިންނެތް ބުރަ މަސައްކަތުން މިފަހަރުވެސް އެ ހަތް ކުދިން ހައްޔަރުކޮށް ފިޔަވައްޗާ ހަވާލުކުރިއެވެ.\nނަމަވެސް މިއީ މިކަމަށް އޮތް ދާއިމީ ހައްލެއް ބާއެވެ. އެއިން ކުއްޖަކު ފިލަން އެކުރާ މަސައްކަތްތަކުގެ ތެރެއިން އެއިން ކުއްޖަކަށް ލިބޭ ގެއްލުމަކަށް ޒިންމާ މިނިސްޓްރީން ނަގާނެބާއެވެ. ނޫނީ އެންމެ ފަހުން ކަންތައްތައް ކުރެއްވި ގޮތަށް އެކުދިންގެ ކަރާމާތަށްވެސް ގެއްލުންވާ ފަދަ މޮޅު ވާހަކަތަކެއް ދައްކާނީ ބާއެވެ؟\nމިއި މީގެ ކުރިން މި ރާއްޖޭގައި ހިނގާ ކަންކަން ނޫންކަމެވެ. އެހެންކަމުން މިހާރު މިކަންކަން އާއްމު ވެގެން މިއުޅޭ ސަބަބެއްވެސް އޮންނާނެތާއެވެ. އެގޮތުން އެކުދިން އެތަނުން ފިލަން މަސައްކަތް ކުރަނީ ކީއްވެ ތޯ މިއީ މިއަދު ބަލަން ޖެހޭ މައްސަލައެކެވެ. އަދި އެކުދިން ބަލަހައްޓަން ރެޔާއި ދުވާލު ސަރުކާރުން މީހުން ބައިތިއްބާފައި ތިބޭއިރު އެކުދިންނަށް ފިލަން ފުރުޞަތު ލިބެނީ ކިހިނެއްތޯ ވެސް ބަލަން ޖެހެއެވެ.\nނުވަތަ އެކުދިން ބަލަން އެކަށީގެންވާ ވަރަށް މީހުން ނުތިބެނީތޯ މިއީ ވެސް ބަލަން ޖެހޭ ކަމެކެވެ. އެހެނީ މައުލޫމާތު ލިބިފައިވާ ގޮތުގައި މިސަރުކާރު އައި ފަހުން ފިޔަވަތީގައި މަސައްކަތް ކުރަމުން ދިޔަ ގިނަ ބަޔަކުވެސް ވަނީ ވަޒީފާއިން ވަކިކޮށްފައެވެ. ކަންތައްތައް މިފަދަ ގޮތަކަށް ހުރިއިރު އެއްކަލަ ކަން ފަސޭހަ މިނސްޓަރު ކޮބައިބާއެވެ؟ ބަހެއް ބުނެލާ އަޑުވެސް އިވިނުލައެވެ. މޮޅު ވާހަކައެއް ހަދާލަން ވިސްނަނީ ކަމަށްވެސް ވެދާނެއެވެ.\nކޮންމެ އަކަސް ޖެންޑަރ މިނިސްޓަރު ޝިދާތާއަށް އެކަމަނާގެ ޒިންމާ އަދާ ކުރެވޭތޯ މިއީ މިއަދު ވައިގައި ހިފާފައިވާ ސުވާލެކެވެ. ނުވަންޏާ ޒިންމާތަކުން ދުރުވެ ގޭގައި މަޑުކޮށްލުމަށްވެސް ގިނަބަޔަކު އަންނަނީ ބުނަމުންނެވެ.\nހިތާމަޔަކީ ކުޑަ ކުދިންގެ ކަންތަކުގައި ޝިދާތާގެ އިހުމާލު އޮއްވާ ވެސް ރައީސް ޞޯލިހުވެސް އެފަދަ ޒިންމާދާރުކަން ބޮޑު މިނިސްޓްރީއެއް އެފަދަ ކަން ފަސޭހަ ބޭފުޅަކާ ހަވާލު ކުރެއްވުމެވެ. މަޤާމުގެ މަސްޢުލިއްޔަތުތައް އަދާ ނުކުރެއްވޭ ވަރުގެ ބޭފުޅުންނާ މިފަދަ މުހިއްމު ވުޒާރާތައް ހަވާލުކުރުމުންނެވެ.\nނަމަވެސް ޝިދާތާގެ މި ނާގާބިލުކަން ފޮރުވުމަށްޓަކައި އަދުގެ ސަރުކާރަށް ނިސްބަތްވެވަޑައިގަންނަވާ ގިނަ މެމްބަރުން އަންނަނީ މަޖިލިހުގައި ވަކާލާތު ކުރައްވަމުންކަންވެސް ފާހަގަކޮށްލެވެއެވެ. ކޮނޑުގައި އެޅިފައިވާ ޒިންމާތަކުން ރެކިވަޑައިގެން އެހެން މީހުންގެ ކުން ހޯދުމުގައި މި ސަރުކާރު އޮތީ ކުރިއަރާފައެވެ.\nމިފަދަ ގޮތަކަށް އަދުގެ ސަރުކާރުގެ އަމަލުތައް ހުރުމުން ރައްޔިތުން ބުނަމުން އަންނަނީ ދައުލަތުގައި ފެއިލް ނުވާ އެއްވެސް ވުޒާރާއެއް ނެތް ވާހަކައެވެ. ވެރިކަމެއް ކޮށްދެއްވަން އެނގިވަޑައިނުގަންނަވާ ކަމުގައިވަނީ ނަމަ ގޭގައި މަޑު މަޑުން ތިއްބެވުމަށްވެސް އެ ރައްޔިތުން އަންނަނީ ގޮވަމުންނެވެ.\nއިހުމާލު ވެފައިވާ ކަން ދޭހަވާ ފަދަ ފޮޓޯތަށް މީސް މީޑިއާގައި ދައުރުވާން ފެށުމުން ޝިދާތާވެސް އަދި އެހެން ވަޒީރުންވެސް ކޯފާ އިސްކުރެއްވުމުގެ ބަދަލުގައި އަވަހަށް ޒިންމާތައް އަދާ ކުރެއްވުމާއި ގެން ކުރިއަށް ވަޑައިގަންނަވައެވެ.\nމިނިސްޓަރ ޝިދާތާ ފިޔަވަތި ރައީސް ޞޯލިހުގެ ސަރުކާރު\nޢޒްރާ އަލީ 11 އޮގަސްޓް 2019 - 21:13\nޝިދާތާ އަކީ ޒިންމާ ނަގަން އެނގޭ މީހެއްނޫން އެއްވެސް ކަހަލަ ހިންގުން ތެރިކަމެއް މިސަތުކާރުގަ ނެތް ހުރިހާ ވަޒީރުންވެސް ބަލަނީ ލާރިއެއް ކެވެން އޮތްތޯ މީހުނައް ވަގައްގޮވާ އިރު ކެރަފާ ނަޝީދުގެ ވެރިކަމުގަ ބައިތުލް މާލުން 4.7 ބިލިއަން ރުފިޔާ ވީނުވީއެއްނޭގުނު މި ކޮރަޕްޝަން ނޫން ކޯއްޗެއް ނަޝީދުގެ ވެރިކަމުގަ ކޮރަޕްޝަން ޢާންމުވީ ވަކި ވަކި ވަޒީރުން ގެ އެކައުންޓައް ޖަމާކުރި ލާރި ކޮބާ ދެން އަނގަ ހުޅުވަން ލަދުގަންނަން ޖެހަެނެ


Miee Career Gai Hoadhunu Emme Undhagoo Thashi: Guardiola – adduLIVE\nމިއީ ކެރިއަރުގައި ހޯދުނު އެންމެ އުނދަގޫ ތަށި: ގާޑިޔޯލާ\nMay 13, 2019, 09:34 ހަސަން ރަޝީދު\nމިފަހަރުގެ ޕްރިމިއާ ލީގު ތަށްޓަކީ ކެރިއަރުގައި ހޯދުނު އެންމެ އުނދަގޫ ތަށި ކަމަށް މެންޗެސްޓަރ ސިޓީގެ ކޯޗު ޕެޕް ގާޑިޔޯލާ ބުނެފިއެވެ.\nމިއީ ސިޓީން ލީގު ޖެހިޖެހިގެން ކާމިޔާބުކުރި ދެވަނަ ފަހަރު ކަމަށްވާއިރު ގާޑިޔޯލާ ބުނީ ތަށްޓައް ލިވަޕޫލުން ކުރި ވާދައިގެ ސަބަބުން މި ސީޒަނުގައި ސިޓީގެ ފެންވަރު ވެސް އިތުރަށް މަތިކުރަން ޖެހުނު ކަމަށާއި އެކަމަށްޓަކާ ލިވަޕޫލަށް ޝުކުރު އަދާކުރާ ކަމަށެވެ.\n"މިދިޔަ ސީޒަނަށް ވުރެ ބޮޑަށް މި ސީޒަނުގައި އަހަރުމެންގެ ފެންވަރު މަތިކުރަން ޖެހުނު. އެއް ފެންވަރެއްގައި އަހަރުމެންނަށް ހިފެހެއްޓުނީ އެކަމަށް ލިވަޕޫލުން ވެސް އެހީވުމުން. މިފަހަރު ލީގު ހޯދުމަށް އަހަރުމެން ޖެހުނު ޖެހިޖެހިގެން 14 މެޗުން މޮޅުވާން. އެންމެ ޕޮއިންޓެއް ވެސް ވައްޓާލެވޭކަށް ނެތް. މިއީ އަހަރެންގެ ކެރިއަރުގައި މިހާތަނަށް ހޯދުނު އެންމެ އުނދަގޫ ތަށި" ގާޑިޔޯލާ ބުންޏެވެ.\nސިޓީ އަށް ބަދަލުވުމުގެ ކުރިން ގާޑިޔޯލާ ވަނީ ސްޕެއިންގެ ބާސެލޯނާ އަށް ކޯޗުކޮށްދީ، އެ ކްލަބާއެކު ސްޕެނިޝް ލީގު ތިން ފަހަރު އަދި ޖަރުމަނުގެ ބަޔާން މިއުނިކަށް ކޯޗުކޮށްދީ އެ ކްލަބާއެކު ޖަރުމަނު ލީގު ތިން ފަހަރެއްގެ މަތިން ކާމިޔާބުކޮށްފައެވެ.\nޖެހިޖެހިގެން ތިންވަނަ ފަހަރަށް ލީގު ހޯދުމަށް ސިޓީން އަންނަ ސީޒަނުގައި ނިކުންނައިރު، ގާޑިޔޯލާ ބުނީ އަންނަ ސީޒަން މިއަށްވުރެ ވެސް އުނދަގޫ ވާނެ ކަމަށާއި ނަމަވެސް ސިޓީ ވެސް މިއަށްވުރެ ވަރުގަދަ ވާނެ ކަމަށެވެ.\nޕްރިމިއާ ލީގުގެ އިތުރުން ސިޓީން ވަނީ މި ސީޒަނުގައި އިނގިރޭސި ލީގު ކަޕް ވެސް ކާމިޔާބުކޮށްފައެވެ. މީގެއިތުރުން އިނގިރޭސި އެފްއޭކަޕް ކާމިޔާބު ކުރުމުގެ ފުރުސަތު ވެސް އެޓީމަށް އަދި އެބައޮތެވެ. އެ މުބާރާތުގެ ފައިނަލްގައި ސިޓީ ނިކުންނާނީ ވޮޓްފޯޑްއާ ދެކޮޅަށެވެ.


vnews - ތިނަދޫގައި އެކްސިޑެންޓެއް ހިނގައި ދެ މީހަކު ޒަހަމްވެއްޖެ\nތިނަދޫގައި އެކްސިޑެންޓެއް ހިނގައި ދެ މީހަކު ޒަހަމްވެއްޖެ\nތިނަދޫގައި މިއަދު ހިނގި އެކްސިޑެންޓް: މި ހާދިސާގައި ދެމީހަކަށްވަނީ އެކިވަރުގެ ޒަހަމްތައް ވެފައި -- ފޮޓޯ: ޖިނާން (ފޭސްބުކް)\nގދ. ތިނަދޫގައި ނުރައްކާތެރި އެކްސިޑެންޓެއް ހިނގައި ދެ މީހަކަށް އަނިޔާވެއްޖެއެވެ.\nތިނަދޫ ކައުންސިލް މެމްބަރަކު ވިދާޅުވީ މިއަދު މެންދުރު ފަހު 2:00 ޖަހާ އެހާކަންހާއިރު އެކްސިޑެންޓް ހިނގީ ތިނަދޫ ބޮޑުމަގުން ދުއްވި ކާރަކާއި ސައިކަލެއް ޖެހިގެން ކަމަށާއި އެކްސިޑެންޓްގައި ސައިކަލުގައި ތިބީ ޒުވާން ދެ ފިރިހެން ކުދިންނަށް އަނިޔާވެ އެ ދެ ކުދިންނަށް ވެސް ތިނަދޫ ރީޖަނަލް ހޮސްޕިޓަލުގައި ފަރުވާދެވެމުން އަންނަ ކަމަށެވެ.\nތިނަދޫ ރީޖަނަލް ހޮސްޕިޓަލުގެ އޮފިޝަލަކު ވިދާޅުވީ، އެކްސިޑެންޓްގައި ދެ މީހުންނަށްވެސް އެކިވަރުގެ ޒަހަމްތައް ލިބިފައިވާ ކަމަށާއި ނަމަވެސް އެއްވެސް މީހެއްގެ ފުރާނައަށް ގެއްލުންވާފަދަ ބޮޑު ޒަހަމެއް ލިބިފައިވާ ނުވާ ކަމަށެވެ. ޒަހަމްތަކުގެ ތަފުސީލު އަދި ސާފުވެފައެއް ނުވެއެވެ.\nމަންޒަރު ދުށް މީހަކު ބުނީ އެކްސިޑެންޓްވީ ވަގުތު ދެ މީހުންގެ ވިއްސައިގެން ގޮސް ކާރުގެ ކުރީކޮޅު ވިންޑް ސްކުރީންގައި ޖެހުނު މީހާއަށް އިތުރު ގެއްލުމެއް ލިބިފައިވޭތޯ ބެލުމަށް އޮބްޒަވޭޝަންގައި ބާއްވާފައިވާ ކަމަށެވެ.\nމިއަދު އެކްސިޑެންޓް ހިނގީ ތިނަދޫ ބިންހިއްކައި ބޮޑުކޮށް ޕްލޭންކުރި އިރު ގްރީންޒޯންގެ ގޮތުގައި ކަނޑައަޅާފައިވާ ސަރަހައްދުގެ ހަތަރު އަނގޮޅިއެއްގަ އެވެ. މީގެ ކުރިން އެސަރަހައްދުގައި ހިނގި އެކްސިޑެންޓެއްގައި ޒުވާނަކު މަރުވެފައިވާއރު އެއީ އާއްމުކޮށް އެކްސިޑެންޓްތައް ހިނގާ ސަރަހައްދެކެވެ.\nފުލުހުން ގެންދަނީ މި ހާދިސާ ބަލައި ތަހުގީގެއް ކުރަން ފަށާފަ އެވެ.\nތިނަދޫގައި އާޓިފިޝަލް ހޭޅިއެއް ހަދަން އެމްޓީސީސީއަށް\nއެކްސިޑެންޓެއްގައި ދެމީހަކަށް އަނިޔާވެއްޖެ


ލޯތްބެއްގެ ފެށުން7| Esfiya - Dhivehi Vaahaka Site\nލޯބި June 26, 2019\nލޯތްބެއްގެ ފެށުން 7\nއޮފީސް ނިއްމާލުމަށްފަހު ރޭގަނޑު ގެއަށްގޮސް. ފާޙާނާއަށްވަދެ ވަރަށް ފިނިފެނުން ފެންވަރަން ފެށިއެވެ. ގަޑި އިރެއް ވަންދެން ފިނިފެނުން ފެންއަންނަމުން ދިއަ މާގަނޑު ދަށުގައި ހުއްޓެވެ. އެފިނިފެނުގެ ސަބަބުން ހިތުގައިވީ ރުޅިވެރިކަމާ، ނަފްރަތާ، ހިތާމަ ފިލާ ދިޔަގޮތްވެސް ނޭނގުނެވެ. ރީތވެލައިގެން ބޭރަށް ނުކުމެ ބެލްކަންޏާ ދިމާއަށް ހިނގައިގަތެވެ. ޒައިކް އަޅަމުންދިޔަ ފިޔަވަޅު ހުއްޓުމަކަށް އައީ ފެނުނު މަންޒަރަކުންނެވެ.\nބެލްކަނި އެއްފަރާތަކަށް ހުރި މޭޒުމަތި ވަނީ ކެއުން ތައްޔާރުވެފައެވެ. މުޅި ހިސާބުގަނޑުގައި ވަނީ އުއްބައްތީގެ ރީތިކަމެވެ. އުއްތައް ވިރެމުން ދިޔައިރު އޭގެ މީރުވަހުން ޒައިކުގެ ނޭވާ އެތެރެއަށް ހިފާލިއެވެ. އެހުރިހާކަމަކުން ލޯ ދައުރު ކޮށްލީ ، ފޫހިވާން މަސައްކަތް ކުރަމުން ދާ، އަމިއްލަ އަންހެނުންގެ ސޫރަޔަށެވެ. ޝިފާގެ ފުރަގަހުން ފެންނަން ހުރިއިރު ލާފައިވާ ހެދުން ފިޓްކަމުން ހަށިގަނޑުގެ ވަނާތައް ފާޅުވާން ހުއްޓެވެ. ބުލޫބެރީ ކުލައިގެ ފިޓް ޖިންސަކާ، އަލްމަޑް ކުލައިގެ ޓޮޕް ކޮޅުގައި ޝިފާގެ ރީތިކަން އިތުރުވާކަހަލައެވެ.\nއެއްވެސް ހިފެހެއްޓުމެއްނެތި ޒައިކުއަށް ހިނގައި ގަނެވުނީ ޝިފާ ކައިރިއަށެވެ. ޝިފާ ނޭވާއެއްލިއަސް އެނޭވާގެ އަޑު އިވޭހާ ކައިރިއަށެވެ. ކައިރީގައި ހުރިކަމުގެ އިޙުސާސް ޝިފާއަށް ވީކަހަލައެވެ. ފަހަތައް އެނބުރި ބަލާލިއެވެ. މަޑު މޭކަޕެއް ކޮށްފައި ހުރިއިރު، އެއްވެސް މޭކަޕަކާ ނުލާވެސް ޝިފާގެ ރީތިކަން އިތުރުވާނެއެވެ. ޒައިކުގެ ދެއަތް މުއްކަވާލާފައި ޖީބަށް އަތް ޖަހާލީ، އެދެއަތުން ޝިފާގެ ރީތި މޫނުގައި ބީހުމުގެ ފުރުސަތު ނުދިނުމަށެވެ.\n” އޫމްމް. އައި ޕްރިޕެއާޑް ވައިޓް ސޯސް ޕާސްތާ ފޯރ ޔޫ ” ޖެހިގެން ހުރި ގޮނޑީގައި ޒައިކު ހަމަޖެހިލަމުން އެމޫނަށް ބަލާލައި ، ފުންކޮށް މުޅިތަނަށް ނަޒަރެއް ދިނެވެ. މިހާ ހިތްގައިމުކޮށް ޑެކެރޭޓްކޮށް ކެއުން ތައްޔާރު ކުރާނީ ޝިފާގެ ހިތުގައި ކޮންމެވެސް ކަހަލަ އިޙުސާސްތަކެއް ވާތީކަން ނޯޅެއެވެ. ހަމަހިމޭންކަމާއެކު ކެއުން ކުރިއަށް ދިޔައެވެ. ޝިފާގެ ކެއްކުމުގެ ހުނަރު ވަރަށް މޮޅެވެ. ޖޫލީ އަތުން މީންދުވަހަކު ކާންނުލިބޭހާ މީރުކޮށް ޝިފާ އައުމުން ކާން ލިބެއެވެ. ޝިފާގެ ނަޒަރު ޒައިކް އާ ދިމާއަށް ހުއްޓޭކަން އިނގެއެވެ. ތައުރީފެއް ބޭނުން ވެގެން އުޅޭކަން ޝިފާގެ ބަލާލުމުން ފާހަގަވެއެވެ. ޝިފާއަށް ތައުރީފް ހައްގެވެ. އެކަމަކު އެ ހިތްހަމަ ޖެހުން ޝިފާއަށް ދިނުމަށް ޒައިކްގެ ޒަމީރު ދެކޮޅު ހެދިއެވެ.\n” އައި ހޭވް ޓޭސްޓެޑް ބެޓާރ ” ޝިފާއަށް ބަލާލުމެއްނެތި ބުނެލިއެވެ. ޝިފާގެ އެރީތި ބޮޑުދެލޮލުން ކަރުނައިގެ އަސަރު ފާޅުވިއެވެ. އަމިއްލަ ނަފްސު ކުއްވެރިކުރެވުނީ ޝިފާ ތެދުވެގެން ކޮޓަރިއަށް ދިއުމުންނެވެ. ޝިފާގެ ދެލޮލުގައި ކަރުނަ ހުރިކަން ޒައިކުއަށް އިނގުނެވެ.\nތިރީހަކަށް މިނެޓް ބެލްކަނީގެ ރީތިކަމުން ހިތްހަމަ ޖެހުން ހޯދާލުމަށްފަހު ކޮޓަރިއާ ދިމާއަށް މިސްރާބް ޖެހިއެވެ. ކޮޓަރިން ހުޅުވެން ހުރި ކުޑަދޮރުކައިރީ ބޭރު ބަލަން ޝިފާ ހުއްޓެވެ. ދޮރު ލައްޕާލިއަޑަށް އެނބުރި ބަލާލިއެވެ. ދެލޮލަށް ބަލާލުމުން ރޮއެފަ ހުރިކަން އެނގުނެވެ. މޫނުމަތީގައި މަޑު ރަތްކުލައެއް ވިއެވެ. މިއަށްވުރެ ޝިފާގައިގާ ބައްދާލުމަށްފަހު، ދެއަތުގެ ތެރޭ ހިފަހައްޓާލައިގެން ހުރުމަށް ބޭނުންވި ވަގުތު ކޮޅެއް ނާދެއެވެ. އެކަމަކު ހުރިހާ އިޙުސާސްތައް ފައިންޖަހާ ދުރަށް ވިއްސާލާ ފަދައިން އެހުރިހާ އިޙުސާސެއް ހިތުތެރޭ ފޮރުވާލިއެވެ. އެހަމަ ޝިފާ ދައްކާ އެކްޓަކަށް ވެދާނެއެވެ. “ޝީ އިޒް ލައިކް ލިވީ” ޒައިކް އަށް ކުރީގެ ހަނދާންތައް އާވީ ލިވީ ހަމަ އެފަދައިން ދެރަވާ ކަމެއް ވުމުން އުޅޭ ގޮތް ހަނދާންވީތީއެވެ.\n” ބޭގް ތައްޔާރު ކުރާތި މޯނިންގަ. މާދަމާ ހެނދުނު ފުލައިޓުން ޕެރިސްއަށް ދާން ” ޒައިކު ހަރުކަށި އަޑަކުން އެހެން ބުނެލުމަށްފަހު އިތުރު އެއްޗެކޭ ޝިފާއަށް ބުނުމުގެ ފުރުސަތު ނުދީ ނިދުމަށް އޮއްތާލިއެވެ.\nޕެރިސްއަށް ދެވުނީ އިރުއޮއްސުނު ފަހުންނެވެ. އަދިވެސް ޝިފާއަށް ހުރީ ގަބޫލު ނުކުރެވިފައެވެ. ޒައިކް އަށް މިކައިވެންޏަކީ އެހާ މުހިންމު ކަމަކަށް ނުވާއިރު ހަނިމޫންއަށް ޕެރިސް ޙިޔާރު ކުރީ ކީއްވެގެންކަން އެނގެން ޝިފާ ބޭނުންވިއެވެ. ނޫނީ އަދި އިތުރު ފުރުސަތެއް މިކައިވެންޏަށް ދިނުމަށް ޒައިކް ވިސްނަނީބާއެވެ. އެދެ ލޮލުން ތަރުޖަމާ ކުރަން ނޭނގޭ ކުލައެއް ޝިފާއަށް ފާހަގަ ވިއެވެ.\n2018 ވަނަ އަހަރުގެ އެންމެ މަޝްހޫރު ކާރު މޮޑެލް އެއް ކަމަށްވާ ފެރާރީގެ ކާރެއް އައިސް ޝިފާމެން ހޮޓެލް އަކަށް ލާދިނެވެ. މުޅި ބިލްޑިން އަށް ބަލާލުމުން މީހަކު އަނބުރައިގަންނަ ވަރުވާނެއެވެ. ދުރުދުރަށް ދާންދެން ވަނީ ހޮޓެލްގެ ބައެވެ. ދިހަވަރަކަށް ބަޔަށް ނަގާފައިވާއިރު ކޮންމެ ބައެއްގަ އެތައް ސަތޭކަ ކޮޓަރި ހުންނާނެކަން ގައިމެވެ. ގްރައުންޑް ފްލޯގެ ރިސެޕްޝަންއަށް ޒައިކް ދިއުމުން ޝިފާ މުޅިތަން ބަލާލިއެވެ. މޮޅު ކުރެހުން ތެރިއެއްގެ ކުރެހުންތަކުން މުޅިތަން ވަނީ ފަޅުފިލާފައެވެ. ކޮންމެ ދިމާއަކަށް ބަލާލިނަމަވެސް ފެންނަނީ މުއްސަނދި ކަމާއި ފުރިހަމަކަމެވެ. ކުރެހުމުގެ ދުނިޔެއަކަށް ވަދެވުނުކަހަލައެވެ.\nކުރިންވެސް ހަމަޖެހިފައި ވުމާއެކު ދިހަވަނަ ބައިން ކޮޓަރިއެއްގެ ކީކާޑު ލިބުނެވެ. ރިސެޕްޝަނުގައި ހުރި ކުއްޖަކާއެކު ޒައިކް ހިނގައިގަތުމުން ފަހަތުން ޝިފާވެސް މަޑުނުކޮށް ހިނގައިގަތެވެ. ކޮންމެ އަންހެން ކުއްޖެއްގެ ކަޅި އަމާޒުވެފައިވަނީ ޒައިކް އާ ދިމާއަށެވެ. ދެކުދިން ދެކުދިން ސިއްރުން ވާހަކަ ތަކެއް ދައްކާތަން ފެނުނެވެ. ޝިފާގެ ނަފްސަށް ރުޅިވެރިކަން ވެރިވިއެވެ. ޒައިކް އާ ދިމާއަށް އެކުދިން ބަލާތީ ލޯއަޅާ ލިއެވެ. ޒައިކް އަތުގައި ހިފަން ބޭނުން ވިއަސް އެކަން ކުރާނީ ކޮން ހައިސިއްޔަތަކުން ހެއްޔެވެ. ޒައިކް އަކީ އަމިއްލަ މީހެއްކަން އަންގައިދޭން މިއަށްވުރެ ބޭނުން ވަގުތު ކޮޅެއް ނާދެއެވެ.\nހޭންޑް ބޭގް ދޫކޮށްލުމަށްފަހު މުޅި ކޮޓަރިތެރެއަށް ބަލާލިއެވެ. މާސްޓަރ ބެޑްރޫމާ ދިމާއަށް ވާގޮތަށް އެއްމެ ބޮޑު ސައިޒުގެ ޓީވީއެއް ހުރިއިރު، ފުރިހަމައަށް ޑިޒައިން ކޮށްފައި ހުރި ފާހާނާ ހުރީ އަލަމާރި ކައިރިން ދެވޭގޮތަށެވެ. މުޅި ކޮޓަރިވެސް ހުރީ ޑިޒައިން ކޮއްފަ މަޑު މުށި ކުލައަކާއި ރަތްކުލަ ބޭނުން ކޮށްގެނެވެ. ތާޒާ އޯކިޑް މަލުގެ ވަހުން މީރުވަސް ހިފާފައި ވެއެވެ. އެއްކައިރީގައިވީ ދޮރު ހުޅުވާލުމާއެކު ފެނުނީ ބަޔާންކުރަންދަތި ރީތި މަންޒަރެކެވެ. ސުވިމިން ޕޫލަކާއެކު މާތަކުން ބަރާވެފައިވީ ކުޑަކުޑަ ބަގީޗާއެކެވެ.\n” ތައްޔާރުވެލާގެން، ރިމޯޓުގައި މިހުރި ރެޑް ބަޓަން އަށް ފިތާލާ އޭރުން ރޫމަށް ކާއެއްޗެހި ގެނެސް ދޭނެ. އަހަރެން މިދަނީ ކުޑަ ވޯކެއްގަ. އާދެވޭނީ މާދަން ހެނދުނު ” ޒައިކްގެ ވާހަކަ ތަކުން މިތަން އަލަށް އައިހެނެއް ހިޔެއްނުވެއެވެ.\n” މިތަނަށް އަހަރެން އެކަނި ދޫކޮށްލާފައި ޒައިކް ދަނީތަ؟ ދުވަހަކު އައި ތަނެއްނޫން މީކީ. ފޯރ ގޯޑްސް ސޭކް. ދިސް އިޒް އަވާރ ހަނީމޫން. ކުޑަވަގުތު ކޮޅެއްވެސް އެކުގައި ހޭދަ ނުކުރަންޏާ މިތަނަށް އައުމުގެ ބޭނުމަކީ ކޮބާ ” ޝިފާގެ އަނގައިން އެބަސްތައް ބޭރުވީ ޒައިކް ކަންތައް ކުރިގޮތުން ރުޅިވެރިކަމެއް ހިތުގައި އުފެދުމުންނެވެ. ކުރި ކުޑަ އުންމީދުވެސް މާދުރަށް ފުސްވެގެން ދިޔަކަހަލައެވެ.\n” ޔޫ ތިންކް އައި ބްރޯޓް ޔޫ ހިއާރ، ސޯ ވީ ކުޑް ސްޕެންޑް އަ ރޮމެންޓިކް ހަނީމޫން. އަހަންނަށް ހަމަ ރަނގަޅަށްވެސް ޝިފާ އަންޑަސްޓޭންޑް ވާން އުނދަގޫ. ޝިފާ ބޭނުން ކޮންމެ ކަމެއް ވެއެއްނު. ކުރިއަށް މިދަނީވެސް ވަމުންނެއްނު. އިޒިންޓް ދެޓް އިނަފް؟ ” ޒައިކް ގެ އަޑު އައީ އާދައިގެ މިނަށްވުރެ ބާރަށެވެ. ޝިފާ އިތުރު އެއްޗެއް ބުނުމުގެ ކުރިން ޒައިކް ފަސްދީ ހިނގައިގަތެވެ. އެކަނިވެރިކަމުގެ ތެރެއަށް ދޫކޮށްލުމަށްފަހުއެވެ. މަންމަ މަތިން ހަނދާންވީ ކުއްލިއަކަށެވެ. މި އެކަނިވެރިކަން ދެކެން މަންމަ ދުނިޔޭގައި ހުރިނަމަ ހިތްފަޅައިގެން ހިނގައިދާނެއެވެ. ހިތައް އެރި އެއްޗިހީގެ ގިނަކަމުން ޝިފާގެ އަރުތެރެ ބެދިގެން އައެވެ.\nވަށައިގެން ބަލާލެވުނީ ހުސްކަމުގެ ތެރެއަށެވެ. ބޭގް ތެރޭގައި އޮތް ފޯނު ވައިބުރޭޓްވާން ފެށުމުން ބަލާލިއިރު ގުޅަނީ ބައްޕައެވެ. ބައްޕަގެ ނަން ފެނުމުން ޝިފާއަށް އިތުރަށް ރޮވުނެވެ. ބައްޕަގެ މިދަރިފުޅު ތި ވައްޓާލީ އަޑިނޭނގޭ ވަޅުގަނޑަކަށް ކަމަށް ބުނާނީ ކިހިނަކުން ހެއްޔެވެ. އަނގަ މަތީ އަތްއަޅަމުން، ޑޭޓާ އޮފް ކޮށްލުމަށްފަހު އަލުން ފޯނު ދަބަސްތެރެއަށް ލާ، ފާޙާނާއާ ދިމާއަށް ހިނގައި ގަތެވެ.\nފާހާނާގެ ފުރިހަމަކަން ބަލާނެ ހިތްވަރެއް ޝިފާގެ ގަޔަކު ނެތެވެ. ޝިފާގެ ހިތް، ދުވަހަކަށް ވުރެ ދުވަހެއް ޒައިކް އަށް އެދެވެއެވެ. އެދެލޮލުގެ ޖާދުލުގައި ޖެހެން ބޭނުންވެއެވެ. އެހެންނަމަވެސް ޒައިކް ކަންތައް ކުރަނީ ބޭނުން ގޮތަކަށެވެ. އެއްފަހަރު މަޑުމައިތިރި ކަމާއެކު ވާހަކަ ދައްކައިފި ނަމަ، އަނެއްފަހަރު ރޮއްވާލުމުގައި ކާމިޔާބު ކުރެއެވެ. ޒައިކް ކަހަލަ އަނިޔާވެރިއަކަށް ހިތް ދެވުމުން ޝިފާ ދެރަވެއެވެ. އެހެނަސް ހިތަކީ ބާރު ފޯރުވެވޭވަރަށްވުރެ ބާރުގަދަ އެއްޗެކެވެ. އަމިއްލަ ނަސްފަށް ވައުދެއް ވިއެވެ. ދެން އެންމެ މިނެޓެއްވެސް ޒައިކްގެ ހަނދާނުގައި ރޮއި ހިތާމަ ނުކުރުމަށެވެ. އެއްވެސް ވަރަކަށް އަނެކާއާމެދު ނުވިސްނާ ކަމަށް ޒައިކް ވަރަށް ރަނގަޅަށް އަންގައިދީފިއެވެ. އިތުރަށް ޒައިކުގެ ހަނދާނުގައި އަގުހުރި ކަރުނަތައް ބޭކާރު ނުކުރުމަށް ޝިފާ ހިތުލިއެވެ.\nޝިފާ އަށް ހޭލެވުނީ ކޮޓަރީގެ ދޮރުގައި ޓަކިދޭއަޑަށެވެ. ގަޑި ބަލާލިއިރު ހެނދުނު އަށެއް ޖަހަނީއެވެ. ރޭގަ ނުވެސް ކައި ނިދުމުން ބަނޑުހައިކަމުން ބަނޑުގައި އަތް ޖައްސާލިއެވެ. އަދި އެނދުގެ ހުސްފަރާތައް ބަލާލިއެވެ. ސޯފާވެސް އޮތީ ހުސްކޮށެވެ. ޒައިކް ނިދަން ނާންނަނީކަން އެނގުނެވެ. ފާޙާނާއަށް ވަދެ އަވަސްއަވަހަށް ފްރެޝް ވެލައިގެން ދޮރު ހުޅުވާލިއެވެ. ކުރިމަތީ ހުރީ ރޭގަ ދިމާވި ހޮޓެލްގެ މެނޭޖަރެވެ.\n” މޭމް. ދަ އޯނާރ އޮފް އަވާ ހޮޓެލް ހޭޒް އެރޭންޖުޑް އަ ޕާޓީ ފޯރ ހާރ ވައިފް ބާރތްޑޭ. ވީ ރިކްއެސްޓެޑް ޔޫ އެންޑް މިސްޓާރ ޒައިކް ޓު ކަމް ޕާރޓީ. ބޮސް ހިމްސެލްފް ހޭޒް ކޯލްޑް މިސްޓާރ ޒައިކް އޯލްރެޑީ. އައިތޯޓް އިޓް ވުޑް ބީ ނައިސް ޓު އިންވައިޓް ޔޫ ޕާރސަނަލީ ” ވަރަށް މަޑުމައިތިރި ކަމާއެކު މެނޭޖަރ ވާހަކަ ދެއްކިއެވެ. ޒައިކް ކޮބާތޯ އަހާލަން އުޅެފަވެސް އެޙިޔާލު ދޫކޮށްލީ ޕާޓީއަކަށް ދިއުމަށްވުރެ ޒައިކް އަށް މުހިންމު އެހެން ކަންކަން ހުންނާނެކަން އެނގޭތީއެވެ.\nހެނދުނު ސައި ގެނައީ ރޫމަށެވެ. ފުރިޖްގައި މޭވާ އާއި އެކިކަހަލަ ޖޫސް ހުއްޓެވެ. ބަނޑުފުރާ ކާލެވުމުން ހަމަޔަކަށް އެޅުނެވެ. ހަވީރު އޮންނަ ޕާޓީ އަށް ދާން ލާނެ ރީތި ހެދުމެއްވެސް ނެތެވެ. އެއްވެސް ރުފިޔާއެއްވެސް އަތުގައި ނެތެވެ. ކާޑުވެސް ޒައިކްގެ ގޭގައި އާދެވުނީ ބާއްވާފައެވެ. ޕެކް ކުރި އިރު ލީ މުޅިންވެސް ކެޝުއަލް ހެދުން ތަކެކެވެ. ހަމަ އެކަނި އޮތީ ޒައިކް މަންމަ ގިފްޓަކަށް ފޮނުވި ހެދުމެކޭ ބުނެ ގޭގަ ގެންގުޅޭ މެއިޑް ޖޫލީ ދަބަހަށް ލައިދިން ހެދުމެކެވެ. މެރޫން ކުލައަކަށް ދާ ހެދުން އަރަނީ ކަކުލާ ހަމައަށެވެ. ފަހަތުން އެއަށްވުރެ ދިގު ކޮށް ހުރިއިރު، ކޮނޑުން ފެށިގެން މޭމަށްޗާ ހަމައަށް ވިދާ ލޭޝް ފޮއްޗަކުން ފަރުމާ ކުރެވިފައި ވެއެވެ. އަތްކޮޅު ކުރުކަމުން ލާން ބޭނުން ނުވިއަސް އިތުރު ޗޮއިސް އެއް ނެތެވެ. ޖޫލީއަށް ހިތުން ޝުކުރު އަދާކުރެވުނީ އެކުލައިގެ ހޭނޑްބޭގް އަކާ އުސްފައިފާނެއް ލާފައި އޮތުމުންނެވެ. ފޮށި ތައްޔާރު ކޮއްފަ ފާޙާނާއަށް ދިޔަ ވަގުތު ޖޫލީ ކޮށްފައިވާ މަސައްކަތް ފެނުމުން ޝިފާއަށް ހިނިތުންވެވުނެވެ.\nފިލްމެއް ބަލަން އޮއްވަ ވަގުތު ދިޔަ ގޮތްވެސް ނޭނގުނެވެ. ރިމޯޓް އެއްލާލުމަށްފަހު ފާހާނާ އަށް ވަދެވުނީ ގަޑިން ތިންގަޑި ބަޔަށްވުރެ ބޮޑުވެފައި ހުރިތަން ފެނުމުންނެވެ. ހަށިގަނޑަށް ހެދުން ވަރަށް ފިޓްވެފަ ރީއްޗެވެ. މެރޫން ކުލައަކުން މޭކަޕް ކޮށްލުމަށްފަހު އިސްތަށިގަނޑު އެއްވެސް ގޮތެއް ނުހަދާ ދޫކޮށްލިއެވެ. އެއްވެސް ގަހަނާއެއް ނުގެނެވުމުން ކުޑަކޮށް ފަޅެވެ.\nރޫމް ދޮރު ހުޅުވާލުމަށްފަހު ޒައިކް ވަނެވެ. ކޮޓަރިން ޝިފާގެ އެއްވެސް ހިލަމެއް ނުވުމާއިއެކު، އިންވައިޓް ކާޑް ފެނުމުން ޕާޓީއަށް ދިޔައީކަން އެނގުނެވެ. ޝިފާ ޕާޓީއަށް ދިޔައީ ކާކާއެކުބާއެވެ. އެކަނިބާއެވެ. ނޭނގޭ ރިހުމެއް ހިތުގައި އުފެދުނީ ޝިފާ ޕާޓީއަށް ދިޔައިރު ޒައިކް އަންނަންދެން މަޑުނުކޮށްލީމައެވެ. ރީތިވެލުމަށްފަހު ހުދު ކުލައިގެ ގަމީހެއް ލާ، ބޭރުން ކަނޑު ނޫކުލައިގެ ޝޫޓެއް ލިއެވެ. އަވަހަށް ޕާޓީ އޮތް ދިމާއަށް ދިއުމަށް ލިފްޓަށް އެރިއެވެ.\nޒައިކުގެ ދެލޯ ހޯދަމުން ދިޔައީ ޝިފާއެވެ. އެތައް ބަޔަކު އެއްވެފައިވާ ތަނަކުން އެންމެ މީހަކު ހޯދުމަކީވެސް އުނދަގޫ ކަމެކެވެ. ވާހަކަ ދައްކަމުން ދިޔަ އެކުވެރިންތައް ދޫކޮއްލުމަށްފަހު އެކި ތަންތަން ހޯދަން ފެށިއެވެ. އެއްކައީގައި ހުރި ތަނބެއް ކައިރީ ޝިފާ ހުރިތަން ފެނުމުން ޒައިކު ހިނގައިގަތީ ޝިފާ ކައިރިއަށް ދިއުމަށެވެ. ކުއްލިއަކަށް ފިޔަވަޅު ހުއްޓުމަކަށް އައީ ފުރަގަހުން ޝިފާ އުނަގަނޑުގައި އަތްއަޅުވާލި ފިރެހެނަކު ފެނިފައެވެ. އެއީ ކާކުކަން ޒައިކުއަށް އެނގުމުން ވަގުތުން ގޮސް މިއެންމެންގެ ކުރިމަތީ ބޭރަށްނެރެ މޫނުމަތީ ޖަހަން ހިތަށް އެރިއެވެ. ޒައިކު އެހާވެސް ނަފްރަތް ކުރާފަރާތެކެވެ. ޝިފާގެ މޫނުމަތީ ހުރި ހިނިތުން ވުން ފެނިފަ ޒައިކުއަށް ކުރިއަށް ހިނގައިގަނެވުނީ އިޙުތިޔާރުން ބޭރުގައެވެ. އެހިނިތުންވުމުގެ އަސްލަކަށް ހުދު އޭނަ ވުމަށް ހިތް އެދުނީ ކިހިނަކުން ކޮންއިރަކު ކަމެއްވެސް ނޭނގުނެވެ.\nYey me first dhw???…btw mi bai vv rythi ingey belle…whn next…Curiously waiting??????❤❤❤\nThanks jiji ????????????????.\nNice nice ???????\nThanks drax ???????\nމަންޝާ (ފަންސާސްވަނަ ބައި)\nބިރުވެރި ލޯބި September 29, 2016\nހީވޭ ގާތުގާއި ވާހެން ކަލާ 10\nހިތާމަ އެހެނިހެން މަޖާ ލޯބި December 2, 2021\nލޯބި May 24, 2015\nއެދުވަހު ނުގޮވި ނަމަ…\nކުރުވާހަކަ ލޯބި May 12, 2021\nތިޔަ ލޯބީގެ ހައްޤުގައި (15)\nހިތާމަ ލޯބި November 27, 2017\nތިޔަ ލޯބީގެ ހައްޤުގައި (13)\nހިތާމަ ލޯބި November 25, 2017\nހިނިތުންވެލާށޭ ކަލާ 8\nހިތާމަ އުފެއްދުންތެރި ލިޔުން އެހެނިހެން ލޯބި February 7, 2022


Quarintine gai huri meehaku haaludherave hospital ah nugendhevunu massala eh fenmathivejje - AO News\nގއ.ވިލިގިލީ ކަރަންޓީނުގައި ހުރި މީހަކު ހާލުދެރަވެގެން ހޮސްޕިޓަލަށް ގެންދިޔުމުގެ ހުއްދަ ނުލިބުނުކަމުގެ މައްސަލައެއް ފެންމަތިވެއްޖެއެވެ.\nއޭއޯ ނިއުސްއަށް މައުލޫމާތު ދެމުން އާއިލާ މީހަކު ބުނީ އިއްޔެ ހެދުނު ބަލިމީހާ ފިޓް ޖެހުމުން އެރަށު ކައުންސިލްގެ ނައިބް ރައީސްއަށް ގުޅާފައި ހޮސްޕިޓަލަށް ގެންދާން ބޭނުންވާ ވާހަކަ އާއި ބަލިމީހާގެ ހާލު ރަނގަޅު ނޫންކަމަށް ބުނި ކަމަށެވެ. އެހެން ނަމަވެސް ނައިބްރައީސް އެކަމަށް ހުއްދަ ނުދިން ކަމަށް އާއިލާއިން މައުލޫމާތު ދިނެވެ.\nއާއިލާއިން ބުނާގޮތުގައި ރޭގެ ވަގުތެއްގައި އެކުއްޖާ ދެވަނަ ފަހަރަށް ފިޓްޖެހި ނޭފަތުން ލޭވެސް އައި ކަމަށާއި ކައުންސިލަރ އަށް ގުޅާފައި ދެފަހަރުވެސް ބުނުމުން އޮންލައިންކޮށް ޑޮކްޓަރަށް ދައްކަން ބުނި ކަމަށެވެ. އެހެންނަމަވެސް އޮންލައިންކޮށް ޑޮކްޓަރަށް ދައްކަން ހަދަންޖެހޭގޮތެއް ނޭގޭތީ އޮންލައިންކޮށް ނުދެއްކުނީ ކަމަށެވެ.\nރޭގަ އެކުއްޖާ ފިޓްޖެހުމުން އޭނަގެ ފިރިމީހާ ހޮސްޕިޓަލްގެ މެނޭޖަރަށް ގުޅާފަ މައްސަލަޖެއްސުމުން، އެމްބިއުލާންސް ފޮނުވައިގެން އެކުއްޖާ ހޮސްޕިޓަލަށް ގެންދިޔައީ ކަމަށް އާއިލާއިން މައުލޫމާތުދީފައިވެއެވެ.\nމީސްމީޑިޔާގައި މިހާރު ދައުރުވަމުންދާ ޕޯސްޓުން ފެންނަ ގޮތުގައި އެކުއްޖާގެ ނޭފަތުންވެސް ލޭއައިސް މޫނުމައްޗަށްވެސް ވަނީ އަނިޔާލިބިފައެވެ.\nމިކަމާބެހޭގޮތުން ގއ.ކޮވިޑް ފޯކަލްޕޮއިންޓް އަސްމާ އަބްދުﷲ ވިދާޅުވި ގޮތުގައި އެންމެ ފުރަތަމަވެސް އެކަމާގުޅިގެން އާއިލާއިން ގުޅުމުން ހޮސްޕިޓަލަށް ގެންދަން ބުނުމުން ބަލިމީހާގެ ފިރިމީހާވަނީ އެކަމަށް އިންކާރުކޮށްފައެވެ. އެހެންކަމުން އާއިލާއާއި ދެކޮޅަށް ބަލިމީހާ ހޮސްޕިޓަލަށް ގެންދެވޭނެ ގޮތެއް ނުވީ ކަމަށާއި ރޭގަ ފިޓްޖެހިގެން ގުޅުމުން ވަގުތުން ނަރުހުންނާއި އެކު އެމްބިއުލާންސް ފޮނުވައިގެން ހޮސްޕިޓަލަށް ގެނެސް ފަރުވާ ދީފައިވާކަމަށް އަސްމާ އޭއޯ ނިއުސްއަށް މައުލޫމާތުދިނެވެ.\nއަސްމާ އިތުރަށް ވިދާޅުވި ގޮތުގައި ބަލިމީހާއަކީ ކޮވިޑްއަށް ފައްސިވި މީހަކާ ޑައިރެކްޓް ކޮންޓެކްޓް ވެގެން ކަރަންޓީނުކޮށްފައިވާ މީހަކެވެ. އެހެންނަމަވެސް ކޮވިޑް ޓެސްޓުގެ ނަތީޖާ ނެގެޓިވް ކަމަށާއި ބަލިމީހާގެ ހާލު މިހާރު ރަނގަޅުކަމަށް އަސްމާ ވިދާޅުވިއެވެ.\nގއ.ހޮސްޕިޓަލުގެ މެނޭޖަރ ވިދާޅުވީ ބަލިމީހާގެ ފިރިމީހާ އޭނައަށް ނުގުޅާ ކަމަށާއި ހޮސްޕިޓަލުގެ ފަރާތުން ދޭންޖެހޭ ހުރިހާ އެއްބާރުލުމެއް ދީފައިވާނެ ކަމަށެވެ.\nއައްޑޫ ސިޓީގެ އެކްޓިވް ކޭސްތަކުގެ އަދަދު 145 ކަށް އަރައިފި\nHospital manager akee dhigu hadhaa meeheh, mulhi atholhu emmenah jessun kuri meeheh, bodu hospitaleh ekkoh kovid facility akah badhal koh rayyithunah jessun koffa ves hedhee dhigu,villingili rayyithun balaanugany shareef,


މާބުރުގެ އުޞޫލު – Esfiya – Dhivehi Vaahaka Site\nއުފެއްދުންތެރި ލިޔުން / ލޯބި\n- by ismail ali kaleyfaanu - 13- January 13, 2019\nއަހަރެންގެ ކުލަ ކަޅެވެ.ދިހުން ގަދައެވެ.ބޫން އަޑު ލައްވަމެވެ.ގިނަމީހުން އަހަރެން ކައިރިވެލާ އިރަށް ދެކަންފަތުގައި އަތް އަޅައެވެ.އަހަރެން ކަންފަތަށް ވަދެދާނެ ކަމަށް އެމީހުން ބިރު ގަންނަނީއެވެ.އަދި އެމީހުންގެ ނަޒަރުގައި އަހަރެންނަކީ ސިހުރު ހަދާ އެއްޗެކެވެ.އަހަރެން ފެނިއްޖެނަމަ ނުބައިފާލެއްކަމުގައި ދެކެއެވެ.\nއެކަކާއި ރަށްޓެހިވެލާފައި އަނެކަކާއި ރަށްޓެހި ވެގެން އުޅޭ މީހުނާއި ދިމާއަށް އެއީ އަހަރެންގެ އުސޫލޭ ބުނެއެވެ.އަހަރެން އެއްމަލުން ފޮނިބޮއިލާފައި އަނެއްމަލަށް ތިރިކޮށް އުޅޭތީއެވެ.އެކަމުގައި ފޮރުވިފައިވާ ސިއްރާއިމެދު އެމީހުން ނުވިސްނައެވެ.އަހަރެންގެ ސަބަބުން ނަސްލުތައް ދެމިގެން ދާކަމެއް އެމީހުންގެ ހިތަކަށްނާރައެވެ.އެމީހުން ހީކުރަނީ އަހަރެންނަކީ އަނިޔާވެރިއެއް ކަމުގައެވެ. ނާޒުކު މަލުގެ ފިޔަތައް ރޫޅާލަން އުޅޭމީހެއްކަމުގައެވެ. ކުލަ ރީތިމާމަލަށް އަހަރެން ހިތްކިޔަމެވެ. އެކަމަކު އިންސާނުން އެގޮތަށް އުޅޭކަށް އަހަރެން މަޖްބޫރެއްނުކުރަމެވެ.\nއަހަރެން އެންމެ ބޮޑަށް ދެރަވަނީ ޒުވާން އަންހެންކުދީން އަހަރެންނަށް ނަފުރަތުގެ ބެލުމަކުން ބަލަމުން ދާތީއެވެ. އަހަރެން ފެނުމުން އެމީހުންގެ ހިތި މާޒީ ހަނދާން ވަނީއްޔޯލައެވެ. އެމީހުންނަށް އަނިޔާވެރި ވެފައިވާ ފިރިހެންވެރީން އަހަރެން ނަމޫނާ އަކަށް ބެލީކަމަށް އެމީހުން ޝަކުވާ ކުރެއެވެ.\nއަހަރެމެންގެ މުޖުތަމަޢަކީ ތަފާތު މުޖުތަމަޢެކެވެ. އިންސާނީމުޖުތަމަޢު އެގޮތެއް ޤަބޫލެއް ނުކުރާނެއެވެ. އެކެއްގެ އަތްދަށު ވުމަށްފަހު ދޫކޮށްލާ އަންހެން ކުއްޖާއަކީ ޤަދަރު ގެއްލިފައިވާ ކުއްޖެކެވެ.މީހުން ދެކޭނީ ވަރަށް ދަށްނަޒަރަކުންނެވެ.އެހެންވީމާ އަންހެންކުދިންނަށް ލަނޑު ދޭކަށްނުވާނެއެވެ. އަންހެންކުދިން ފުރަތަމަ ލޯބިވެރިޔާގެ މަތިން ހަނދާން ނައްތާލުމަކީ ދަތި އުނދަގޫ ކަމެކެވެ. ދިރިއުޅުމުގެ ބޮޑު ބައެއް ވޭތުކުރަން ޖެހެނީ އެޚިޔާލައި ފިކުރުގައެވެ. އެވޭނުގައެވެ.\nއަހަރެންގެ ކުލަ ކަޅުކަމުގައިވިޔަސް ނުލާހިކު ރީތިދޮން ހުޅިގަޑެއް ދެއްވާފައިވެއެވެ. އެކަމަށްޓަކައި ނިހާޔަތަށް އެކަލާނގެއަށް ޝުކުރުކުރަމެވެ. އަހަރެމެންނަށް އެނިޢުމަތް ނުލިބުނުނަމަ ހާދަ ވަރަކަށް ނިކަމެތިވީހޭ ހިތަށް އަރައެވެ. އިންސާނުން އެބައިމީހުންގެ އަބަދުގެ ޝަކުވާ އަކީ ކޮންމެވެސް ނިއުމަތެއް ނުލިބިގެން ކުރާ ޝަކުވާއެވެ. ދުވަހަކުވެސް އެމީހުންނަށް ލިބިފައިވާ ގުނާޢަދަދު ނުކުރެވޭފަދަ ނިޢުމަތްތަކާއި މެދަކު ނުވިސްނައެވެ. އެކަލާނގެ ދެއްވާފައިވާ ނިޢުމަތް ތަކާމެދު ފުންކޮށް ވިސްނާލައިފި ނަމަ ޝުކުރުވެރިވާނެއެވެ. މިހާރުލިބިފައިވާ ގިނަގުނަ ނިޢުމަތްތަކުން އެންމެ ނިޢުމަތެއް އުނިވިޔަސް އުޅެންޖެހޭނެ ޙާލު ހިތަށް ތަސައްވަރު ކުރެވޭނެއެވެ.\nv reethi masha allah mihaaruge zuvaanunnah visneynenama … miyge vaaahaka eh vx kiyaanulaane . allah emyhun nah heyovisun dhevaashi amen .


Raajjeygai thauleemee gothun firihennunnah vureh kureegai anhenun | Wathan.mv ރާއްޖޭގައި ތައުލީމީގޮތުން ފިރިހެނުންނަށްވުރެ ކުރީގައި އަންހެނުން | Wathan.mv\nރާއްޖޭގައި ތައުލީމީގޮތުން ފިރިހެނުންނަށްވުރެ ކުރީގައި އަންހެނުން\nރާއްޖޭގެ ޒުވާނުންގެ އާބާދީގެ ތެރޭގައި ތައުލީމީ ގޮތުން ކުރީގައި އުޅެނީ ފިރިހެނުންނަށްވުރެ އަންހެނުން ކަމަށް ތަފާސް ހިސާބުން ދައްކައިފި އެވެ.\nބައިނަލްއަގުވާމީ ޒުވާނުންގެ ދުވަހާ ގުޅިގެން ރާއްޖޭގެ ޒުވާނުންގެ ހާލަތާ ގުޅޭގޮތުން ސްޓެޓިސްޓިކްސް މޯލްޑިވްސް އިން ވަނީ ހާއްސަ ތަފާސް ހިސާބުތަކެއް ހާމަކޮށްފައެވެ.\nރާއްޖޭގައި ޒުވާނުންގެ ގޮތުގައި ބަލަނީ 18 އަހަރާއި 34 އަހަރާ ދެމެދުގެ މީހުންނެވެ. އެހެންނަމަވެސް ބައިނަލްއަގުވާމީގޮތުން ޒުވާނުންގެ ގޮތުގައި ބަލާ އުމުރަކީ 15 އަހަރާއި 24 އަހަރާ ދެމެދެވެ. ރާއްޖޭގައި 18 އަހަރާއި 34 އަހަރާ ދެމެދުގެ އުމުރުގެ 240،584 މީހުން އުޅެއެވެ. އެއީ ރާއްޖޭގެ އާބާދީގެ 43 ޕަސެންޓެވެ.\nސްޓެޓް މޯލްޑިވްސްގެ ތަފާސްހިސާބުން ދައްކާގޮތުގައި ރާއްޖޭގެ ޒުވާނުންގެ އާބާދީގެތެރެއިން ތައުލީމީގޮތުން ކުރީގައި އުޅެނީ އަންހެނުންނެވެ. އެގޮތުން އޯލެވެލް ސެޓްފިކެޓުން ފެށިގެން ޑިގްރީ އާއި ޑިގްރީއިން މަތީގެ ސެޓްފިކެޓުތައް ހޯދައިވާ ފަރާތްތަކުންގެ ތެރޭގައިވެސް ގިނައީ އަންހެނުންނެވެ.\nއެގޮތުން 18 އަހަރާއި 34 އަހަރާ ދެމެދުގެ ފަރާތްތަކުގެ ތެރޭގައި އޯލެވެލް އިމްތިހާނު ސެޓްފިކެޓް ހޯދާފައިވަނީ 29،555 އަންހެނުންނާއި 23،238 ފިރިހެނުންނެވެ. އަދި އޭލެވެލް ސެޓްފިކެޓް، 6،266 އަންހެނުންނާއި 5،068 ފިރިހެނުން ހޯދިއިރު ޑިޕްލޮމާ ހޯދާފައިވަނީ 12،591 އަންހެނުންނާއި 6،897 ފިރިހެނުންނެވެ. ޑިގްރީ އާއި އޭގެ މަތީން ތައުލީމު ހާސިލުކޮށްފައިވާ ފަރާތްތަކުގެ ތެރޭގައި ހިމެނެނީ 5،023 އަންހެނުންނާއި 2،934 ފިރިހެނުންނެވެ.\nއެއްވެސް ސެޓްފިކެޓެއް ނެތް ފަރާތްތަކުންގެ ތެރޭގައި ގިނައީ ފިރިހެނުންނެވެ. އެގޮތުން އެއްވެސް ސެޓްފިކެޓެއް ނެތް ޒުވާން ފިރިހެނުންގެ އަދަދު 14،280 ގައި އުޅޭއިރު އަންހެނުންގެ ތެރޭގައި އެ އަދަދު އުޅެނީ 10،508 ގައެވެ.\nއެހެންނަމަވެސް ޒުވާނުންގެ މެދުގައި އެސެޓް އޯނަޝިޕް އަށް ބަލާއިރު އެ އަދަދު ގިނައީ ފިރިހެނުންގެ މެދުގައެވެ. އެގޮތުން ފިރިހެނުންގެ އާބާދީގެ 97 ޕަސެންޓު އަތުގައި ފޯނެއް އޮންނައިރު އެ އަދަދު އަންހެނުންގެ މެދުގައި އޮތީ 96 ގައެވެ.\nސައިކަލެއް އޮންނަ ޒުވާނުންގެ އާބާދީއަށް ބަލާނަމަވެސް ފެންނަނީ އެ ޓްރެންޑެވެ. އެގޮތުން ޒުވާނުންގެ 37 ޕަސެންޓު ފިރިހެނުންގެ އަތުގައި ސައިކަލެއް އޮވެއެވެ. އެހެންނަމަވެސް ސައިކަލެއް އޮންނަ އަންހެނުންގެ އަދަދަކީ ޒުވާނުންގެ އާބާދީގެ އަށް ޕަސެންޓެވެ.


Danny Welbeck Ah Libunu Aniyaage Asaru Kulhun Therinnah Kohffaivey\nޑެނީ ވެލްބެކްއަށް ލިބުނު އަނިޔާގެ އަސަރު ޓީމްގެ ކުޅުންތެރިންނަށް ކޮށްފައިވޭ- އާސެނަލްގެ ކޯޗް\n6 މަސް, 1 ހަފްތާ,4ދުވަސް,4ގަޑި, 25 މިނެޓް, 15 ސިކުންތު ކުރިން 2080އައިޝަތު ޝިމްނާ\nޑެނީ ވެލްބެކްގެ ކަކުލަށް ލިބުނު އަނިޔާގެ އަސަރު އެޓީމްގެ ކުޅުންތެރިންނަށް ކޮށްފައިވާކަމަށް އާސެނަލްގެ ކޯޗް އުނައި އެމްރީ ބުނެފިއެވެ.\nއާސެނަލް އާއި ސްޕޯޓިން ލިޒްބަން ބައްދަލުކުރި މެޗަށްފަހު މީޑިއާއަށް މައުލޫމާތު ދެމުން އާސެނަލްގެ ކޯޗް އުނައި އެމްރީ ބުނެފައިވަނީ އެޓީމުގެ މުހިންމު ކުޅުންތެރިއެއް ކަމަށްވާ ޑެނީ ވެލްބެކްގެ ކަކުލަށް ލިބުނު އަނިޔާގެ އަސަރު ޓީމްގެ ހުރިހާ ކުޅުންތެރިންނަށްވެސް ކޮށްފައިވާކަމަށެވެ.\nމެޗްގެ ފުރަތަމަ ހާފުގައި ޑެނީ ވެލްބެކުގެ ކަކުލަށް ލިބުނު އަނިޔާގެ ސަބަބުން އޭނާ ވަނީ ސްޓްރެޗަރގެ އެހީގައި ދަނޑުން ބާލާފަ. އަދި ދަނޑުން ބޭލިތަނާ މާގިނަ އިރުތަކެއް ނުވަނީސް އޭނާ ހޮސްޕިޓަލަށް ގެންގޮސްފައިވާކަމަށްވެސް ރީޕޯޓްތަކުގައިވެއެވެ. ޑެނީ ވެލްބެކަށް ލިބުނު އަނިޔާގެ ސަބަބުން އޭނާއަށް ދަނޑުމަތީގައިވެސް ގިނަ އިރުތަކެއް ވަންދެން ފަރުވާ ދީފައިވާއިރު، އޮކްސިޖަން މާސްކްވެސް ބޭނުންކޮށްފައިވާކަމަށް ނޫސްތަކުގައިވެއެވެ. އަދި އެ މަންޒަރުތައް ފެނި އޭނާގެ ޓީމްގެ ކުޅުންތެރިން ހިތްނުތަނަވަސްވި ކަމަށްވެސް ނޫސްތަކުގައިވޭ.\nއެ މެޗްގައި ދެޓީމުން ކުރެ ޓީމަކަށް ގޯލެއް ކާމިޔާބު ކުރެވިފައި ނުވާއިރު، އެ މެޗްގެ ނަތީޖާއާ އެކު އާސެނަލުންވަނީ ބަލިނުވެ 15 މެޗު ހަމަކޮށްފައެވެ. އަދި އެ ނަތީޖާއާކު އެޓީމުންވަނީ ޔޫރޮޕާ ލީގުގެ ދެވަނަ ބުރަށް ދަތުރުކޮށްފައެވެ. ނޫސްވެރިންނަށް މައުލޫމާތު ދެމުން އާސެނަލްގެ ކޯޗް ބުނެފައިވަނީ ޑެނީ ވެލްބެކަށް އަނިޔާވުން އެއީ ހިތާމަވެރި ޚަބަރެއްކަމަށެވެ.\nއަދި މުޅި ޓީމް އޭނާއާއިއެކު ތިބިކަމަށްވެސް ކޯޗް ބުނެފައިވެއެވެ. ވެލްބެކްއަކީ ޓީމަށް މުހިންމު ކުޅުންތެރިއެއްކަމަށާއި، ޓީމް މޮޅުކޮށްދިނުމުގެ ޗާންސް އޮތް ކުޅުންތެރިއެއްކަމަށެވެ. އަދި ވެލްބެކަށް އަނިޔާވި މަންޒަރު ކުޅުންތެރިންނަށް ފެނުނު ކަމަށާއި، އެއީ ބޮޑު އަނިޔާއެއް ކަމަށެވެ.\nވެލްބެކްއަށް އަނިޔާވެ ހޮސްޕިޓަލުގައި ފަރުވާ ދެމުންދާއިރ އޭނާގެ ކުރީގެ ކޯޗާއި އޭނާއާއެކު އެހެން ޓީމްތަކަށް ކުޅުނު ކުޅުންތެރިންނާއިކު، އާސެނަލްގެ ކުޅުންތެރިންވެސް އޭނާއަށް އަވަސް ޝިފާއަކަށް އެދިފައިވެއެވެ.


BREAKING NEWS: Bali Neh Rahrashugai July 01 Gai School Thah Hulhuvan Ninmaifi - Vaguthu\nބަލި ނެތް ރަށްރަށުގައި ޖުލައި 01 ގައި ސްކޫލްތައް ހުޅުވަން ނިންމައިފި\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި އެޑިއުކޭޝަން މިނިސްޓަރ ޑރ.އައިޝަތު އަލީ ވިދާޅުވީ ޖުލައި މަހުގެ ފުރަތަމަ ދުވަހުން ފެށިގެން ގްރޭޑް 01 އިން ފެށިގެން މަތީގެ ހުރިހާ ގްރޭޑް ތަކަކަށް ކިޔެވުން ފަށާނެ ކަމަށެވެ.\nސްކޫލްތަކުގެ ކިޔެވުން ކުރިއަށް ގެންދާނީ ހަފްތާއަކު ހަތަރު ދުވަހު އެވެ. ކިޔެވުން އޮންނާނީ ކޮންމެ ދުވަހަކު ވެސް ހަތަރު ގަޑިއިރުއެވެ.\nކޮވިޑް-19 މިހާރު އޮތީ ހަމައެކަނި މާލޭގައެވެ. ޖުލައި 01 ގައި ކިޔެވުން ފަށާއިރު މާލޭގެ ސްކޫލްތަކުގައި ކިޔެވުން ކުރިއަށް ގެންދާނީ ހަމައެކަނި ގްރޭޑް-09 އިން ފެށީގެ މަތީގެ ގްރޭޑްތަކަށެވެ.\nމިނިސްޓަރ އައިޝަތު އަލީ ވިދާޅުވީ އަލުން ސްކޫލްތަކުގެ ކިޔެވުން ފަށާއިރު ކްލާސްރޫމްތަކުގައި ދަރިވަރުން ތިބޭނީ މިހާރަށްވުރެ ދުރުދުރުގައި "ގާތްގަނޑަކަށް 32 ކުދިން ތިބޭ ކްލާހެއްގައި 16 ކުދިންނަށް ތިބެވޭ ވަރަށް ކްލާހުގެ ސައިޒް ވަނީ ކުޑަކޮށްފައި." މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ގިނަ ދުވަސްތަކެއް ވަންދެން ސްކޫލްތައް ބަންދުކޮށްފައި ހުރުމުން ދަރިވަރުންނަށް ނަފްސާނީ ބައެއް މައްސަލަތައް ދިމާވެފައިވާނެ ކަމަށް ގަބޫލު ކުރެވޭތީ އެކަމަށް ވެސް ތައްޔާރުވަމުންދާ ކަމަށެވެ. ބޭސިކް ސައިކޯ ސޯޝަލް ތަމްރީންތަކެއް މުދައްރިސުންނަށް ދިނުމަށް ވަނީ ހަމަޖެހިފައި ކަމަށާއި 11،000 އަށް ވުރެ ގިނަ ޓީޗަރުންނަށް ތަމްރީން ދޭނެ ކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ މި ތަމްރީނުގެ ފުރަތަމަ ބެޗް ވަރަށް އަވަހަށް ފެށޭނެ ކަމަށެވެ.\nސްކޫލްތައް ހުޅުވުމަކީ ވަރަށް މުހިންމު ކަމެއްކަމަށާއި، މާޗް މަހުން ފެށިގެން ކުދިން ސްކޫލްތަކަށް ނުދާތާ ތިން މަސްވެފައިވާކަން މިނިސްޓަރ ފާހަގަކުރެއްވިއެވެ. އެހެންކަމުން ސްކޫލް ދަރިވަރުން ވަރަށްގިނަ ކަންކަމުން މަޙްރޫމްވެފައިވާކަމަށާއި، ސްކޫލަކީ ކުދިންގެ ދިރިއުޅުމާއި އުނގެނުމުގައި ވަރަށް މުހިންމު ދައުރެއް އަދާކުރާ ތަނެއްކަން މިނިސްޓަރ ފާހަގަކުރެއްވިއެވެ.\n"ސްކޫލަކީ ކުދިންހަމައެކަނި ކިޔަވަން އަންނަ ތަނެއްނޫން. ސްކޫލަކީ އެއީ ކުދިން އިޖްތިމާއީ ގުޅުންތަކާ އެކުދިން ރައްޓެހިންނައި ބައްދަލުވެ ބައިވަރު ކަންކަން ސްކޫލުން އެކުދިންނަށް އެބަ ފުރިހަމަވޭ. އަދި ބައެއް ކުދިންނަށް ސްކޫލް އެއީ އެކުއްޖަކަށް ލިބޭ ހަމައެކަނި ސޭފް ޕްލޭސްއަށް އެބަވޭ. އެހެންވީމަ ސްކޫލް ހުޅުވުން އެއީ ވަރަށް މުހިންމު ކަމެއް" އެޑިއުކޭޝަން މިނިސްޓަރ ވިދާޅުވިއެވެ.\nހެޔޮނުވާނެ ސްކޫލްތައް ނުހުޅުވާ ދެވަނަ ތަޅެއް އަ ރާފާނެ\nޖޫން 15, 2020 23:18\nHeyominvaraa nubai minvaru kiyaidineema v ragalhuvaane kamah feneyy...\nFaranjyn gengulhry scyko methods hama sumeh....\nޖޫން 16, 2020 01:04\nމާލޭގެ ކޮލެޖްތައް ހުޅުވާތަ؟\nޖޫން 16, 2020 05:50\nރަށްރަށުގެ މަދަރުސާތައް ނުހުޅުވަނީ ކިހިނެއް ވެގެނޯ. މިއަކު ނެތް ރަށްރަށުގެ މަދަރުސާތައް ހުޅުވާއިރެއް. މާލޭގެ ވާހަކަ އޮތީ. މާލޭގެ ސްކޫލްތައް ހުޅުވައިގެން ތިއުޅެނީ ބޮނޑިއެއްބޯންތަ؟ ބަލިޖެހޭ މީހުން އިތުރުވާތަނެއް ނުފެނޭތަ؟ކުދިންވެސް ބޮޑެތިމީހުންވެސް ތަނެއްދޮރެއް ނުބަލާ ގޮސް އެކަކުައަނެކަކާ އޮޅުލައިގެން ތިބެނީ\nޖޫން 16, 2020 08:27\nޚަބަރު ރަނގަޅަށް ކިޔާބަލަ ފުރަތަމަ\nޖޫން 16, 2020 09:19\nކުރިންވެސް ތިޔަގޮތް އޮތެއްނޫންތޯ؟؟؟\nޖޫން 16, 2020 13:11\nސްކޫލް ހުޅުވަންޏާ ޓެލެކުލާސްތަކާ އޮންލައިން ކުލާސްތައް ހުއްޓާލަން ފެނޭ.. ނޫނީ ސްކޫލް ބަންދުކޮށް ޓެލެކުލާސް ކުރިއަށް ގެންދަންވީ.. މިހާރު މިވާގޮތުން ނޭވާވެސް ނުލާ އުޅެންވީ.. ބެލެނިވެރިން ހުރިހާ ކަމެއް ކުރަމުން އޮފީހަށް ދަމުން ކައްކާ ކާންދެމުން ސްކޫލަށް ގެންގޮސް ގެނެސް ޓެލެކްލާސް ދައްކަމުން2ގަޑިއިރު އޮންލައިން ކްލާސްގައި ކުދިން ބޭތިއްބުން މީ ވަރަށް އުނދަޣުކަމެއް.. މިހުރިހާ ވަގުތެއްގައިވެސް ކައިރީ ތިބެންޖެހޭ، މިވާގޮތުން ވަޒީފާއިން ކެނޑިގެން ކްލާސްތަކަށް ހުސްވެގެން ތިބެންމިޖެހެނީ.. އެކި ނަންންމުގަ 24 ގަޑިއިރި ކްލާސް.. ޓީޗަރުން އޮންލައިން ވެގެން އިންނައިރު ހާޒިރީވެސް މާކުކޮށް ނުލެވޭ.. އެކަންވެސް ބެލެނިވެރިންނަށް.. ހަފްތާއަކު ކޮންމެ ދުވަހަކު އޮންލައިލްވާންޖެހޭ2ގަޑިއިރު.. ގިނަ ކުދިންނަށް ޑާޓާ ނުލިބޭ.. ކުދިން އޮންލައިންވެގެން ތިބެ ވާޅުވާފަހުން ޓީޗަރަކު އަންނަނީ.. ކޮންމެވެސް އެކައްޗަކުން ކިޔަވައިދޭން ވެއްޖެއްނު...


އެކުވެރިޔާގެ ޙައްޤުގައި..! – Ilm\nއެކުވެރިޔާ ފެނުމުން ސަލާމްކުރާށެވެ. ސަލާމްކުރުމާއި ސަލާމް ގޮވުމަކީ ލޯބި އުފެއްދުމުގެ ވަސީލަތެކެވެ. ކުދި ފާފަތައް ފުހެވުމުގެ ސަބަބެކެވެ. ގަދަވެގެންވާ ސުންނަތެކެވެ.\nކީރިތި ރަސޫލު ޞައްލަ ﷲ ޢަލައިހިވަސައްލަމް ޙަދީޘްކުރައްވާފައިވެއެވެ. “والله لا تدخلوا الجنة حتى تؤمنوا ولا تؤمنوا حتى تحابوا أفلا أخبركم بشيء إذا فعلتموه تحاببتم؟ أفشوا السلام بينكم“\nމި ޙަދީޘްގެ ދޭހައަކީ: ﷲ ގަންދެއްވާ ޙަދީޘްކުރައްވަމެވެ. ތިޔަބައިމީހުން އީމާންވެއްޖައުމަށް ދާންދެން ސުވަރުގެ ނުވަންނާނެއެވެ. އަދި ތިޔަބައިމީހުން އެއްބަޔަކު އަނެއް ބަޔަކަށް ލޯބިކޮށްފުމަށް ދާންދެން އީމާންވީކަމުގައި ނުވާނެއެވެ. އެކަމެއް ތިޔަބައިމީހުން ކޮށްފި ނަމައީ ތިޔަބައިމީހުންގެ މެދުގައި ލޯބިވެތިކަން އުފެދޭނޭ ފަދަ ކަމެއް ތިމަންކަލޭގެފާނު ޚަބަރުކުރައްވަމެވެ. ތިޔަބައިމީހުންގެ މެދުގައި ސަލާމްކުރުން ގިނަކުރާށެވެ.”\nސަލާމަށް އިސްނެގުމަކީ ގަދަވެގެންވާ ސުންނަތެއް ކަމުގައި ވީ ނަމަވެސް ސަލާމަށް ޖަވާބުދިނުމަކީ ފަރުޟުކިފާޔަތެކެވެ. އެހެންވީމާ އެކަނިހުއްޓާ މީހަކު ސަލާމްގޮވާލުމުން އޭނާއަށް ކޮންމެހެންވެސް ޖަވާބުދޭންޖެހޭނެއެވެ. ޖަމާޢަތަކަށް ގޮވާލެވޭ ސަލާމަށް ޖަމާޢަތުން އެކަކު ޖަވާބުދިނަސް ފުދޭނެއެވެ. ނަމަވެސް އެކުވެރީންގެ މައްޗަށް ހެޔޮދުޢާކުރުމުގައި ދަހިނުވާށެވެ.\nއެކުވެރިޔާގެ ދަޢުވަތަށް އިޖާބަދޭށެވެ. އެއީ ކެއުމަކަށް ދެވޭ ދަޢުވަތެއް ކަމުގައި ވިޔަސް ނުވަތަ އެހީތެރިކަމަކަށް އެދިގެން ދިން ދައުވަތެއް ކަމުގައި ވިޔަސްވެހެވެ. (ވަލީމާ) ކައިވެނިޕާޓީއެއްގެ ދަޢުވަތަށް ނަމަ އިޖާބަދިނުން ވާޖިބެވެ. އެއީ ވަލީމާގެ ދަޢުވަތަށް އިޖާބަ ނު ދިނުމަކީ މާތް ﷲ އާއި އެކަލާނގެ ރަސޫލާއަށް އުރެދުމެއް ކަމުގައި ޙަދީޘްބަސްފުޅުގައި އައިސްފައިވާތީއެވެ.\nއެކުވެރިޔާ ނަސޭހަތަކަށް އެދެފި ނަމައީ އޭނާއަށް ނަސޭހަތްތެރިވާށެވެ. ފަހަރުގައި އަހަންނަށް ނަސޭހަތެއް ދޭށޭ ފާޅުގައި ސާފުބަހުން ނުބުނެފާނެއެވެ. ތަފާތު ހާލަތްތަކުގައި ކަލޭގެ ރަހުމަތްތެރިޔާ ކަލޭގެ ގާތުން މަޝްވަރާއަށް އަހާނެއެވެ. ބައެއް ކަންކަމުގައި ކަލޭގެ ޚިޔާލަކީ ކޮބައިތޯ ސުވާލުކުރާނެއެވެ. އެއެދެނީވެސް ނަސޭހަތަށެވެ. ކަލޭގެ އެކުވެރިޔާއަށް ޖަވާބުދޭށެވެ. އެކުވެރިޔާ ކަލޭގެ ކުރިމަތީގައި ކުށެއް ކުރާ ނަމަ އޭނާއަށް ނޭނގިހުރެ ނަމަވެސް އެ އެދެވެނީ ނަސޭހަތަކަށެވެ. އޭނާއަށް ނަސޭހަތްދޭށެވެ.\nއެކުވެރިޔާއަށް ކިނބިހި އެޅުމުން އޭނާ الحَمْدُ لِلّهِ ކިޔާ ﷲ އަށް ޙަމްދުކޮށްފި ނަމަ يَرْحَمُكَ الله ކިޔާ އޭނާއަށް ރަޙުމަތް ލެއްވުމަށް އެދި ދުޢާކުރާށެވެ. އޭގެ ޖަވާބުގައި އޭނާ يَهْدِيْكُمُ اللهُ وَيُصْلِحُ بَالَكُم މިފަދައިން ޖަވާބުދޭންޖެހޭނެއެވެ. އެއްފަހަރާ މާ ގިނައިން ކިނބިހި އަޅަނީ ނަމަ عَافَاكَ الله ކިޔާށެވެ. އެއީ ޝިފާދެއްވުމަށް އެދިގެންނެވެ.\nއެކުވެރިޔާ ޙަމްދުނުކުރި ނަމައީ އޭނާއަށް ހަނދާންކޮށްދޭށެވެ. ނޭނގޭ ނަމަ ދަސްކޮށްދޭށެވެ. މި ކަމުގައި ލަދު ނުގަންނާށެވެ. ލަދު ގަންނަންޖެހޭނީ މީހަކަށް ނުބައިކަމެއް ދަސްކޮށްދޭން ހިތަށް އަރާހިނދުގައެވެ.\nއެކުވެރިޔާ ބަލިވުމުން ޒިޔާރާތްކުރާށެވެ. މި ކަމުގައި އޭނާއަށް އުނދަގޫވާނެހެން ހީވާ ކަންކަމުން ދުރުހެލިވާށެވެ. ހިތްވަރު ދިނުމުގެ ބަސްތައް ބޭނުންކުރާށެވެ. މުސްލިމެއްގެ ގައިގައި ރިހޭ ކޮންމެ ރިހުމަކީ އަޅާ ކޮންމެ ވޭނަކީ އެކަމަށްޓަކައި ކެތްތެރިވެއްޖެ ނަމަ ފާފަ ފުހެވޭ ކަމެއް ކަން ހަދާންކޮށްދޭށެވެ.\nއެކުވެރިޔާ މަރުވުމުން އޭނާގެ ޖަނާޒާގައި ބައިވެރިވާށެވެ. އެއީ އޭނާއަށް ދެވޭ އަގުހުރި ހަދިޔާއެކެވެ. ކަލެއަށް ލިބޭ އެތަކެއް ދަރުމައަކާއި ސަވާބެކެވެ.\nނޯޓް: މި މަޒުމޫނުގައި އައިސްފައިވާ އެކުވެރިޔާގެ ޙައްޤުތަކަކީ އެއް މުސްލިމަކު އަނެއް މުސްލިމެއްގެ މައްޗަށް އަދާކުރަންޖެހޭ ޙައްޤުތަކުގެ ތެރެއިން ކީރިތި ރަސޫލު ﷲ ޞައްލަ ﷲ ޢަލައިހިވަސައްލަމްގެ ޙަދީޘްބަސްފުޅުން ޚާއްސަކުރައްވާފައިވާ ހަ ޙައްޤެކެވެ.


Shraddhaa aai Rajkumar ge joadu screenah – adduLIVE\nޝްރަދާ އާއި ރާޖްކުމާރުގެ ޖޯޑް ސްކްރީނަށް\n0 Dec 06, 2017, 12:30 ލިޔުނީ އިބްރާހީމް ފައިސަލް\nޝްރަދާ ކަޕޫރާއި ރާޖްކުމާރް ރާއޯގެ ޖޯޑް ސްކްރީނުން އެކުގައި ބަލާލަން ބޭނުންވާ މީހުން ދެން މާ ގިނަ ދުވަހަކަށް އިންތިޒާރު ކުރާކަށް ނުޖެހޭނެ އެވެ. ހުނަރުވެރި މި ދެ ތަރިން މިހާރު ވަނީ އެއް ފިލްމަކަށް ސޮއިކޮށްފަ އެވެ.\nމި ފިލްމަކީ މި އަހަރު ރިލީޒް ކުރި "ރާބްތާ" ގެ ޑައިރެކްޓަރު ދިނޭޝް ވިޖަން ޕްރޮޑިއުސްކޮށް، ރާޖް އެންޑް ޑީކޭ ޑައިރެކްޓް ކުރާ ހޮރޯ ކޮމެޑީއެކެވެ. ފިލްމްގެ ނަން އިއުުލާންކޮށް ނުވާ އިރު، މީގެ ޝޫޓިން އަންނަ މަހުގެ ތެރޭގައި ފަށަން ވަނީ ތާވަލްކޮށްފަ އެވެ.\nރާޖް އެންޑް ޑީކޭ އެންމެ ފަހުން ގެނެސް ދިނީ މި އަހަރު ރިލީޒް ކުރި "ދަ ޖެންޓްލްމަން" އެވެ.\nމި ފަހަކަށް ވެސް ވަރަށް މޮޅެތި ފިލްމްތައް ކުޅެމުން އަންނަ ރާޖްކުމާރްއާ އެކު، މަސައްކަތްކޮށްލަން ލިބުމުން ޝްރަދާ އެކަމާ އުފާކޮށް ޓްވީޓް ވެސްކޮށްފަ އެވެ.\n"ބާހްބަލީ" ގެ އެކްޓަރު ޕްރަބާސްއާ އެކު މިހާރު "ސާހޯ" ކުޅެމުން އަންނަ ބަތަލާ ބުނީ އޭނާގެ އެންމެ ފެވަރިޓް އެއް އެކްޓަރާ އެކު މަސައްކަތްކޮށްލަން ފުރުސަތު ލިބުމުން ވަރަށް އުފާވެފައި ހުރި ކަމަށެވެ.\nރާޖްކުމާރްގެ ފިލްމް "ނިއުޓަން" އިންޑިއާ އިން މި އަހަރު އޮސްކާ އަށް ވާދަ ކުރާ ފިލްމަކަށް ހޮވިފައިވާ އިރު، އޭނާ މިހާރު އަންނަނީ އައިޝަވާރިޔާ ރާއީއާ އެކު "ފެނީ ހާން" ގެ މަސައްކަތް ކުރަމުންނެވެ.\nޝްރަދާއާ އެކު ފިލްމެއް ކުޅެން ފުރުސަތު ލިބުމުން ރާޖްކުމާރް ވެސް ވަނީ ޓްވިޓާގައި އެކަމުގެ އުފާ ފޭނުންނާ ހިއްސާކޮށްފަ އެވެ.


SunOnline: Kaashi hovan falhu rashakah dhiya bayaku moosun goasvumun haalugai jehijje\nކާށި ހޮވަން ފަޅު ރަށަކަށް ދިޔަ ބަޔަކު މޫސުން ގޯސްވުމުން ހާލުގައި ޖެހިއްޖެ\nނަޖާހު މަސްއޫދު 13 Jun 2020, 19:56\nހދ. މައިވައިދޫ: މި ރަށަށް ކާށި ހޮވަން ދިޔަ ބަޔަކަށް ނުފުރިގެން ކޯސްޓްގާޑުން އެހީ ވަނީ --\nކާށި ހޮވަން ހދ. ކުމުންދުއިން އެ އަތޮޅު މައިވައިދުއަށް ދިޔަ ބަޔަކު މޫސުން ގޯސްވުމުގެ ސަބަބުން އެ ރަށުން ނުފުރި ހާލުގައި ޖެހިއްޖެ އެވެ.\nއެމްއެންޑީއެފްއިން މިއަދު ބުނީ ކުމުންދުއިން މައިވައިދުއަށް ދިޔަ ބަޔަކަށް އެ ރަށުން ނުފުރިގެން އެމްއެންޑީއެފް ކޯސްޓްގާޑުގެ ނޮދަން އޭރިއާގެ އެހީތެރިކަމަށް މިއަދު ހަވީރު 17:45 އެހައިކަންހާއިރު އެދިފައިވާ ކަމަށެވެ.\nއެ މީހުންނަށް ނުފުރިގެން އުޅުނީ މޫސުން ގޯސްވެ، ކަނޑުގަދަވުމާ ގުޅިގެން ދަތުރު ނުކުރެވިގެން ކަމަށް އެމްއެންޑީއެފްއިން ބުންޏެވެ. އަދި އެކަމާ ގުޅިގެން ކޯސްޓްގާޑުން އެ މީހުންނަށް އެހީތެރިކަން ފޯރުކޮށްދޭން ފަށާފައިވާ ކަމަށް ބުންޏެވެ.\nއެމްއެންޑީއެފްއިން ބުނީ މި ހާދިސާގައި ހާލުގައި ޖެހުނީ ކާށި ހޮވަން ދިޔަ 10 މީހެއް ކަމަށެވެ. އެ 10 މީހުންގެ ތެރޭގައި ހިމެނެނީ ހަތް ފިރިހެނުންނާއި ތިން އަންހެނުން ކަމަށް އެމްއެންޑީއެފްއިން ބުންޏެވެ.\nމައިވައިދޫ އަކީ ކުމުންދޫ ކައިރީގައި އޮންނަ ފަޅު ރަށެކެވެ. އެއީ މީގެ ކުރިން މީހުން ދިރިއުޅުނު ރަށެކެވެ. އެ ރަށުގައި އުޅުނު މީހުން ބަދަލު ކުރީ ނޮޅިވަރަމްފަަރަށެވެ.\nރާއްޖެއަށް މިހާރު ކުރަމުންދާ ވިއްސާރައިގެ ސަބަބުން ތ. އަތޮޅުން ފެށިގެން ހއ. އަތޮޅާ ހަމައަށް މިއަދު ހަވީރު 17:30ގައި ވަނީ ޔެލޯ އެލާޓު ނެރެފައެވެ. މެޓް އޮފީހުން ލަފާ ކުރަނީ އެ ސަރަހައްދުތަކަށް ކަނޑު ގަދަވާނެ ކަމަށެވެ.\nތިން މީހުންނާ އެކު ދަތުރުކުރި ދޯންޏެއް ފަރަށް އަރައިފި\nތިލަފުށްޓަށް ދަތުރުކުރި ދޯންޏެއް ބަންޑުންޖަހާލައިފި\nމޫސުން ގޯސްވެ މުޅި ރާއްޖެއަށް ވައިޓް އެލާޓް


Adhaalathu ge Raees kamah aee beynun vegeneh noon: Imran\nއަދާލަތުގެ ރައީސް ކަމަށް އައީ ބޭނުން ވެގެނެއް ނޫން: އިމްރާން\nއަދާލަތު ޕާޓީގެ ރައީސް އިމްރާން އަބްދުﷲ: މަގާމުގައި ނުވަ އަހަރު ހުންނެވުމަށް ފަހު އާ ދައުރަކަށް ކުރިމަތިލައްވާ ވިދާޅުވީ މަގާމަށް ވަޑައިގެންނެވީ ބޭނުން ވެގެނެއް ނޫން ކަމަށް -- އަވަސް ފޮޓޯ\nއަދާލަތު ޕާޓީގެ ރައީސްގެ މަގާމަށް އެންމެ ފުރަތަަމަ ކުރިމަތިލެއްވީ އެ މަގާމަށް އަންނަން ބޭނުން ވެގެން ނޫން ކަމަށާ އެކަން ކުރެއްވީ އޭރުގެ ހާލަތު އޮތް ގޮތުން އެ މަގާމަށް ވަޑައިގަތުމަށް ވަރަށް ގިނަ ބަޔަކު އެދިވަޑައިގަތުމުން ކަމަށް މިދިޔަ ނުވަ އަހަރު އެ މަގާމުގައި ހުންނެވި އަދި ކުރިއަށް އޮތް ފަސް އަހަރުވެސް އެ މަގާމުގައި ހުންނަވަން ބޭނުންފުޅުވެގެން އިންތިހާބަށް ނިކުންނަވާ ހުންނެވި އިމްރާން އަބްދުﷲ ވިދާޅު ވެއްޖެ އެވެ.\nއިމްރާން މިހެން ވިދާޅުވީ މި މަހުގެ 30 ވަނަ ދުވަހު ބޭއްވުމަށް ހަމަޖެހިފައިވާ އަދާލަތުގެ އެތެރޭގެ އިންތިހާބުގައި ތިން ވަނަ ދައުރަށް ކުރިމަތިލައްވާ ކެންޕެއިން ފެށުމަށް ރޭ ބޭއްވި އިވެންޓެއްގައި ވާހަކަފުޅު ދައްކަވަމުންނެވެ. އިމްރާން އަދާލަތުގެ ރައީސް ކަމަށް ވަޑައިގެންނެވީ ޖުލައި 17، 2011 ގައެވެ. އެ ދައުރުގެ މުއްދަތުގެ ޖުލައި 16، 2016 އަށް ވަނީ ހަމަވެފައެވެ. އޭގެ ފަހުން އިންތިހާބެއް ނެތި އިމްރާން ވަނީ ހަތަރު އަހަރާއި ފަސް މަސް ދުވަހު އެ މަގާމުގައި ހުންނަވާފަ އެވެ. އަދި އަންނަ މަހު ފެށޭ ތިންވަނަ ދައުރުގެ ރައީސްގެ މަގާމަށް ކުރިމަތިލައްވާ ކެންޕެއިން ވަނީ ފައްޓަވާފަ އެވެ.\nމިހާރު ހޯމް މިނިސްޓަރުކަމުގައި ވެސް ހުންނެވި އިމްރާން ވިދާޅުވީ މީގެ ނުވަ އަހަރު ކުރިން މަގާމަށް ވަޑައިގެންނެވީ އެއް ގޮތަކަށްވެސް އެ މަގާމަށް ވަޑައިގަތުމަށް ބޭނުންވެގެން ނޫން ކަމަށެވެ. އޭނާ ބޭނުންވީ ޑރ. އަބްދުލް މަޖީދު އަބްދުލް ބާރީ މަގާމަށް ގެންނެވުމަށް ކަމަށާ ނަމަވެސް މަޖީދާއި ޝައި ހުސައިން ރަޝީދު ކުރިމަތި ނުލެއްވުމުން އެ މަގާމަށް ވަޑައިގަތުމަށް ޕާޓީގެ ވަރަށް ގިނަަ މެންބަރުން އެދިވަޑައިގަތީ ކަމަށެވެ.\n"އަޅުގަނޑު މި ޕާޓީގެ ރައީސް ކަމަށް އައީ ހަގީގަތުގައި ވެސް މި ޕާޓީގެ ރައީސް ކަމަށް އަންނަން ބޭނުން ވެގެނެއް ނޫން. އެވަގުތު އަޅުގަނޑާއެކު ތިއްބެވި ހުރިހާ ބޭފުޅުންނަށް އެނގިލައްވާނެ އެކަން،"\nމެންބަރުން އެ ގޮތަކަށް އެދިވަޑައިގެންނެވި ނަމަވެސް މަގާމަށް ވަޑައިގަތުމަށް ނިންމެވީ އެއް މަސް ދުވަހު އެކަމާ ވިސްނާވާ އެތައް ބަޔަކާ މަޝްވަރާކޮށްފައި ކަމަށް އިމްރާން ވިދާޅުވި އެވެ. ނަމަވެސް އެ ނިންމުން ނިންމިތާ ކުޑަ ވަގުތު ކޮޅެއްގެ ފަހުން ޑރ. މުހައްމަދު ޝަހީމް އަލީ ސައީދާއި ޑރ. މުހައްމަދު މުއިއްޒު ވަޑައިގެން ކުރިއަށް އޮތް އިންތިހާބަށް ފަހު އަދާލަތުގެ ރައީސް ކަމަށް ގެންނަވަން ފެނިވަޑައިގަންނަވަނީ "މަދަނީ" ބޭފުޅެއް ކަމަށް ވިދާޅުވި ކަމަށެވެ. ނަމަވެސް އޭރު ހުންނެވީ އަދާލަތުގެ ރައީސް ކަމަށް ވަޑައިގަތުމަށް ނިންމަވައިގެން ކަމުން ދެން އެ ނިންމުން ބަދަލު ނުކުރައްވާނެ ކަމަށާ ފަހަތަށްވެސް ޖެހިވަޑައި ނުގަންނަވާނެ ކަމަށް ވިދާޅުވެފައިވާނެ ކަމަށް އޭނާ ވިދާޅުވިއެވެ.\n"އަޅުގަނޑު ދެންނެވިން މިއަދުގެ މެންދުރު ނަމާދާ ހަމައަށް އަޅުގަނޑު ގޮތެއް ނުނިންމަމޭ. މިހާރު މި ހުރީ ގޮތެއް ނިންމައިގެނޭ. ދެން އަޅުގަނޑެއް ފަހަތަކަށް ނުޖެހޭނަމޭ. ވަރަށް މަޝްވަރާ ކޮށްފިމޭ. ދެން ފަހަތަކަށް ނުޖެހޭނަމޭ،" ދީނުގައި ވެސް އަންގަވާފައި ވަނީ ނިންމުމެއް ނިންމުމަށްފަހު ދެން ފަހަތަށް ނުޖެހުމަށް ކަމަށް މިސާލު ދައްކަވާ އިމްރާން ވިދާޅުވި އެވެ.\nއިމްރާން ވިދާޅުވީ އޭނާ ގޮތެއް ނިންމައިފިނަމަ ފަހަތަށް ޖެހޭ ގޮތެއް ނޯންނަ ކަމަށެވެ. އަދާލަތަށް އެޕާޓީގައި ކުރިން މަސައްކަތް ކުރެއްވި ބައެއް ބޭފުޅުންނާއި މިހާރުވެސް އެޕާޓީގައި ތިއްބެވި އިމްރާންގެ ލީޑާޝިޕާމެދު ހިތްހަމަ ނުޖެހޭ ބައެއް މެންބަރުންނަށް އޭނާ ވަނީ ނުސީދާކޮށް ރައްދުވެސް ދެއްވާފަ އެވެ.\nވިދާޅުވީ އަމިއްލައަށް ފެންނަ އެއްވެސް ގޮތަކަށް ދުވަހަކު ވެސް ކަމެއް ކޮށްފައި ނޯންނާނެ ކަަމަށެވެ. އަމިއްލައަށް ބޭނުންވާ ގޮތަކަށް ކަންކަން ނިންމާނީ ގޭތެރޭގައި ކަމަށާ އަދާލަތުގެ އެއްވެސް ނިންމުމެއް އަމިއްލައަށް ފެންނަ ގޮތަކަށް ނިންމާފައިނުވާނެ ކަމަށް ވިދާޅުވަނީ ސާބިތު ކަމާއެކު ކަމަށްވެސް ވިދާޅުވިއެވެ.\nބައެއް ބޭފުޅުން ހިތްހަމަނުޖެހެނީ ދެ ގޮތެއް ހުށައެޅުމަށްފަހު އޭގެން އެއް ގޮތެއް އިހުތިޔާރު ކުރުމުން ކަމަށާ އެފަދަ ހާލަތްތަކުގައި އަމަލު ކޮށްފައިވާނީ ޕާޓީގެ މަސްލަހަތުގައި ކަމަށްވެސް އިމްރާން ވިދާޅުވިއެވެ. އަދި ބައެއް މީހުން މަސައްކަތް ކުރީ އެ ޕާޓީ "ހަލާކު" ކޮށްލަން ކަމަށްވެސް ވިދާޅުވި އެވެ.\n"އަޅުގަނޑަށް ވަރަށް ސާބިތު ކަމާއެކު ދަންނަވަން ކެރިދާނެ، ފެށުނީއްސުރެ އަޅުގަނޑު އަމިއްލައަށް ފެންނަ އެއްވެސް ގޮތަކަށް މި ޕާޓީއަށް ކަމެއް ކޮށްފައެއް ނޯންނާނެ،"\nއާ ދައުރަކަށް ފަސް އަހަރު މަގާމުގައި ހުންނަވަން އިންތިހާބަށް ކުރިމަތިލައްވާ ކެންޕެއިން ފެއްޓުމަށްފަހު އިމްރާން ވިދާޅުވީ އެތެރޭގައި އިންތިހާބެއްގައި ވާދަކުރަން ނިންމަވާ އެ މަގާމު ހޯއްދެވުމަށް ކެންޕެއިން ކުރެއްވުމަކީ ކުރައްވަން އެހާ ބޭނުންފުޅުވެސް ކަމެއް ނޫން ކަމަށެވެ.\nރައީސާއި ނާއިބު ރައީސް އިންތިހާބު ކުރުމަށް އަދާލަތު ޕާޓީން ބާއްވަނީ ވެސް "ރިޔާސީ އިންތިހާބެ" ކެވެ. އެހެން ކަމުން އެ މަގާމަށް ކުރިމަތިލަނީ އެއް ޓިކެޓެއްގައެވެ. އިމްރާންގެ ރަނިން މޭޓަކީ އަހުމަދު ޝަރީފެވެ. މިނިސްޓަރު އަހުމަދު ޒާހިރުގެ ރަނިން މޭޓަކީ އަހުމަދު ނަޝީދެވެ. މި އިންތިހާބަށް ޒާހިރު ނެރުއްވީ އިމްރާން އަޑީގައި ހުންނަވައިގެން އިންތިހާބަކީ ޑިމޮކްރަޓިކް އިންތިހާބެއްކަން ދެއްކެވުމަށް ކަމަށް ގިނަ ބަޔަކު ދެކެއެވެ.\nއަދާލަތުގައި އަދި ސިޔާސީ ކަންކަމުގައިވެސް މާބޮޑު ހަރަކާތްތެރިކަމެއް ނެތް ޑރ. ޒާހިރަކީ އަދާލަތުގެ ރައީސް ކަމަށް އެއްވެސް ޝައުގުވެރި ކަމެއް ނެތް ބޭފުޅެއް ކަމަށް އިމްރާންގެ ލީޑާޝިޕާ ދެކޮޅު އެ ޕާޓީގެ މެންބަރުން ދެކެއެވެ.\nއިންތިހާބަށް ހުޅުވާލުމާއެކު އެ ޕާޓީގެ ބައެއް މެންބަރުން ވަނީ ބޮޑެތި މައްސަލަތަކެއް ފެންމަތިކޮށް އިލެކްޝަންސް ކޮމިޝަނަށް ގިނަ ޝަކުވާތަކެއް ހުށައަޅާފައެވެ. އަދާލަތުގެ އާންމު މެންބަރުން އިލެކްޝަންސް ކޮމިޝަނަށް ހުށައަޅާފައިވާ ޝަކުވާގައި ބުނެފައި ވަނީ ޖުލައި 17، 2011 ގައި ފެށުނު އަދާލަތު ޕާޓީގެ ދެވަނަ ދައުރުގެ ގާނޫނީ މުއްދަތު -- އިންތިހާބީ ފަސް އަހަރުގެ މުއްދަތު -- ޖުލައި 16، 2016 އަށް ހަމަވެފައިވާ ކަމަށެވެ. އަދި އަދާލަތު ޕާޓީގެ އިލްމުވެރިންގެ މަޖިލީސް ފިޔަވައި އެހެން ހުރިހާ މަޖިލިސްތަކާއި ކޮމެޓީތަކާއި މަގާމުތަކުގެ ގާނޫނީ ހައިސިއްޔަތު ދައުރު ނިމުނު ދުވަހުން ފެށިގެން ގެއްލިފައިވާ ކަމަށެވެ. ނަމަވެސް މިއަދާ ހަމައަށް ވެސް އަދާލަތު ޕާޓީގެ ތިންވަނަ ދައުރެއް ގާނޫނީ ގޮތުން ނުފެށިވާ ކަމަށާ އެކަމަށްޓަކައި ފުރިހަމަ ކުރަންޖެހޭ ގާނޫނީ އިޖުރާއަތްތައް ވެސް ފުރިހަމަ ކޮށްފައި ނުވާ ކަމަށެވެ.\nޑރ. މުހައްމަދު މުއިއްޒު އަދާލަތު ޕާޓީ އިމްރާން އަބްދުﷲ + ޑރ. މުހައްމަދު ޝަހީމް އަލީ ސައީދު\nއިމްރާނަށް ސަރުކާރުން "ޑީލެއް"، ގަބޫލެއް ނުކުރެއްވި\n"ބޭނުންވަނީ އެމްޑީޕީ ހޯމް މިނިސްޓަރެއް"\nއަދާލަތަކީ ޝަރަފުވެރި ފިކުރެއް، ދާނީ ކުރިއަށް


SunOnline: Column: Nubai diagnosis\nއަޙުމަދު މާޖިދު 04 Mar 2020, 10:08\nޖެނުއަރީ 17، 2020: އިސްލާމީ މަރުކަޒުގައި ކުރެވުނު ހުކުރު ނަމާދުގެ ތެރެއިން: ހުކުރު ހުތާބަ ދެއްވާ، އިމާމުވެ ނާމާދު ކުރެއްވީ މަސްހޫރު ދީނީ އިލްމްވެރިޔާ މުފްތީ މެންކް -- ސަން ފޮޓޯ/ ފަޔާޒު މޫސާ\nދައްކާން މި އުޅެނީ ވަރަށް ދިގު ވާހަކައެކެވެ. އެހެނަސް ވަރަށް ކުރުކޮށް ދެންނެވޭތޯ ބަލާނަމެވެ.\nސެމުއެލް ޕީ. ހަންޓިންގޓަންގެ "ކްލެޝް އޮފް ސިވިލިޒޭޝަންސް" ތިޔަރީގައި ބުނަނީ ފިނި ހަނގުރާމަޔަށް ފަހު ދުނިޔެ ދެކޭނެ ބޮޑު ކުރިމަތިލުމަކީ ހުޅަނގުގެ ހަޒާރަތާއި އިސްލާމީ ހަޒާރަތާ ދެމެދުގައި ހިނގާނޭ ވަރުގަދަ ކުރިމަތިލުން ކަމުގަ އެވެ. ހަންޓިންގޓަން 1992ގައި ދެއްވި ތަގުރީރެއްގެ ޒަރީއާއިން އޭނާގެ ތިޔަރީ ފުރަތަމަ ފަހަރަށް ހާމަ ކުރެއްވި ފަހުން 28 އަހަރު ފާއިތު ވެއްޖެއެވެ. މި މުއްދަތުގެ ތެރޭގައި ހުޅަނގުގެ ލަޝްކަރުތަކުން އިސްލާމީ ގައުމުތައް ކަމުގައި ވާ ޢިރާޤާއި އަފްޣާނިސްތާނާއި ލީބިޔާ މުޅީން ސުންނާފަތި ކޮށްފިއެވެ. ގާތްގަނޑަކަށް މި މުއްދަތުގެ ތެރޭގައި، އެމެރިކާ އާއި އެމެރިކާގެ ބައިވެރި ހުޅަނގުގެ ބާރުތަކުގެ އަސްކަރީ ހަމަލަތައް ސާދަ އިސްލާމީ ގައުމަކަށް އަމާޒު ކުރެވިފައި ވެއެވެ. ހަމަ އެހެންމެ، މި މުއްދަތުގެ ތެރޭގައި ހަތަރު މިލިޔަނަށް ވުރެ ގިނަ މުސްލިމުން، ހުޅަނގުގެ ގައުމުތަކުގެ ހަމަލާތަކާއި އިގުތިސާދީ ދަތި ކުރުމުގެ ސީދާ ނަތީޖާއެއްގެ ގޮތުން މަރު ވެގެން ހިނގައްޖެއެވެ. އޭގެ ތެރޭގައި ގާތްގަނޑަކަށް ދެބައިކުޅަ އެއްބަޔަކީ ތުއްތު ކުދީންނާއި ކުޑަކުދީންނެވެ. މީގެ އިތުރުން، އެމެރިކާގައި ވެސް، ޔޫރަޕުގައި ވެސް، އިސްލާމް ދީނާއި މުސްލިމުންނަށް ނަފްރަތު ކުރުމާއި، ނަފްރަތުގެ ސަބަބުން ހިންގާ އަނިޔާވެރި އަމަލުތައް ދަނީ އިތުރު ވަމުންނެވެ.\nކީއްވެގެން ހެއްޔެވެ؟ މުސްލިމުން ނުލަފާކަމުން ހެއްޔެވެ؟ މެދުކެނޑުމެއް ނެތި މުސްލިމު ގައުމުތަކަށް ބޮމުން، ނުވަތަ މިސައިލުން، ނުވަތަ ޑްރޯންތަކުން، ނުވަތަ އިގުތިސާދީ ދަތި ކުރުމުގެ ފިޔަވަޅުތަކުގެ ހަތިޔާރުން ހަމަލަ ދީ، މުސްލިމުން މަރަމުން، މުސްލިމް ގައުމުތައް ފަނާ ކުރަމުން ސުންނާފަތި އަރުވަމުން އެ ގެންދަނީ، ހުޅަނގުގެ ގައުމުތަކުގައި މުސްލިމުން ހިންގާ "ޓެރަރިސްޓް" އަމަލުތައް ގިނަ ވެގެން، ހަދާނޭނުހަދާނޭ ގޮތެއް ނޭނގިގެން، ރައްދުގައި ބާވައެވެ! އަމިއްލަ ދިފާއުގައި ބާވައެވެ!\nހުޅަނގުގެ ގައުމުތަކާއި، މުސްލިމުންގެ ތެރެއިން ފައުޅު ވެގެން އުޅޭ "ދޮން މީހުންނަށް" އަޅުކަން ކުރާ އިސްލާމޮފޯބުންގެ ޖަވާބަކަށް ވާނީ "އާނއެކޭ" އެވެ.\nނަމަވެސް ތާރީޚުގެ ސަފުހާތަކަށް ރުޖޫއަ ވެ، ހަގީގަތްތަކާއި ވާގިޔާތަކަށް އިންސާފުގެ ލޮލުގެ ހިމަކޮޅުން ވިޔަސް ބަލައިލައިފި ނަމަ، ކަމުގެ އަސްލު ވަރަށް ރަނގަޅަށް ފެންނާނެއެވެ. ޢައްލާމާ މުޙައްމަދު އަސަދު ވިދާޅުވެފައި ވާ ފަދައިން، އިސްލާމް ދީނާއި މުސްލިމުންނާ އަދާވާތްތެރި ވުމަކީ ޔޫރަޕިޔަން ނަފްސިއްޔާތުގައި ޞަލީބީ ހަނގުރާމައިގެ ދުވަސްވަރުއްސުރެ އަށަގަނެފައި ވާ ކަމެކެވެ. އިސްލާމް ދީނާއި މުސްލިމުންނާ ދެކޮޅު ތައައްސުބަކީ ޔޫރަޕުގައި ޖީލުން ޖީލަށް ވާރުތަ ވާ ކަމެކެވެ. ޞަލީބީ ހަނގުރާމަޔަށް ފަހު، ޔޫރަޕުގެ ބާރުތަކުން އިސްލާމީ ދުނިޔެއަށް އަރައިގަނެ، މުޅި އިސްލާމީ ދުނިޔެ ކަހަލަ ގޮތަކަށް އިސްތިއުމާރު ކުރީ މި ސަބަބަށް ޓަކައެވެ. ހުޅަނގުގެ ބޮޑުބާރުތައް ގުޅިގެން، ސައިކްސް-ޕިކޮޓް އެއްބަސްވުން ފަދަ އެތައް ރޭވުންތަކަކާއި އިންތިޒާމުތަކެއްގެ ތެރެއިން އިސްލާމީ ޚިލާފަތު ފުނޑުފުނޑު ކޮށްލީ މި ސަބަބަށް ޓަކައެވެ. ވިހިވަނަ ގަރުނުގެ މެދުތެރެއިން ފެށިގެން، އިސްލާމީ ގައުމުތަކުގެ ވެރިކަމުގައި ޚުދުމުޚްތާރު އަނިޔާވެރީންނާއި، ލާދީނީ އަލްމާނީންނާއި، އިސްލާމޮފޯބުން ބައިތިއްބައި، ޑިމޮކްރަސީ އާއި އިންސާނީ ހައްގުތަކުގެ ނަމުގައި، މުސްލިމުންގެ ޝަޚްސިއްޔަތާއި އަމިއްލަވަންތަކަށް ހެދިފޯދުނަނުދީ ހިފަހައްޓަމުން ގެންދަނީ ވެސް މި ސަބަބަށް ޓަކައެވެ.\nތާރީޚު ދައްކާ ހަގީގަތަކީ، މުސްލިމުން ހުޅަނގާ ދެކޮޅަށް ތެދު ވަނީ އަމިއްލަ ނަފުސުތަކުގެ ދިފާއުގައި ކަމެވެ. އަމިއްލަ ވަޒަންތަކާއި، އަމިއްލަ ޝަޚްސިއްޔަތާއި، އަމިއްލަ މިނިވަންކަމުގެ ދިފާއުގައި ކަމެވެ. ތާރީޚު ދައްކާ ހަގީގަތަކީ، އުދުވާނީ ހަމަލާތަކުގައި އިސް ނެގީ އަދި ނަގަނީ ހުޅަނގުކަމާއި، މުސްލިމުން މުޅީންހެން އަމަލު ކޮށްފައި ވަނީ އަމިއްލަ ދިފާއުގައި ކަމެވެ. މިކަން ގަބޫލު ނުކުރާ މީހަކު ނަމަ، މުޙައްމަދިއްޔަ ރިސާލަތު ފައުޅު ވީއްސުރެ، ދުނިޔޭގެ ތާރީޚުގެ ސަފުހާތައް ލިޔެވެމުން އައިސްފައި ވާ ގޮތް ރަނގަޅަށް ދިރާސާ ކުރާން ވީއެވެ. އަޅުގަނޑު ތަފްސީލަކަށް ނުދާނަމެވެ. މި ކޮލަމް މާ ދިގު ވެދާނެތީއެވެ.\nމި ޒަމާނުގެ ތާރީޚަށް ބައްލަވައިލެއްވިޔަސް، އަޅުގަނޑު މި ދަންނަވާ ބަހުގެ ތެދުކަން ފެނިވަޑައިގަންނަވާނެއެވެ. ތިޔައިން ބެއިފުޅަކު ދުނިޔޭގައި ހުންނަވަނިކޮށް، މުސްލިމު ގައުމެއްގެ އަސްކަރީން ގޮސް ހުޅަނގުގެ ގައުމަކަށް އަރައިގަނެ، އެ ގައުމެއް ފުނޑުފުނޑުކޮށް، އެ ގައުމަކުން އެތައް ލައްކަ މީހުން މަރައިހެދިތޯއެވެ؟ މައިންބަފައިން، ކާފައިން މާމައިން ކުރެން ވެސް އައްސަވާށެވެ. އެމީހުންގެ ހަނދާނުގައި އެފަދަ ކަމެއް ހިނގިތޯ ސުވާލު ކުރައްވާށެވެ. ޖަވާބު ސާފެވެ. މުސްލިމުން ހުޅަނގުގެ ގައުމުތަކަށް ބޮން އަޅާކަށް، އެ ގައުމުތަކުގެ އުމްރާނިއްޔަތު ފުނޑުފުނޑު ކުރާކަށް، އެ ގައުމުތަކުގެ އިގުތިސާދީ އަދި އިޖުތިމާއީ ނިޒާމު ފަނާ ކުރާކަށް ނުދެއެވެ. އެޔާ ޚިލާފަށް، މުސްލިމު ގައުމުތައް ސުންނާފަތިކޮށް ފުނޑުފުނޑު ކުރުމުގެ ސިލްސިލާއެއް ހުޅަނގުގެ ގައުމުތަކުން މެދުކެނޑުމެއް ނެތި އެ ގެންދަނީ ހިންގަމުންނެވެ. ފަލަސްޠީނެވެ. ބޮސްނިޔާއެވެ. ޗެޗްނިޔާއެވެ. ޢިރާޤެވެ. އަފްޣާނިސްތާނެވެ. ލީބިޔާއެވެ. ސީރިޔާއެވެ. ޔަމަނެވެ. ކަޝްމީރެވެ. ރާކީނެވެ. މި ތަންތަނުގައި މުސްލިމުންގެ ލޭ އޮހޮރުވައިލެވެމުން ދަނީއެވެ. މުސްލިމް ކުޑަކުދީން ނިކަމެތި މީދާތަކެއް ފަދައިން މަރު ވަމުން، ބަނޑަށް ހާންތި ވަމުން، ބަލިބަލީގެ ޝިކާރަޔަށް ވަމުން އެ ދަނީއެވެ. އެތައް ލައްކަ މުސްލިމް އުޚްތުން ރޭޕް ކުރެވެމުން އެދަނީއެވެ. ހުޅަނގުގެ ބޮންތަކުން މުސްލިމުންގެ ގެދޮރާއި، މަދަރުސާތަކާއި، ހަސްފަތާލުތަކާއި، ޔަތީމުޚާނާތައް ފުނޑުފުނޑުވަމުން އެ ދަނީއެވެ.\nދެން ވާނީ ކިހިނެއް ހެއްޔެވެ؟ ބަޔަކަށް މި ވަރުގެ ބޮޑެތި އަނިޔާތަކެއް ދެވޭ އިރު، އޭގެ ނަތީޖާ ނުކުންނާނީ ކިހިނެއްކަން ހަމަ ނޭނގެނީ ހެއްޔެވެ؟\nއެއް ކަމަކާ މެދު އަޅުގަނޑުމެން ފިސާރި ހެއިލައި، ފަރުވާތެރި ވާން ޖެހެއެވެ. ކާފިރުންނާއި ޙައްޤާ ދެކޮޅު އަނދިރި ބާރުތަކުން މުސްލިމުންނަށް ކިތަންމެ އަނިޔާއެއް ކުރިޔަސް، އޭގެ ބަދަލުގައި އިންތިގާމުގެ ވިސްނުން އިސް ކޮށް، ކުށެއް ނެތް އެއްވެސް މީހަކަށް ހަމަލަ ދީ، މަދަނީން ނުވަތަ އާއްމުން މަރައި، އާއްމުން ދިރިއުޅޭ ތަންތަނުގައި ބޮން ގޮއްވައި ހެދުމަކީ މުސްލިމުން ކޮށްގެން ވާނޭ ކަމެއް ނޫނެވެ. އެއީ އިސްލާމް ދީނުގައި ކަނޑައެޅިގެން ހަރާމް ކަމެކެވެ. މުސްލިމުންނާ އެކަށީގެންވާ ވަރަށް ވުރެ ދަށު ދަރަޖައިގެ ވެސް ކަމެކެވެ. އަނިޔާވެރީންނާ ދެކޮޅަށް ޖިހާދު ކުރުން ވެސް މުސްލިމުންނަށް ހުއްދައީ އިންތަކެއްގެ ތެރޭގައެވެ. އެ އިންތައް އިސްލާމީ ފިޤުހުގެ ފޮތްތަކުން ސާފުކޮށް ފެންނާން އެހެރީއެވެ. އެއް ކަމަކަށް، އަމީރުލްމުއުމިނީން ނުވަތަ މުސްލިމް ވަލިއްޔުލްއަމްރު، އުއްމަތުގެ އަހްލުލްޙައްލު ވަލްޢަޤްދުގެ މެންބަރުންނާ މަޝްވަރާ ކުރައްވައި، ޖިހާދު އިޢުލާން ކުރައްވައި، ހަނގުރާމަ ކުރާން އަމުރު ކުރެއްވުމުން ނޫން ގޮތަކަށް، އެއްވެސް ބަޔަކާ ދެކޮޅަށް ހަނގުރާމަވެރި ހަތިޔާރު އުފުލުމަކީ މުސްލިމަކަށް ހުއްދަ ކަމެއް ނޫނެވެ. އަމީރުލްމުއުމިނީން ނުވަތަ ވަލިއްޔުލްއަމްރު ގިޔާދަތުގައި ހުންނަވައިގެން، ނުވަތަ އެ ބެއިފުޅަކު އައްޔަން ކުރައްވާ ކޮމާންޑަރެއްގެ ގިޔާދަތުގައި ނޫނީ މުސްލިމުންނަށް ހަތިޔާރު ހިފައިގެން ބަޔަކާ ދެކޮޅަށް ހަނގުރާމަޔަކަށް ނުނުކުމެވޭނެއެވެ. މީގެ އިތުރުން، ހަނގުރާމަ ހުއްދަ ވާ ހާލަތުތަކުގައި ވެސް، އިސްލާމް ދީނުގައި ވަނީ، ޖެނީވާ ކޮންވެންޝަންސްގައި ހަނގުރާމައިގެ ޙާލަތުގައި އިންސާނީ ޙައްޤުތައް ރައްކައުތެރި ކުރުމާ ބެހޭގޮތުން ހުރި އެންމެ ޒަމާނީ އުސޫލުތަކަށް ވުރެ ވެސް މަތިވެރި، އެޔަށްވުރެ އިންސާނީވަންތަ، އެޔަށްވުރެ ތަހުޒީބީ އުސޫލުތަކެއް އެކަށައަޅައިފައެވެ. މުސްލިމުންގެ ފުރަތަމަ ޚަލީފާ އަބޫބަކުރުގެފާނު، އެކަލޭގެފާނުގެ ކޮމާންޑަރ އުސާމާ ބިން ޒައިދަށް ދެއްވެވި އިރުޝާދުތަކަށް އެކަނި ބެލިޔަސް، މި ދެންނެވި ބަހުގެ ތެދުކަން ފެނިވަޑައިގަންނަވާނެއެވެ. އެ އިރުޝާދުތަކުގައި އަންގަވައިފައި ވަނީ ހަނގުރާމައިގެ ތެރޭގައި ވެސް ކުޑަކުދީންނާއި، އަންހެނުންނާއި، މުސްކުޅީންނާއި، ބަލި މީހުންނަށް އެއްވެސް ސިފައެއްގައި ހަމަލަ ނުދިނުމަށާއި، ހަނގުރާމައިގެ ތެރޭގައި ވެސް އެމީހުން ނުމެރުމަށެވެ. ހަނގުރާމައިގެ ތެރޭގައި ވެސް އޮޅުވައިލައި މަކަރުޙީލަތުން ކަންތައް ނުކުރުމަށެވެ. ހަނގުރާމައިގެ އަސީރުންނާއި، މަރުވެފައި ތިބޭ ދުޝްމަނުންގެ ހަށިތަކަށް ވިޔަސް، ހާނިއްކަ ކުރުމާއި ގުނަވަންތައް ބުރިކުރުން ފަދަ އެއްވެސް ގެއްލުމެއް ނުދިނުމަށެވެ. ހަނގުރާމައިގެ މައިދާނުގައި ވެސް، ގަސްތުގައި އިންސާނެއްގެ މޫނަށް ހަތިޔާރު އަމާޒު ނުކުރުމަށެވެ. ފައްޅިތަކުގައި ތިބޭ ފާދިރީންނާއި ރާހިބުންނާއި އަޅުކަމުގައި ތިބޭ މީހުންނާއި، މަސައްކަތްތެރީން ފަދަ ހަނގުރާމަވެރި ނޫން މީހުންނާ ހަމަލަ ނުދިނުމަށާއި އެމީހުން ނުމެރުމަށެވެ. މީހުން ދިރިއުޅޭ އަވަށްތަކާއި ޝަހަރުތަކާއި، ދަނޑުގޮވާން ކޮށްފައި ހުންނަ ބިންތަކާއި، މޭވާ ބަގީޗާތައް ފަދަ ތަންތަން ހަލާކު ނުކުރުމަށާއި، ނަޢަމް ސޫފި ނުމެރުމަށެވެ. ހަނގުރާމަޔަށް އެދިގެން ދުޝްމަނުން ފެނޭތޯ އުއްމީދު ނުކުރުމަށާއި، ދުޝްމަނުންނާ ބައްދަލު ވެ އެހެން ގޮތެއް ނެތިގެން މެނުވީ ހަނގުރާމަ ނުފެށުމަށެވެ. އަލިފާނުން އެއްވެސް ދިރޭ އެއްޗަކަށް އަނިޔާ ނުކުރުމަށެވެ. ނުކުޅެދުންތެރިކަމެއް ހުރެއްޖެ މީހަކަށް އެއްވެސް ގޮތަކުން ހަމަލަ ނުދިނުމަށެވެ. އަމާން ދޭ މީހުންނަށް އޯގާތެރިކޮށް ހިތުމަށާއި، އެމީހުންނަށް ރަނގަޅަށް ކާންބޯންދީ ބޭސްފަރުވާ ކޮށްދިނުމަށެވެ. މި އިރުޝާދުތަކުގެ ތެރެއިން، އެއްވެސް މީހަކަށް އެމީހެއްގެ ދީނާއި ޢަޤީދާ ބަދަލު ކުރުމަށް މަޖުބޫރު ކުރުން ވެސް ވަރުގަދަޔަކަށް މަނާ ކުރެއްވިއެވެ.\nމުސްލިމުންގެ ތެރެއިން މަދު ބަޔަކު، ހުޅަނގުގެ ގައުމުތަކުގައި، ނުވަތަ ހުޅަނގުގެ ގައުމުތަކުގެ ރައްޔިތުންނާ ދެކޮޅަށް ޖާނުން ފިދާ ވެގެން، ނުވަތަ ބަޑިން، ނުވަތަ ވަޅިން ހަމަލަތައް ދެނީ އިސްލާމް ދީން އެކަމަށް ހިތްވަރު ދޭތީއެއް ނޫނެވެ. އިސްލާމް ދީން އެކަން ހުއްދަ ކުރާތީއެއް ނޫނެވެ. މުސްލިމް އިލްމުވެރީން އެކަމަށް އިރުޝާދު ދޭތީއެއް ނޫނެވެ. މޯލްޑިވިޔަން ޑިމޮކްރެސީ ނެޓްވޯރކުގައި ރިޕޯޓު ލިޔާން ތިބި ތަސައްރަފު ނުފުދޭ ބަޔެއްގެ "ހެލޫސިނޭޝަންތަކަށް" ކޮންމެ އެއްޗެއް ސިފަ ވިޔަސް، މުސްލިމުންގެ ތެރެއިން ބަޔަކު "ޓެރަރިސްޓް" އަމަލުތައް ހިންގަނިއްޔަކީ، އެމީހުން ކުޑަ އިރު އިސްރާ އާއި މިޢުރާޖުގެ ވާހަކަ އެމީހުންނަށް ކިޔައިދީފައި އޮންނާތީ، ނުވަތަ ނަބީކަން ޚަތިމް ކުރެއްވި ސާހިބާ ދެކެ ލޯބި ވުމުގެ ފިލާވަޅު ނަގައިދެވިފައި އޮންނާތީއެއް ނޫނެވެ. ހައްގު ދީނަކީ ހަމައެކަނި އިސްލާމް ދީން ކަމަށް ވިސްނައިދެވިފައި އޮންނާތީއެއް ނޫނެވެ. މުސްލިމުންގެ މަދު ބަޔަކު އެފަދަ އަމަލުތައް ހިންގަނީ އިސްލާމް ދީނުގެ ސަބަބުން ކަމުގައި ބުނުމަކީ ނުބައި "ޑައިގްނޯސިސް" އެކެވެ. އެ ނުބައި ޑައިގްނޯސިސް ހަދަނީ މުސްލިމުންގެ ބޮލަށް ބޮން އަޅާ، މުސްލިމުންގެ ދުޝްމަނުންނެވެ. އެ ޑައިގްނޯސިސް ހަދާ "ޑޮކްޓަރުންނަކީ" އިސްލާމޯފޯބިޔާ އިންޑަސްޓްރީގެ "ޖަގަރނޯޓުން" ނެވެ. ރޮބަރޓް ސްޕެންސަރއެވެ. އިބްނު ވައްރާޤެވެ. އަޔާން ހިރްސީ އަލީއެވެ. ޕަމެލަރ ގެލަރއެވެ. ޑޭވިޑް ހޮރޮވިޓްޒާއި ޑެނިއެލް ޕައިޕްސްއެވެ. ފްރޭންކް ގެފްނީ އާއި ޑޭވިޑް ޔެރުޝަލްމީއެވެ. ސްޓީވެން އިމަރސަނެވެ. މިއީ އިސްލާމް ދީނާއި މުސްލިމުންނާ ދެކޮޅަށް "ހޭޓް ސްޕީޗް" ފެތުރުމުގެ ވިޔަފާރި ކޮށްގެން މުއްސަނދި ވެގެން ތިބި މީހުންނެވެ. މޯލްޑިވިޔަން ޑިމޮކްރެސީ ނެޓްވޯރކާއި، ދިވެހިރާއްޖެ ފަދަ އެތައް އިސްލާމީ ގައުމެއްގައި ދެންވެސް ތިބި އިސްލާމޮފޯބުންގެ މުރުޝިދުންނަކީ މި މީސްމީހުންނެވެ.\nޑޮކްޓަރަކު އޭނާގެ ގާތަށް އަންނަ ބަލި މީހެއްގެ ބަލި ދެނެގަތުމުގައި ނުބައި ޑައިގްނޯސިސްއެއް ހަދައިފި ނަމަ ދެން ވާނީ ކިހިނެއްތޯއެވެ؟ މިސާލަކަށް، ކެންސަރު ހުރި މީހެއްގެ ބަލި ދެނެގަތުމުގައި ގޯސް ޑައިގްނޯސިސްއެއް ހެދިއްޖެ ނަމަ، ދެން ވާނީ ކިހިނެއްތޯއެވެ؟ އެއިރުން ޑޮކްޓަރު ފަރުވާ ކުރާނީ ކެންސަރަކަށް ނޫނެވެ. ޑޮކްޓަރުގެ ނުބައި ޑައިގްނޯސިސްއިން ދައްކާ އެހެން ބައްޔަކަށެވެ. އެއިރުން ބަލި މީހާގެ ބަލި ރަނގަޅު ވާނެތޯއެވެ؟ އެއްވެސް ޝައްކެއް ނެތް ގޮތުގައި، ބަލި ރަނގަޅެއް ނުވާނެއެވެ. ބަލިމީހާގެ ހާލަތު ދާނީ ގޯހުން ގޯހަށެވެ.\nމުސްލިމުން ކުރެ މަދު ބަޔަކު ހުޅަނގުގެ ގައުމުތަކާ ދެކޮޅަށާއި، އަދި ޚުދު އިސްލާމީ ގައުމުތަކުގެ ސަރަހައްދުގައި ވެސް، ހަރުކަށި އަމަލުތައް ހިންގާ މައްސަލައިގައި ވެސް ފެންނަނީ ނުބައި ޑައިގްނޯސިސް ހަދަމުންދާތަނެވެ. ހުޅަނގުގެ ގައުމުތަކުގެ ސަރުކާރުތަކާއި، ޖަމްއިއްޔާޖަމާއަތްތަކާއި، ގިނަ ޔުނިވަރސިޓީތަކުން ވެސް މި މައްސަލައިގައި ހަދަނީ ނުބައި ޑައިގްނޯސިސްއެވެ. މުސްލިމުންގެ ތެރެއިން ހުޅަނގަށް އަޅުކަން ކުރާ، އިސްލާމް ދީނަށް ނަފްރަތު ކުރާ، އަދި މަކަރުހީލަތުންނާއި ގަދަބަދަވިކަމުން ވިޔަސް، ހުޅަނގުގެ ގޮތްތައް މުސްލިމުންގެ ބޮލަށް ފައްތައިގެން، މުސްލިމް ގައުމުތަކަކީ ހުޅަނގުގެ އުސޫލުތަކަށް އުޅޭ "ކޮޕީކެޓް ރާމާމަކުނުތަކަކަށް" ބަދަލު ކުރާން އުޅޭ "ހޯމް-ގްރޯވން އިސްލާމޮފޯބުން" ވެސް ތަބާ ވަނީ މި ނުބައި ޑައިގްނޯސިސްއަށެވެ. މީގެ އެންމެ ރީތި އެއް މިސާލަކީ އަޅުގަނޑުމެންނަށް އިހަކަށް ދުވަހު ފެނުނު މޯލްޑިވިޔަން ޑިމޮކްރަސީ ނެޓްވޯރކްގެ ރިޕޯޓެވެ. އަދި އެ ރިޕޯޓާއި އެ ރިޕޯޓު ލިޔުނު ދޮގުވެރީންގެ ދިފާއުގައި އުޅުނު "ސިޔާސީ ލީޑަރުން" ނެވެ.\nމުސްލިމުންގެ ތެރެއިން މަދު ބަޔަކު ހަރުކަށި ފިކުރުތަކެއް ކުރިޔަށް ނެރެ، ތަޅައިފޮޅުން އިސްކޮށް، ބަދަލު ހިފާން ނުކުންނަ މައްސަލަ ވެސް ހައްލު ކުރާން ބޭނުމިއްޔާ، ފުރަތަމަ ކުރާން ޖެހޭ ކަމަކީ އެ މައްސަލައިގެ ރަނގަޅު ޑައިގްނޯސިސްއެއް ހެދުމެވެ. އެއީ ހަގީގަތުގައި ކީއްވެގެން، ކޮން ގޮތަކަށް އުފެދޭ މައްސަލައެއްކަން ދެނެގަތުމެވެ. ފަށަމުން ވެސް ދެންނެވި ފަދައިން، މިއީ ނިކަން ދިގު ވާހަކައެކެވެ. ނަމަވެސް އަޅުގަނޑު މަސައްކަތް މި ކުރަނީ ވަރަށް ކުރުކޮށް މި ވާހަކަ ދެއްކޭތޯއެވެ. އެހެންކަމުން، ކުރުކޮށް ދަންނަވާ ނަމަ، މި މައްސަލަ ދިމާ ވަނީ މައިގަނޑު ދެ ސަބަބަކާ ހުރެއެވެ.\nފުރަތަމަ ސަބަބަކީ ހުޅަނގުން މުސްލިމުންގެ ގައުމުތަކުގައި ހިންގަމުން ގެންދާ ލާއިންސާނީ، އަނިޔާވެރި، އަދާވާތްތެރި ހަނގުރާމަތަކާއި ޖަރީމާތަކެވެ. މުސްލިމުންނާ ދެކޮޅަށް ގެންގުޅޭ އަނިޔާވެރި އިސްތިއުމާރީ ސިޔާސަތެވެ. ފަލަސްޠީނާއި، ޢިރާޤާއި، އަފްޣާނިސްތާން ފަދަ މުސްލިމް ގައުމުތައް ފުނޑުފުނޑު ކޮށް ސުންނާފަތި ކުރަމުން ގެންދާދިޔުމެވެ. ހަމަބުއްދި ހުރި ކޮންމެ މީހަކު ގަބޫލު ކުރާނޭ ފަދައިން، އިންސާނުންގެ ބަޔަކާ ދެކޮޅަށް އަނިޔާވެރިކަން އިސް ކޮށްފި ނަމަ، އަނިޔާ ލިބުނު މީހުންގެ ތެރެއިން ބަދަލު ހިފާނޭ ބަޔަކު ނުކުންނާނެއެވެ. ދުނިޔޭގައި 1.6 ބިލިޔަން މުސްލިމުން އެބަތިއްބެވެ. އެއީ ކޮންމެ މުސްލިމަކީ ތިމާގެ އަޚެއް ނުވަތަ އުޚްތެއް ކަމުގައި ބަލާ ޖަމާއަތެއްގެ މެންބަރުންނެވެ. އެތަނުން އެއް ބަޔަކަށް ބޮޑެތި އަނިޔާތައް ދެމުން ގެންދާ އިރު، ބާކީ ތިބި އެންމެން ކަހާތަން ހިރުވައިވެސް ނުލައި މަޑުން ތިބެދާނެޔޭ ހީ ކުރުމަކީ މޮޔަކަމެކެވެ. 1.6 ބިލިއަން މުސްލިމުންގެ އެންމެންނަކީ އިސްލާމް ދީނުގެ ފުރިހަމަ ތަޢުލީމު ލިބިތިބި ބަޔަކަށް ނުވާނެއެވެ. އިސްލާމް ދީން އަންގަވާ ކެތްތެރިކަން ފުރިހަމަ ގޮތުގައި ހުރި ބަޔަކަށް ވެސް ނުވާނެއެވެ. ޖިހާދާ ބެހޭ ގޮތުން ދީނުގެ ޢިލްމުތައް ފުރިހަމަޔަށް ލިބިގެން ތިބި ބަޔަކަށެއް ވެސް ނުވާނެއެވެ. އެހެންކަމުން، މުސްލިމުންނަށް ބޮޑެތި އަނިޔާތައް ކުރެވެމުން ދާ ނަމަ، އެއްކަލަ 1.6 ބިލިޔަން މުސްލިމުންގެ ތެރެއިން ކެތްތެރިކަމެއް ނެތް، ޖިހާދާ ބެހޭ ދީނީ ޢިލްމުތައް ލިބިފައި ނެތް، މަދު ބަޔަކު ނުކުމެ ރުޅިވެރިކަމާ އެކު ބަދަލު ހިފާން އުޅުމަކީ އިންސާނީ ޠަބީޢަތު ނިޔާކުރާ ގޮތުން ކަން ހިނގާނޭގޮތެވެ. ޚާއްސަ ގޮތެއްގައި، އަނިޔާ ލިބޭ ގައުމުގެ، އަނިޔާ ލިބޭ މީހުންގެ އާއިލާތަކުގެ މެންބަރުން، އަމިއްލަ ދިފާއުގައި، އަދި ތިމާމެންގެ އަޚުންއުޚްތުންނަށް ލިބޭ އަނިޔާތަކުގެ ބަދަލު ހިފުމަށް ޓަކައި ނުކުންނާނެއެވެ. އެއީ އިންސާނީ ފިޠުރަތެވެ. ޚުދު ހުޅަނގުގެ މުޖުތަމައުތަކުން މިކަން ނުފެނޭތޯއެވެ؟ އެންމެ މިސާލެއް ދަންނަވާ ނަމަ، ހިޓްލަރުގެ އަނިޔާވެރިކަމާ ދެކޮޅަށް "ފްރީ ފްރެންޗް ފޯރސަސް" ނުނުކުމޭތޯއެވެ؟ ބައްލަވާށެވެ. ހަމަ އެއްވެސް ކަމަކާ ނުލައި، މިއަދު އިންޑިޔާގެ މަގުތަކުގައި މުސްލިމުން ކޮށައި ކުދިކުދި އެ ކުރަނީއެވެ. އޭގެ ބަދަލު ހިފާން، އަނިޔާ ލިބުނު އާއިލާތަކުން، ބަފައިންގެ ލޯބިން މަހުރޫމު ކުރެވުނު ދަރީންނާއި، މައިންނާއި އުޚްތުން ރޭޕް ކޮށްލެވުނު ޒުވާނުން މާދަމާ ނުނުކުންނާނެތޯއެވެ؟ އެމީހުން ނުކުތުމުން، އެއީ "އިސްލާމީ ޓެރަރިޒަމޭ"، އިސްރާ އާއި މިއުރާޖު ކިޔައިގެން "ރެޑިކަލައިޒް" ވީއޭ ބުނެގެން ފުއްދައިލުން އެއީ ހަމަބުއްދި ގަބޫލު ކުރާ ކަމެއްތޯއެވެ؟\nދެވަނަ ސަބަބަކީ މުސްލިމު ގައުމުތަކުގައި "ވެރީން"ގެ ގޮތުގައި ތިބި ޣައްދާރުންނެވެ. މީގެ އެންމެ ރީތި އެއް މިސާލު ފެންނަނީ ދިވެހިރާއްޖެއިންނެވެ. މުސްލިމް ވެރީން އިސްލާމް ދީނަށާއި އިސްލާމީ އުއްމަތަށް ޣައްދާރު ވެ، މުސްލިމުންނާއި އިސްލާމް ދީން ފަނާ ކުރުމަށް އުޅޭ ބާރުތަކުގެ ގޮނޑިކޮއްކޮއިންނަށް ވެގެން ދިޔުމުން، ދެން އުއްމަތަށް ލިބޭ އަނިޔާގެ ބަދަލު ހިފުމަށް "ނުވިސްނޭ" އާއްމު ފަރުދުން ނުކުންނާނެއެވެ. ކުޑަކުޑަ މިސާލެއް ދަންނަވައިލާނަމެވެ. ދެ ދަރީންގެ ބައްޕައެކެވެ. ދެ ދަރީން ކުރެ އެއް ކުއްޖަކީ ޅަވަރުގެ އަންހެން ކުއްޖެކެވެ. އަނެއް ކުއްޖަކީ އޭނާގެ ބޭބެއެވެ. ބޭބެޔަށް ކޮންމެވެސް ގޮތަކުން، އެމީހުން ކުއްޔަށް އުޅޭ ގޭގެ ވެރިޔާ އޭނާގެ ކޮއްކޮ ދޭތެރެދޭތެރެއިން ގެންގޮސް، ކޮއްކޮޔަށް ޖިންސީ ގޯނާ ކުރާކަން އެނގިއްޖެއެވެ. އިންސާނީ ތަބީއަތު ހުންނަ ގޮތުން، ބޭބެ ވަގުތުން ގޮސް ބައްޕަޔާއި މަންމަގެ ގާތުގައި މި ވާހަކަ ބުނެފިއެވެ. ނަމަވެސް ބައްޕަޔާއި މަންމަ އަޅައެއްނުލިއެވެ. އެކަމާ ބޭބެ ކަންބޮޑުވެގެން ރަނގަޅަށް ބަލައިލުމުން، އެނގުނު ކަމަކީ މިކަމެއް ހިނގަނީ މަންމަޔާއި ބައްޕަޔަށް އެނގިގެން، އެމީހުންގެ ބައިވެރިވުމުގެ ދަށުންކަމެވެ. އެމީހުންނަށް ފައިސާ ލިބޭގޮތަށް ކަމެވެ. ދެން ބޭބެ ހަދާނީ ކިހިނެއްތޯއެވެ؟ ކޮންމެ ގޮތެއް ވިޔަސް ވަރިހަމަ ކަމަށް، އޭނާގެ ކޮއްކޮގެ ދިފާއުގައި އޭނާ ނުނުކުންނާނެތޯއެވެ؟ އޭނާޔަކީ ހެޔޮ ނުވިސްނޭ ވަރުގެ ކުޑަކުއްޖެއް، ނުވަތަ ހެޔޮ ވިސްނޭ ވަރަށް ތައުލީމު ލިބިފައި ނެތް ކުއްޖެއް ނަމަ، އޭނާ ގާނޫނެއް، ޝަރީއަތެއް ނުބަލައި، އަތުޖެހުނު އެއްޗެއް ހިފައިގެން، ކޮއްކޮޔަށް ގޯނާ ކުރާ މީހާޔާ ހަމަލަ ދޭކަށް ނުދާނެތޯއެވެ؟ ބައްޕަޔާއި މަންމަ ކޮއްކޮޔަށް ވީ ޚިޔާނާތުގެ ސަބަބުން އަންނަ ރުޅީގައި ބައްޕަޔާއި މަންމަޔާ ވެސް ދިމާ ނުކުރާނެތޯއެވެ؟ ވިސްނަވާށެވެ. އިސްލާމީ ދުނިޔޭގެ ހާލަތު މިއަދު ސިފަ ކުރެވޭނެ އެއް ގޮތަކީ މިއެވެ. އިސްލާމް ދީނާއި މުސްލިމުންގެ ދުޝްމަނުން މުސްލިމުންނާ މެދު ހިތުހުރި އެއްޗެއް ހަދަނީއެވެ. ނަމަވެސް އަޅުގަނޑުމެންގެ ލީޑަރުން، އަޅުގަނޑުމެންގެ އުއްމަތުގެ "މައިންބަފައިން"ގެ މަގާމުގައި ތިބި މީހުން އަޅައެއްނުލައެވެ. އެމީހުން ތިބީ ދީނުގެ ދުޝްމަނުންނާ ވަގު ޑީލްތައް ހަދައިގެންނެވެ. ދީނުގެ ދުޝްމަނުން ގެނެސްގެން، ދީނާ ދެކޮޅު ވޯރކްޝޮޕްތައް ހިންގުމާއި، ދީނުގެ ދުޝްމަނުންގެ އަތުން ފައިސާ ހޯދައިގެން ދީނާ ދެކޮޅު ރިޕޯޓުތައް ލިޔުއްވުމުގައި މަޝްޣޫލު ވެގެންނެވެ. މުސްލިމުން މަރާ މީހުންނަށް އިއްޒަތުގެ ލަގަބުތަކާއި އެވޯޑުތައް ދިނުމުގައެވެ. މިހެން ކަންކަން ވުމުން، އަނިޔާ ލިބެމުންދާ މުސްލިމުންގެ ހައްގުގައި، އެއްކަލަ 1.6 ބިލިޔަން މުސްލިމުންގެ ތެރެއިން، ރުޅިގަދަ ބަޔަކު ތެދުވުން، އެއީ އެކަން ހަމަ ވާނޭ ގޮތެވެ. މުސްލިމް ވެރީން، މުސްލިމުންގެ ހިމާޔަތުގައި ތެދުވެ، ބުނާން ޖެހޭ ބަސް ބުނެ، ކުރާން ޖެހޭ ކަންކަން ކުރާ ނަމަ، މުސްލިމުންގެ ތެރެއިން ބަޔަކު "ހަމައިން ނައްޓާކަށް" ނުޖެހޭނެއެވެ.\nމި ދެ ސަބަބު ހަނދާން ނައްތައިލައިފައި، ސުޢޫދީ ޢަރަބިއްޔާއިން އަންނަ ސަލަފީ ފިކުރެއްގެ ވާހަކަޔާއި، ޕާކިސްތާނުގައި ހުންނަ މަދަރުސާތަކެއްގެ ވާހަކަ ފަށްފަށްކޮށް ކިތަންމެ ވަރަކަށް ދެއްކިޔަސް، ސަލަފީން ވަރިވަރިޔަށް ބަނދެ ހައްޔަރު ކުރިޔަސް، ކިތަންމެ މަދަރުސާއެއް ބަންދު ކުރިޔަސް، "ޓެރަރިޒަމް"ގެ މައްސަލަޔަށް ހައްލެއް ނުލިބޭނެއެވެ.\nއެހެން ވީ އިރު، މި މައްސަލައިގެ ހައްލަކީ ކޮބައިހެއްޔެވެ؟\nދޭން އޮތީ ވަރަށް ސީދާސާދާ ޖަވާބެކެވެ. އެންމެ ފުރަތަމަ ކަމަކަށް، ހުޅަނގުން މުސްލިމުންނާ މެދު ގެންގުޅޭ އިސްތިއުމާރީ އަދި އަދާވާތްތެރި ސިޔާސަތުތަކާއި، މުސްލިމުންގެ ބިންތައް އިސްތިއުމާރު ކުރުމާއި، މުސްލިމުން ތަޅައި ރޯނާ ގެންނެވުމުގެ އަމަލުތައް މުޅީން ހުއްޓައިލާން ވީއެވެ. ދެވަނަ ކަމަކަށް، "ދޮން މީހުން އުޅޭހެން އުޅޭން" ބޭނުންވާ ހުރިހާ ޣައްދާރު ޚާއިނުންނާއި، "ދޮންމީހުން"ގެ މުލައްދަނޑީގެ ބާރުގައި މުސްލިމުންގެ ކަނދުރާތަކަށް ފާ ކޮށްފައި ތިބި އަނިޔާވެރި، ޚުދުމުޚްތާރު ދީވާލްޕާތައް މުސްލިމުންގެ ވެރިކަމުން ބޭރު ކޮށް، އިސްލާމް ދީނާއި މުސްލިމުން ދެކެ ހަގީގަތުގައި ލޯބި ވާ، އަދި މުސްލިމުން އެދޭ ވެރީން މުސްލިމުންގެ ގައުމުތަކުގެ ވެރިކަމަށް ލާން ފުރުސަތު ދޭން ވީއެވެ. މި ދެ ކަންތައް ރަނގަޅު ވުމުން، ދެން ހުރި ކުދިކުދި މައްސަލަތައް ވެސް އިސާހިތަކު ހައްލު ވެ، އެއްކަލަ ޓެރަރިޒަމްގެ މައްސަލަ ހައްލު ވެދާނެއެވެ. މި ކަންކަން ނުކުރާ ނަމަ، ކިތަންމެ ކޮންފަރެންސެއް ބޭއްވިޔަސް، ކިތަންމެ ރިޕޯޓެއް ލިޔުނަސް، ކިތަންމެ ސެންޓަރެއް ހެދިޔަސް، ކިތަންމެ ވަރަކަށް މުސްލިމުންގެ ދުޝްމަނުންނާ "ޓެރަރިޒަމް ހުއްޓުވުމުގައި އެއްބާރު ލިޔަސް" މައްސަލަ ހައްލެއް ނުވާނެއެވެ.\nއަޅުގަނޑު މި ދެއްކި ވާހަކަތަކާ އެކު، ދެ ބެއިފުޅެއްގެ ބަސް ވެސް އައްސަވައިލައްވާށެވެ. ހިތްޕުޅުގައި ޝައްކު ހިނގާ ބެއިފުޅެއް ނަމަ، އަޅުގަނޑުގެ ވާހަކައިގެ ތެދުކަން ޔަގީން ކުރެއްވުމަށް ޓަކައި މި ދެ ބެއިފުޅުންގެ ބަސް ވަރަށް މުހިއްމެވެ. އެންމެ ފުރަތަމަ މައިކަލް ޕްރިސްނަރގެ މަޝްހޫރު ތަގުރީރު އަޑުއައްސަވައިލައްވާށެވެ. ދެން، "ޓެރަރިޒަމް"ގެ ސަބަބުތަކާ ބެހޭ ގޮތުން ޕްރޮފެސަރ ނޯމް ޗޮމްސްކީ ވިދާޅުވި ބަސްފުޅު އައްސަވާށެވެ.\nމިއީ އަޅެ ފަހެ ކޮންފަދަ ކަމެއްތަ ...\nފެޑްރަލިސްޓް ފުރަތަމަ މަޒުމޫން\nދިވެހި އިސްލާމީ ނަޒަރަކުން ފެޑްރަލިސްޓް މަޒުމޫނުތަކަށް ...\nސުޕްރީމް ކޯޓުގެ އިސްތިޝާރީ ލަފަޔާ މެދު ޚިޔާލެއް